ހެޔޮޚަަބަރު ލިބިވަޑައިގެންނެވި 10 ބޭކަލުންގެ ތެރެއިން: ޒުބައިރު ބުނު އައްވާމް 3Mikal News\n17 ޖެނުއަރީ 2020 ( ހުކުރު )\nހެޔޮޚަަބަރު ލިބިވަޑައިގެންނެވި 10 ބޭކަލުންގެ ތެރެއިން: ޒުބައިރު ބުނު އައްވާމް 3\n2 ޖުލައި 2017, 17:10 |\nކީރިތި ރަސޫލުﷲ (ސއވ) ދުނިޔެ ދޫކުރެއްވުމަށްފަހު އަބޫބަކުރު (ރއ) އާއި އުމަރު (ރއ)ގެ ވެރިކަމުގައިވެސް އެންމެ އަރިސް ބޭކަލުންގެ ތެރޭގައި ޒުބައިރު (ރއ) ހިމެނިވަޑައިގަތެވެ.\nރޫމީންނާއި ދެކޮޅަށް ކުރެވުނު ޔަރުމޫކު ހަގުރާމައިގެ ކާމިޔާބީގެ އިސްދައުރެއް އަދާކުރެއްވީ ޒުބައިރު (ރއ) އެވެ. އެކަލޭގެފާނަކީ އެހަގުރާމައިގެ މައިދާނުގައި ހަގުރާމަކުރަމުން ދިޔަ އެންމެ އިސް ސަހާބީއެވެ. މިހަގުރާމައިގައި އެކަލޭގެފާނަށް އެތަކެއް ޒަޚަމުތަކެއް ލިބިވަޑައިގެތެވެ. އެޒަޚަމުތައް ފަސޭހަވުމާއިއެކު އެކަލޭގެފާނު މަދީނާއަށް ވަޑައިގަތެވެ.\nމަދީނާގައި އެކަލޭގެފާނު ހުންނަވަނިކޮށް އަމްރު ބުނު އާސް ލަޝްކަރަކާއިއެކު މިސްރަށް ވަޑައިގަތެވެ. ނަމަވެސް، މުސްލިމުންގެ އަދަދު މަދުކަމާއިއެކު މިސްރު ފަތަހަކުރުމަށް ގޮންޖެހުންތައް ދިމާވަމުންދާ ކަަމަށް އަމުރު ބުނު އާސް އަށް ގަބޫލުކުރެވުނު ހިނދު އިތުރު މަދަދަށް އެދުނެވެ. އަމުރު ބުނު އާސް އެހީތެރިކަމަށް އެދުމުން އަމީރުލް މުއުމިނީސް ނިންމެވީ ޒުބައިރު ބުނު އައްވާމާއިއެކު މިސްރަށް އިތުރު ލަޝްކަރެއް ފޮނުއްވުމަށެވެ. މިލަޝްކަރާއިއެކު ޒުބައިރު ބުނު އައްވާމް މިސްރު ފަތަހަ ކުރުމުގައި މުހިންމު ދައުރެއް އަދާކުރިއެވެ. އެގޮތުން، ފާރިސީންނަށްފަހު ރޫމީން ވަރުގަދައަށް ހިމާޔަތްކޮށްފައިވާ ބާބުލް ކިއްލާގެ ގޮތުގައި މަޝްހޫރުވެފައިވާ ކިއްލާ ފަތަހަކުރުމުގައި ޒުބައިރުގެ ހިތްވަރުފުޅު ފާހަގަވެގެންދިޔައެވެ.\nމުސްލިމުންގެ ލަޝްކަރު އެކިއްލާ ވަށާލުމަށްފަހު ހަތްމަސްދުވަސް ފާއިތުވީ އިރުވެސް އެކިއްލާ ފަތަހައެއް ނުކުރެވުނެވެ. އެހެންކަމުން، އެއްދުވަހަކު ޒުބައިރު ބުނު އައްވާމު ކުޑަ ލަޝްކަރަކާއިއެކު މިކިއްލާގެ ދޮރާއްޓާއި ހަމައަށް ވާސިލުވިއެވެ. އެއްފަހު އެލަޝްކަރުގެ މީހުން ކޮޑުތައްމަތިން ކިއްލާގެ އުސްފާު ހުރަސްކޮށް ކިއްލާގެ ދޮރުވާނުންގެ ގޮތުގައި ހަރަކާތްތެރިވަމުން ދިޔަ ގާޑުންތައް ބަލިކޮށް ކިއްލާދޮރު ހުޅުވާލިއެވެ. ޒުބައިރު (ރއ) ގެ ލަޝްކަރުގެ މިހިތްވަރުފުޅުގަދަ އަމަލާއިއެކު ކިއްލާ މުސްލިމުންނަށް ފަތަހަވުމުގެ ދޮރުހުޅުވިގެން ދިޔައެވެ. މިސްރުގެ ހަގުރާމައިގައި ގިނަދުވަސްތަކަށް ބައިވެރިވުމަށްފަހު އެކަލޭގެފާނު މަދީނާއަށް ވަޑައިގަތެވެ.\nއެކަލޭގެފާނު މަދީނާގައި ހުންނަވަނިކޮށް އަމީރުލް މުއުމިނީސް އުމަރު ބުނު ޚައްތާބު ޝަހީދުވެވަޑައިގަތެވެ. އަމީރުލް މުއުމިން މިދުނިޔެ ދޫކުރެއްވުމުގެ ކުރިން ޚަލީފާއެއް އައްޔަން ކުރުމަށް އެކުލަވާލި ޝޫރާ ކޮމިޓީގެ6ބޭފުޅުންގެ ތެރެއިން ޒުބައިރު ބުނު އައްވާމް ހިމެނިވަޑައިގަންނަވައެވެ. މިޝޫރާ މަޖިލީހުގެ ފުރަތަމަ ބައްދަލުވުމުގައި އަބްދުއްރަހުމާނު ބުނު އައުފުގެ ހުށަހެޅުމަށް އެންމެ ފުރަތަމަ ޚަލީފާކަމުން ދުރުވެ އަލީ(ރއ) އައްޔަންކުރުމަށް ހުށަހެޅީ ޒުބައިރު ބުނު އައްވާމެވެ. ނަމަވެސް، އަޣުލަބިއްޔަތުން އުސްމާނު (ރއ) ޚަލީފާއަކަށް އައްޔަންވިއެވެ.\nއުސްމާނު (ރއ) ޝަހީދުވުމާއި ޚިޔާލުތަފާތުވުން\nއުސްމާނު(ރއ)ގެ ޚަލީފާކަމުގެ އެންމެފަހު ދުވަސްކޮޅުގައި ހިގައިދިޔަ ފިތުނައިގައި ޒުބައިރު (ރއ) ހިމޭނުން ހުންނެވިއެވެ. ނަމަވެސް، އުސްމާނުގެ (ރއ) ޝަހީދުވުމާއިއެކު އެކަލޭގެފާނަކަށް ހިމޭނަކުން ނުހުންނެވުނެވެ. އެކަލޭގެފާނަށް އުސްމާނުގެ(ރއ) ހިމާޔަތް ކުރުމުގައި އެކަށީގެންވާ ދައުރެއް އަދާނުކުރެވުނު ކަމަށް ހީކުރެވުކަމަށްވުމީ ދުރުކަމެއްނޫނެވެ. ނަމަވެސް، އުސްމާނު (ރއ) އެފިތުނާއިގައި ކަނޑިއުފުލުމާއި ދެކޮޅު ހެއްދެވިއެވެ. އަދި އެކަލޭގެފާނު ހިމާޔަތް ކުރުމަށް ލަޝްކަރެއް ފޮނުއްވުމަށްވެސް ދެކޮޅު ހެއްދެވިއެވެ.\nއުސްމާނު (ރއ) ޝަހީދުވުމާއި ގުޅިގެން ދެންކަންތައް ކުރަންވީ ގޮތާއި ގުޅިގެން، އަލީ(ރއ) ޚަލީފާއަކަށް އައްޔަންކުރުމަށް ކުރިންވެސް ހުށަހެޅުއްވި ޒުބައިރު (ރއ) އާއި އަލީ (ރއ) ޚިޔާލުފުޅު ތަފާތުވިއެވެ. މިޚިޔާލު ތަފާތުވުމުގައި ޒުބައިރު (ރއ) ފެނިވަޑައިގަތީ އުސްމާނު(ރއ) ޝަހީދުވުމުގައި ބައިވެރިވި ހުރިހާ ފަރާތްތަކަށް ހައްގު އަދަބު ދިނުން އަވަސްކުރުމަށެވެ. މިޚިޔާލުތަފާތުވުން ތަކުގައި ޒުބައިރު (ރއ) އާއި ތަލްހާ (ރއ)ގެ އިތުރުން އާއިޝާ(ރއހ) އަށް އެއްބަސްވެވުނީ އުސްމާނު (ރއ) ޝަހީދުވުމުގައި ބައިވެރިވި ހުރިހާ ފަރާތްތަކަށް ހައްގު އަދަބު ދިނުން އަވަސްކުރުމަށް ކުރެވުން ހުރި ހުރިހާ ކަމެއް ކުރުމަށެވެ. މިތިންބޭފުޅުން މައްކާގައި ބައްދަލުކުރެއްވިއެވެ. މިބޭފުޅުންނަށް ފެނިވަޑައިގަތީ، އަލީ (ރއ) އަށް އެކަމުގައި ދަތިތަކެއް ހުރިކަމަށެވެ. އެހެންކަމުން، އަލީ (ރއ) މަދަދުވެރިވުމަށާއި އެމައްސަލަ ނިންމެވުމަށް ލަޝްކަރަކާއިއެކު ޒުބައިރު (ރއ) އާއި ތަލްހާ (ރއ)، އާއި އާއިޝާ (ރއހ) އާއިއެކު ބަސަރާއަށް ވަޑައިގަތެވެ. ލަޝްކަރަކާއިއެކު ވަޑައިގަތުމުގެ ބޭނުމެއް ކަމަށް ބެލެވެނީ އަލީ(ރއ) ގެ ލަޝްކަރުގައި ތިއްބެވި ބޭފުޅުންގެ ތެރޭގައި އުސްމާނު (ރއ) ޝަހީދުކުރުމުގައި އެކިގޮތްގޮތަށް ބައިވެރިވެވުނު ބޭކަލުން ތިއްބެވުމާއި އެބޭކަލުން އެކަމާއި ދެކޮޅު ހައްދަވާ އަލީ (ރއ) އަށް އެއްބާރުލުން ދިނުން ހުއްޓަވާ ލައްވައިފިނަމަ އެފަދަ އެއްބާރުލެއްވުމެއް ދެއްވުމެވެ. އަލީ(ރއ) އަށް ހިތްހަމަޖެހުމެއް ލިބޭނީ އަދި އެބޭފުޅުންގެ ލަފާފުޅަށް އަމަލުކުރެވޭނީ އެކަން ތަންފީޒު ކުރެވޭވަރުގެ ލަޝްކަރެއް އޮވެގެން ކަމަށް ގަބޫލުކުރެވުމަކީވެސް ދުރުކަމެއް ނޫނެވެ. އެހެނީ، މިފަދަ ގޮތަކަށް ނިންމަވައިފިނަމަ އަލީ (ރއ) ލަޝްކަރުން ބޮޑުބައެއް ގެއްލިގެންދާނެއެވެ.\nއަލީ (ރއ) އާއިއެކު ގިނަ ހަގުރާމަތަކެއްގައި ބައިވެރިވެވަޑައިގެންފައިވާ މަންމާފުޅު ފަރާތްޕުޅުން ދެބެންގެދެދަރި ބޭކަލެއްކަމަށްވާ ޒުބައިރު(ރއ)، ތަލްހާ (ރއ) އާއި އާއިޝާ (ރއހ) އާއިއެކު ބަސަރާއަށް ވަޑައިގަތެވެ. ނަމަވެސް، ޒުބައިރު (ރއ) ބަސަރާ އަށް ވަޑައިގަތުން ވެގެންދިޔައީ ހީކުރިގޮތާއި މުޅިން ޚިލާފަށެވެ. ޒުބައިރު (ރއ) ލަޝްކަރަކާއިއެކު ވަޑައިގަންނަވާ ޚަބަރާއިއެކު އަލީ (ރއ) ވެސް ލަޝްކަރަކާއިއެކު ބަސަރާއަށް ވަޑައިގަތެވެ. އަދި ދެފަރާތުން ވާހަކަ ދެއްކުންތައް ކުރިއަށްގެން ދިޔައެވެ. އެއްބަސްވުމަކަށް އާދެވުމުގެ މަގު ފެނުމާއިއެކު އަލީ (ރއ) ގެ ލަޝްކަރުގެ ބައެއް ފަރާތްތަކަށް މިކަން ގަބޫލެއް ނުކުރެވުނެވެ. އެހެނީ އެފަރާތްތަކަކީ ކޮންމެވެސް ސިފައެއްގައި އުސްމާނު (ރއ) ޝަހީދުކުޅައުމުގައި ބައިވެރިވެވިފައިވާ ފަރާތްތަކެވެ. އެހެންކަމުން، ރޭގަނޑުގެ ކަނު އަދިރިކަމުގެ ތެރޭގައި ދެލަޝްކަރަށް އެއްފަހަރާ ހަލަމާދިނެވެ. އަދި އަނެއް ލަޝްކަރުން ހަމަލާދިނީ ކަމަށް ދެއްމުމަށް ގޮވާމީހުންވެސް ބޭތިއްބިއެވެ. އެއާއިއެކު ދެފަރާތް ދެމެދުގައި ހަމަލާތައް ބަދަލުވިއެވެ. ހަގުރާމަ ހުއްޓުވުމަށް ބާރުއަޅާ ތަލްހާ އެލަޝްކަރަށް އިރުޝާދު ދެމުންދަނިކޮށް އެކަލޭގެފާނު ޝަހީދުވެވަޑައިގަތެވެ. މިހަގުރާމައަކީ މަޝްހޫރު ޖަމަލު ހަގުރާމައެވެ.\nއަލީ (ރއ) އަށް ޒުބައިރު (ރއ) އެކަލޭގެފާނާއި ދެކޮޅަށް ހުންނަވިކަމަށް ހީފުޅުވެގެން އަބްދުﷲ އިބުނު އައްބާސް(ރއ) ސަފީރެއްގެ ގޮތުގައި ފޮނުއްވިއެވެ. އިބުނު އައްބާސް ޒުބައިރު (ރއ) އާއި ބައްދަލުކުރައްވާ ވިދާޅުވިއެވެ. މިއަދު ކަލޭގެފާނުގެ މަންމާފުޅު ސަފިއްޔާ (އަލީ (ރއ) އާއި އިބުނު އައްބާސްގެ ބޮޑުދައިތާފުޅު) ދުނިޔޭގައި ހުންނެވިނަމަ، އެކަމަނާއަށް ކަލޭގެފާނު އަލީ(ރއ) އާއި ދެކޮޅަށް ހުންނެވިކަން އެގިވަޑައިގެންނަމަ ވިދާޅުވާނީ ކީކޭތޯ؟\nހިގާދިޔަ ކަންތައްތަކާއި ދެރަފުޅުވެގެން ޒުބައިރު (ރއ) ނިންމެވީ ހަގުރާމައިގެ މައިދާން ދޫކޮށް ވަޑައިގަތުމަށެވެ. ޒުބައިރު (ރއ) ހަގުރާމައިގެ މައިދާން ދޫކުރައްވާ ވަޑައިގަންނަވާ ތަން ފެނިގެން އިބުނު ޖުރުމޫޒު އެކަލޭގެފާނު ފަސްފަހަތުން ވަޑައިގެން ޒުބައިރު (ރއ) ޝަހީދުކުރިއެވެ. ބައެއްބޭކަލުން ވިދާޅުވާގޮތުގައި އިބުނު ޖަރުމޫޒު ޒުބައިރު (ރއ) އަށް ހަމަލާދިނީ އެކަލޭގެފާނު ނަމާދުފުޅަށް ހުންނަވަނިކޮށެވެ.\nޒުބައިރު (ރއ) ޝަހީދުކުރުމަށްފަހު ޖަރުމޫޒު އެޚަބަރު އަލީ(ރއ) އަށް ދެއްވުމަށް ވަޑައިގަތެވެ. ނަމަވެސް، އޭނާ އާއި ބައްދަލު ނުކުރައްވާ އަލީ (ރއ) ވިދާޅުވީ ސަފިއްޔާގެ ދަރިކަލުން ޝަހީދުކުޅަ މީހާއަށް ނަރަކަ ލިބޭނެކަމުގެ ޚަބަރު ގޮސް ދޭށެވެ.\nބުނެވޭ ގޮތުގައި ޒުބައިރު (ރއ) ޝަހީދުވި ދުވަހު އެކަލޭގެފާނު އެކަލޭގެފާނުގެ ދަރިކަލުން އަބްދުﷲ ބުނު ޒުބައިރު ގެންނަވައި ވިދާޅުވިއެވެ. މިއަދު ގިނަ ބަޔަކު މަރުވާނެ ކަމަށް ހީވެއެވެ. އަދި އަޅުގަނޑުގެ ފަހުވަގުތު މިއަދު ޖެހޭނެކަމަށް އެބަހީވެއެވެ. އެއަށްފަހު ވަސިއްޔަތްކުރެއްވިއެވެ. އެއަށްފަހު ވިދާޅުވިއެވެ. އަޅުގަނޑު މިދުނިޔެ ދޫކުރުމަށްފަހު އަޅުގަނޑު ހުރިހާ ދަރަންޏެއް އަޅުގަނޑުގެ ހުރިހާ މުދަލަކުން އަދާކުރާށެވެ. އަދާނުކުރެވިއްޖެނަމަ އަޅުގަނޑުގެ މައުލާ (ވެރިއާ) އަށް ދަންނަވާށެވެ. އެހިނދު އަބްދުﷲ ދެންނެވިއެވެ. ކަލޭގެފާނުގެ މައުލާއަކީ ކާކުތޯއެވެ. ޒުބައިރު ދެންނެވިއެވެ. ﷲ އެވެ.\nއަބްދުﷲ ބުނު ޒުބައިރު ވިދާާޅުވިއެވެ. ﷲ ގަންދީބުނަމެވެ. ﷲ އަށް ދުއާ ދެންނެވިފަހުން ޒުބައިރު (ރއ) ގެ ދަރަނިއަދާ ކުރުމަށް އަޅުގަނޑަކަށް ދައްޗެއްނުވިއެވެ.\nޒުބައިރު (ރއ) ޝަހީދުވެވަޑައިގަތީ ޖަމަލު ހަގުރާމަ ހިގި އަހަރު ހިޖުރީ ސަނަތުން 36 ވަނަ އަހަރުގައެވެ. އެކަލޭގެފާނުގެ އުމުރުފުޅަކީ ގާތްގަޑަކަށް 75 އަހަރެވެ. އެކަލޭގެފާނު ވަޅުފުޅުލެވިފައިވަނީ މަދީނާއާއި ކޫފާ އާއި ދެމެދުގައި ކޫފާގެ ބިމުގައި ކަމަށް ބެލެވެއެވެ.\nއަބްދުﷲ ބިން ޒުބައިރުގެ ވެރިކަމުގައި މުސްއަބު ބިން ޒުބައިރު އިރާގުގެ ގަވަރުނަރުކަމުގެ މަގާމުގައި ހުންނަވަނިކޮށް އެއްދުވަހަކު ޒުބައިރު (ރއ) ޝަހީދުކުޅަ ޖަރުމޫޒު މުސްއަބު ބިން ޒުބައިރުގެ އަރިހަށް ވަޑައިގެންދެންނެވިއެވެ. ގިސާސް ހިއްޕަވާށެވެ. މުސްއަބު ބިން ޒުބައިރު މިކަމާއި މެދު އަމަލު ކުރަންވީ ގޮތުގެ ލަފާފުޅަކަށް އަބްދުﷲ ބިން ޒުބައިރަށް ދެންނެވިއެވެ. އަބްދުﷲ ބިން ޒުބައިރު ޖަވާބު ވިދާޅުވީ “ޒުބައިރު ގެ މަރުގެ ބަދަލު، ޖަރުމޫޒުގެ ކިބައިން ހިފަންވީހެއްޔެވެ. ﷲ ގަންދީ ބުނަމެވެ. ޒުބައިރު (ރއ) ފައިވާނުގެ ވަދުން ވިޔަސް ބަދަލު ނުހިފާހުށީމެވެ”.\nމިޖަރުމޫޒަށް ފެންނަންފެށި ބިރުވެރި ހުވަފެންތަކުގެ ސަބަބުން ނެތްނުކުރެވި އެންމެ ފަހުން އައްސާދެވެ ކިއުނު ހިސާބުން ދިމާވި މީހެއް ކައިރިން އޭނާ މަރާލުމަށް އެދުނެވެ.\nކުރެއްވި ކާވެނިފުޅުތަކާއި ލިބިވަޑައިގަތް ދަރިން\nޒުބައިރު (ރއ) 8 ބޭކަބަލުންނާއި ކާވެނިފުޅު ބައްލަވައިގަތެވެ. އެއަށް ބޭކަބަލުން ގެ ފަރާތްޕުޅުން ގާތްގަޑަކަށް 20 ބޭފުޅުން ލިބިވަޑައިގަތެވެ. އެއީ 11 ފިރިހެން ބޭފުޅުންނާއި9އަންހެން ބޭކަނބަލުންނެވެ. އެކަލޭގެފާނުގެ އަބިކަނބަލުންގެ ތެރެއިން އެންމެ މަޝްހޫރީ އަބޫބަކުރުގެ(ރއ) ދަރިކަނބަލުން އަސްމާ ބިންތި އަބީބަކުރެވެ. ނަމަވެސް، މިކާވެނި ވަނީ ފަހުން ރޫޅިފައެވެ. އެއީ އެކަލޭގެފާނުގެ ފުރަތަމަ އަބިކަނބަލުންނެވެ. އެކަމަނާ އަކީ ކީރިތި ރަސޫލުﷲ (ސއވ) ގެ އަބިކަނބަލުން އާއިޝާ (ރއ) ގެ އެއްބައްޕާފުޅު ދައިތާފުޅެވެ. އެކަމަނާގެ ބަނޑުފުޅުން ލިބިވަޑައިގަތް ބޭފުޅުންގެ ތެރޭގައި އަބްދުﷲ އާއި އުރުވާ ހިމެނިވަޑައިގަންނަވައެވެ. އަބްދުﷲ ދުނިޔޭގެ އަލިކަން ދެކެވަޑައިގަތީ ކީރިތި ރަސޫލުﷲ (ސއވ) މަދީނާއަށް ވަޑައިގެންނެވި އަހަރުގައެވެ. ކީރިތި ރަސޫލުﷲ (ސއވ) މަދީނާ އަށް ވަޑައިގަތުމުން މަދީނާގެ ޔަހޫދީން މުސްލިމުންނަށް ފިރިހެން ދަރިން ނުލިބޭނެ ކަމަށާއި މުސްލިމުން އިސާހިތަކު ބަލިވެ ނިކަމެތިވެގެން ހިގައިދާނެ ކަމަށް ބުނެ ވާހަކަ ފެތުރިއެވެ. އެއަށްފަހު، މާގިނަ ދުވަހެއްނުވެ އަސްމާ އަބްދުﷲ އާއިގެން ރައްކައުވެއްޖެއެވެ. ޔަހޫދީން ބަސް އިސާހިތަކު ދޮގުވެއްޖެއެވެ. އެއާއިއެކު މަދީނާގައި މުސްލިމުން އުފާފާޅުކުރިއެވެ.\nއަބްދުﷲ އަކީ ސަހާބީ ބޭކަލަކަށްވި ނަމަވެސް، އުރުވާ އަކީ ތާބީބޭކަލެކެވެ. އާއިޝާ(ރއހ)ގެ ކިބައިން ރިވާކުރެވުނު ގިނަ ހަދީސްތައް ރިވާކުރައްވާފައިވަނީ އުރުވާއެވެ. އަބްދުﷲ އުމަވީންގެ ވެރިކަމުގައި މަދީނާއާއި ހިޖާޒުކަރައިގައި އެކަލޭގެފާނުގެ ޚަލީފާވެރިކަމެއް ގާއިމްކުރިއެވެ.\nޒުބައިރު (ރއ) ކާވެނި ބައްލަވައިގަތް ބޭކަނބަލުންގެ ތެރޭގައި އާތިކާ ބިންތި ޒައިދު ހިމެނިވަޑައިގަންނަވައެވެ. އާތިކާ ބިންތި ޒައިދަކީ ހެޔޮ ޚަބަރު ލިބިވަޑައިގަތް ބޭކަލުންގެ ތެރޭގައި ހިމެނިވަޑައިގަންނަވާ ސައީދު ބިން ޒައިދުގެ އުޚުތެކެވެ. އެކަމަނާ ޒުބައިރު (ރއ) ކާވެނި ބައްލަވައިގަތުމުގެ ކުރިން ކާވެނި ބައްލަވައިގެންފައިވަނީ އުބަދުﷲ އާއިއެވެ. އެކަލޭގެފާނު ޝަހީދުވެވަޑައިގަތުމުން، އުމަރު ބުނު ޚާއްތާބާއި ކާވެނި ބައްލަަވައިގަތެވެ. އުމަރު (ރއ) ޝަހީދުވެވަޑައިގަތުމުން ޒުބައިރު (ރއ) އާއި ކާވެނި ބައްލަވައިގެތެވެ. އެކަލޭގެފާނުވެސް ޝަހީދުވެވަޑައިގަތެވެ. އެއާއިއެކު މަދީނާގައި އާވާހަކައެއް ފެތުރުނެވެ. ޝަހީދުންގެ ދަރަޖަ ބޭނުންފުޅުވާ ބޭފުޅަކުނަމަ އެކަމާއި އާއި ކާވެނި ބައްލަވައިގަންނަންވީ ކަމަށް ބުނެ އަޑުފެތުރުނެވެ. އެއާއިއެކު، އަލީ (ރއ) އެކަމަނާގެ ކާވެނިފުޅަށް އެދިވަޑައިގަތެވެ. ނަމަވެސް، އެކަމަނާ އެކަމާއި ދެކޮޅު ހައްދަވާ ވިދާޅުވިއެވެ. ކަލޭގެފާނު ޝަހީދުވެވަޑައިގަތުމަކަށް ތިމަންކަމަނާ ބޭނުން ފުޅެއްނޫނެވެ. ނަމަވެސް، އަލީ (ރއ) ވެވަޑައިގަތީ ޝަހީދަކަށެވެ.\nޒުބައިރު (ރއ) އެކަލޭގެފާނުގެ ފިރިހެން ދަރިންނަށް ނަންދެއްވުމުގައި ޝަހީދުންގެނަން ޚިޔާރުކުރިއެވެ. އެގޮތުން، ސަހާބީންގެ ތެރެއިން ޝަހީދުންގެ ނަންތައް އެކަލޭގެފާނުގެ ފިރިހެން ދަރިންނަށް ދެއްވިއެވެ. އެއްދުވަހަކު ތަލްހާ އާއި ދެބޭކަލުން ވާހަކަފުޅު ދައްކަވަމުން ތަލްހާ ޒުބައިރަށް ވިދާޅުވިއެވެ. އަޅުގަނޑު ފިރިހެން ދަރިނަންނަށް ނަންކިޔާ ގޮތް ކަލޭގެފާނު ބައްލަވާށެވެ. އަޅުގަނޑުގެ ފިރިހެން ދަރިނަށް ކިޔަނީ ރަސޫލު ބޭކަލުންގެ ނަންތަކެވެ. އެހިނދު ޒުބައިރު (ރއ) ދެންނެވިއެވެ. އަޅުގަނޑު ދަރިންނަށް ޝަހީދުންގެ ދަރަޖަ ލިބުމަށް އަޅުގަނޑު އެދެމެވެ. އަދި ކިއެއްތަ އެދަރަޖަ އެދަރިންނަށް ލިބިދާނެއެވެ. އެހެނެއްކަމަކު ތިބާގެ ދަރިންނަށް ރަސޫލުކަމުގެ ދަރަޖައެއް ނުލިބޭނެއެވެ.\nޒުބައިރު (ރއ) ރިވާކުރައްވާފައިވަނީ ވަރަށް މަދު ހަދީސްތަކެކެވެ. އިމާމު އަހުމަދުގެ މުސްނަދުގައި ވަނީ ގާތްގަޑަކަށް ތަކުރާރުވެފައިވާ ހަދީސްތަކާއިއެކު6ވަރަކަށް ހަދީސެވެ. އެއީ ކީއްވެގެންތޯ އެކަލޭގެފާނުގެ ދަރިކަލުން ސުވާލު ދެންނެވުމުން ޖަވާބުގައި ވިދާޅުވީ “ތިމަން ކަލޭގެފާނު އިސްލާމްވުމަށްފަހު ރަސޫލުﷲ (ސއވ) އާއި ދުރަށް އެންމެ ފިޔަވަޅެއްވެސް ނާޅަމެވެ. ނަމަވެސް، އެކަލޭގެފާނު ހަދީސްކުރެއްވި އަޑު ތިމަން ކަލޭގެފާނު އެއްސެވީމެވެ. ހަދީސް ރިވާކުރެއްވުމަށް ފަސްޖެހިވަޑައިގަތީ އެބަސްފުޅެވެ. އެކަލޭގެފާނު ވިދާޅުވިއެވެ. ތިމަން ކަލޭގެފާނުގެ ނަމުގައި ދޮގެއް ހަދައިފި މީހަކު ނަރަކައަށް ދާން ތައްޔާރުވާށެވެ.”\nހެޔޮޚަަބަރު ލިބިވަޑައިގެންނެވި 10 ބޭކަލުންގެ ތެރެއިން: ޒުބައިރު ބުނު އައްވާމް\nހެޔޮޚަބަރު ލިބިވަޑައިގެންނެވި 10 ބޭކަލުންގެ ތެރެއިން: ޒުބައިރު ބުނު އައްމާނު 2


Minimum Wage Kanda Neylhunee Majileehuge Lafaa Nulibigeneh Noon, Report Kohffa Othee Goaskkoh: Fayyaz\nމިނިމަމް ވޭޖު ކަނޑަނޭޅުނީ މަޖިލީހުގެ ލަފާ ނުލިބިގެނެއް ނޫން، ރިޕޯޓު ކޮށްފައި އޮތީ ގޯސްކޮށް: ފައްޔާޒު\nމިދިޔަ ފެބްރުއަރީ މަހުގެ ނިޔަލަށް މިނިމަން ވޭޖް ކަނޑައަޅައި އިއުލާން ނުކުރެވުނީ ރައްޔިތުންގެ މަޖިލީހުގެ ލަފަޔެއް ނުލިބިގެން ނޫންކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެ އެވެ.\nމިނިސްޓަރު މިހެން ވިދާޅުވީ، ބައެއް ނޫސްތަކުގަ އެފަދައިން ރިޕޯޓުކޮށްފަ އޮތުމުން ނެވެ.\nThis is not correct. There is no delay from Majlis. https://t.co/6y2orKJFW7\nމިނިސްޓަރު ފައްޔާޒް މިއަދު ކުރެއްވި އިތުރު ޓުވީޓެއްގައި ވިދާޅުވެފައިވަނީ، މިނިމަމް ވޭޖް ކަނޑައަޅައި އިއުލާންކުރަން އުއްމީދުކޮށްފައިވަނީ މިދިޔަ ފެބްރުއަރީ މަހުގެ ފަހުކޮޅު ކަމަށެވެ. އަދި މިނިމަމް ވޭޖް ކަނޑައެޅުމަށް އިކޮނޮމިކް މިނިސްޓްރީން ދިރާސާކޮށް އެކުލަވާލި ރިޕޯޓް ރައްޔިތުންގެ މަޖިލީހުގެ ލަފައެއް ހޯދުމަށް ފޮނުވާފައިވާ ކަމަށާއި، އަދި މާގިނަ ދުވަސްތަކެއް ނުވެ މަޖިލީހުގެ ލަފާ އެ ރިޕޯޓަށް ލިބިގެންދާނެ ކަމަށެވެ.\nއިކޮނޮމިކް މިނިސްޓަރު ފައްޔާޒް އިސްމާއިލް މީގެ ކުރިން ވިދާޅުވީ، މިނިމަމް ވޭޖު ކަނޑައަޅާނެ ގޮތަކާއި، މިނިމަމް ވޭޖުގެ ގޮތުގައި ކަނޑައަޅާނެ އަދަދެއް ނިންމުމަށްފަހު ފެބްރުއަރީ މަސް ނިމުމުގެ ކުރިން އިއުލާނުކުރައްވާނެ ކަމަށެވެ. ނަމަވެސް ފެބްރުއަރީ މަސް ނިމިގެން ދިޔައިރު އަދިވެސް މިނިމަން ވޭޖް އިއުލާން ނުކުރެވެއެވެ. އަދި އެކަމަށް ގިނަ ބައެއްގެ ފާޑުކިޔުންވަނި އަމާޒުވެފައެވެ.\nސަރުކާރުން ވަނީ މިދިޔަ މަހުގެ 18 ވަނަ ދުވަހު މިނިމަން ވޭޖް ކަނޑައަޅަން ލަފައެއް ހޯދުމަށް ރައްޔިތުން މަޖިލީހަށް ފޮނުވާފަ އެވެ. ސަރުކާރުން ފޮނުވި ރިޕޯޓުގައި އިންޓަނޭޝަނަލް ލޭބާ އޯގަނައިޒޭޝަނުން ދިރާސާކޮށް އިކޮނޮމިކް މިނިސްޓްރީއަށް މިނިމަމް ވޭޖާ ގުޅޭ ގޮތުހން ހުށަހަޅާފައިވާ ރިޕޯޓާއި، ސްޓޭކް ހޯލްޑަރުންނާ އެކު މިނިސްޓްރީން ބޭއްވި ބައްދަލުވުންތަކުގެ ރިޕޯޓެއް ހިމެނެ އެވެ.\nސަރުކާރުން މިނިމަމް ވޭޖް ކަނޑައެޅުމުގެ ގޮތުން ބިލެއް ވެސް މަޖިލީހަށް ފޮނުވާފައިވެ އެވެ. މި ބިލްގައިވާ ގޮތުން ރާއްޖޭގައިވާ ހަތް ސިނާއަތެއްގައި މަސައްކަތް ކުރާ މީހުނަށް މިނިމަމް ވޭޖުގެ އަދަދެއް ކަނޑައަޅަން ޖެހެ އެވެ. އަދި އެ އަދަދުތައް ކަނޑައެޅުމުގެ ބާރު ބިލުން ދީފައި ވަނީ އިކޮނޮމިކް މިނިސްޓަރަށެވެ. މިނިމަމް ވޭޖަށް ދޭނެ ވަކި އަދަދުތަކެއް ކަނޑައަޅަން ޖެހޭ ކަމަށް ބިލަކު ނެތެވެ.\nކޮންމެ ދެ އަހަރަކުން އެއް ފަހަރު މިނިމަމް ވޭޖްގެ އަދަދު މިނިސްޓްރީގައި އެކުލަވާފައިވާ ބޯޑުން މުތާލިއާކޮށް މިނިސްޓަރަށް ލަފާ ދޭން ޖެހޭނެ ކަމަށް ބިލުގައި ބުނެފައިވެ އެވެ. އިގްތިސާދަށް އަންނަ ކުއްލި ބަދަލަކާ ގުޅިގެން އޭގެ ކުރިން ވެސް އެ އަދަދުތައް މުތާލިއާ ކުރެވޭނެ ކަމަށް ބިލުގައިވެ އެވެ.


Airline eh hadhan "Qantas" ge CEO kujjakah lafaa dhevvanee | Mihaaru\nކްއަންޓަސް އެއާލައިންގެ ސީއީއޯ އެލަން.\nއެލަން އަށް ސިޓީ ފޮނުވި ކުއްޖާ ސިޓީއާ އެކު ފޮޓޯއަކަށް ހުއްޓިގެން.\nއެއާލައިނެއް ހަދަން ކުޑަކުއްޖަކު ލަފަޔަކަށް އެދުމުން ކްއަންޓަސްގެ ސީއީއޯ ޖަވާބު ދެއްވައިފި\n12 މާޗް 2019 - 06:42\nއުމުރުން އެންމެ 10 އަހަރުގެ އޮސްޓްރޭލިއާގެ ފިރިހެން ކުއްޖަކު ދެކޭ ހުވަފެނަކީ އެއާލައިނެއްގެ ހިދުމަތް ފަށަން ކަމަށްވާތީ މި ކުއްޖާ ހިޔާލާއި ލަފަޔަށް އެދުނީ އެ ގައުމުގެ ކްއަންޓަސް އެއާލައިންގެ ސީއީއޯ އެލަން ޖޯއިސްގެ ކިބައިންނެވެ.\nއޭނާ އަށް އެޑްރެސްކޮށް އެލެކްސް ޖެކްއަޓް އަތުން ލިޔެފައި ފޮނުވި ސިޓީގައި ބުނީ އޭނާއަކީ "އޯޝެނިއާ އެކްސްޕްރެސް" ގެ ސިއީއޯ ކަމަށާއި އެއާލައިނެއްގެ ހިދުމަތް ދޭން ބޭނުންވާތީ އެލަންގެ އެހީ ވަރަށް ސީރިއަސްކޮށް ބޭނުންވާ ކަމަށެވެ.\nއެލެކްސްގެ އޭނާގެ ހުވަފެނީ އެއާލައިން "އޯޝެނިއާ އެކްސްޕްރެސް" ގެ ވެރިޔާގެ ގޮތުގައި ސިފަކޮށް ސިޓީގައި ފާހަގަކޮށްފައިވާ ގޮތުގައި އޭނާ އާއި ރައްޓެއްސެއް ކަމަށްވާ ވުލްފް ގުޅިގެން އެއާލައިންގެ ހިދުމަތް ފަށަން ނިންމާފައިވާތީ އެކަމާ ގުޅޭ ބައެއް ތައްޔާރީތައް ވެސް މިހާރު ވަނީ ފަށައިފަ އެވެ.\nއެގޮތުން ހިދުމަތަށް ބޭނުންކުރާނީ ކޮން ވައްތަރެއްގެ ބޯޓެއްތޯ އާއި މުވައްޒަފުންނާއި ކެޓަގަރިންގެ ހިދުމަތާއި އަދިވެސް އެއާލިނެއް ހިންގަން ބޭނުންވާ ދާއިރާތަކަށް މީހުން ހޯދަން ފަށާފައިވާ ކަމަށް ބުންޏެވެ. އަދި ދިގު ދަތުރުތަކަށް ދިމާވާނެ އެންމެ ބޮޑު ގޮންޖެހުމަކީ ދަތުރުވެރިންނަށް ބޯޓުގައި ނިދައިލެވޭނެ ގޮތް ވެސް ހަމަޖެހިފައި ހުރުން ކަމަށްވާތި އެކަމަށް ވެސް ލަފައެއް ބޭނުންވާ ކަމަށް އެލެކްސްގެ ސިޓީގައި ބުންޏެވެ.\nކުރުކޮށް މި ސިޓީ ތަފުސީލުކޮށްދޭ ނަމަ އެލެކްސް، ކްއަންޓަސްގެ ސީއީއޯގެ ކިބައިން އެދިފައި ވަނީ އެއާލައިނެއްގެ ހިދުމަތް ފަށާނެ ގޮތާއި އެކަން ކުރާނެ ގޮތުގެ ޓިޕްސްތަކެއް ދިނުމަށެވެ.\nގިނަ ބައެއްގެ ސަމާލުކަން މިކަމަށް ހުއްޓުނު އެއް ސަބަބަކީ އެލަން ވަރަށް ފުރިހަމަ އަށް އެލެކްސްގެ ސިޓީ އަށް ޖަވާބު ދެއްވުމެވެ.\nއޭނާ ވިދާޅުވި ގޮތުގައި އާންމު ގޮތެއްގައި ވައިގެ ދަތުރުފަތުރުގެ ހިދުމަތުގައި އުޅޭ ވާދަވެރިން އެއް ބަޔަކު އަނެއް ބައެއްގެ ކިބައިންގެ ލަފައެއް އަހައި ނޫޅެ އެވެ. އެކަމަކު އެއާލައިނެއްގެ ސީއީއޯ އަކު، އެހެން އެއާލައިނެއްގެ ސީއީއޯއެއްގެ ލަފައަކަށް އެދިފައިވާތީ އެކަމަށް އިޖާބަ ނުދީ ދޫކޮށް ނުލެވޭނެ ކަމަށް ވިދާޅުވެފައިވެ އެވެ.\nHe knows many adults don't take kids seriously because they are younger. :(\n— diamondteardrops (@diamondteardro1) March 11, 2019\nއަދި ބައްދަލުކޮށްފައި، އެއާލައިނެއް ހިންގާނެ ގޮތުގެ އިރުޝާދާއި ލަފާ ދޭން ތައްޔާރަށް ހުންނެވި ކަމަށް ވެސް އެލަން ވިދާޅުވެފައިވެ އެވެ. ކްއަންޓަސް އެއާލައިންގެ ޓްވީޓާގައި ވަނީ އެލެކްސް އާއި ސީއީއޯގެ ސިޓީގެ އިތުރުން އެލެކްސް، އެލަންގެ ސިޓީއާ އެކު ނަގާފައިވާ ފޮޓޯއެއް ވެސް ހިއްސާކޮށްފަ އެވެ.\nއަދި ގިނަ ބަޔަކު ވަނީ އެހާ ބިޒީކޮށް އުޅުއްވަމުން ވެސް، ކުޑަކުއްޖަކު ފޮނުވި ސިޓީއަކަށް އެލަން ޖަވާބު ދެއްވާފައިވާތީ އެކަމަށް ތައުރީފުކޮށްފަ އެވެ. އެގޮތުން ޓްވިޓާގައި، ކްއަންޓަސްގައި ކުރިން ވަޒީފާ އަދާކުރި ބައެއް މުވައްޒަފުން ވެސް ވަނީ އެ މީހުންގެ ބޮސްގެ ފަރާތުން ފެނުނީ ނަމޫނާއެއް ކަމަށް ބުނެފަ އެވެ.\nއަދި އެންމެ 10 އަހަރުގެ ކުއްޖަކު ބޮޑު ހުވަފެނެއް ދެކޭތީ އެކަމަށް ހިތްވަރު ދީފައި ބައެއް މީހުން ވަނީ "އޯޝެނިއާ އެކްސްޕްރެސް" އެ މީހުންގެ ތަސައްވުރުން ވެސް ގެނެސް ދީފަ އެވެ.


India in fenifaivaa covid virahuge variant ithuru 17 gaumakun fenijje: WHO - vNews.mv\nއިންޑިއާއިން ފެނިފައިވާ ކޮވިޑް ވައިރަހުގެ ވޭރިއެންޓް އިތުރު 17 ގައުމަކުން ފެނިއްޖެ: ޑަބްލިޔޫއެޗްއޯ\nސައިފް އަޒްހަރު 28 April 2021, 19:36\nއިންޑިއާގައި ހަލުވިކަމާއެކު ބަލި ފަތުރަމުންދާ ކަމަށް ބެލެވޭ ކޮވިޑް ވައިރަހުގެ ވޭރިއެންޓް އިތުރު 17 ގައުމަކުން ފެނިއްޖެ ކަމަށް ދުނިޔޭގެ ސިއްހަތު ޖަމްއިއްޔާއިން ހާމަކޮށްފިއެވެ.\nޖެނީވާފައި ބޭއްވި ޕްރެސް ބްރީފިންގައި، ހަފްތާގެ އެޕިޑެމިއޮލޮޖިކަލް އަޕްޑޭޓް މީޑިއާއާ ހިއްސާކުރަމުން ޑަބްލިޔޫއެޗްއޯއިން ބުނެފައިވަނީ،\nއިންޑިއާއިން އެންމެ ފުރަތަމަ ފެނުނު ބީ1617 ވޭރިއެންޓްގެ ސީކުއެންސް ފެނިގެން އެމައުލޫމާތު 17 ގައުމުން ހިއްސާކޮށްފައިވާ ކަމަށެވެ.\nމި ވައިރަހަށް އިންޑިއާގައި ކިޔަނީ 'ޑަބަލް މިއުޓަންޓް" ވޭރިއެންޓެވެ.\nމި ވޭރިއެންޓް ސީކުއެންސް ފެނިގެން ޑޭޓާބޭސްގައި ގިނައިން އެ މައުލޫމާތު ހިއްސާކޮށްފައިވަނީ އިންޑިއާ، އިނގިރޭސިވިލާތް، އެމެރިކާ އަދި ސިންގަޕޫރުން ކަމަށް ޑަބްލިޔޫއެޗްއޯއިން ބުނެފައި ވެއެވެ.\nއިންޑިއާއިން ފެނިފައިވާ "ޑަބަލް މިއުޓަންޓް" ވޭރިއެންޓަކީ، އެހެން ގައުމުތަކުން ފެނިފައިވާ ވޭރިއެންޓްތަކަ އަޅާ ބަލާއިރު ތަފާތު ސިފަތަކެއް ލިބިގެންވާ، ތަފާތު ވޭރިއެންޓެއް ކަމަށް ޑަބްލިޔޫއެޗްއޯއިން ކަނޑައަޅާފައި ވެއެވެ.\nޑަބްލިޔޫއެޗްއޯއިން އިންޑިއާ ވޭރިއެންޓް ލިސްޓްކޮށްފައިވަނީ "ވޭރިއެންޓް އޮފް އިންޓަރެސްޓް" ގެ ގޮތުގައެވެ.\nއެހެން ނަމަވެސް، އިންޑިއާއިން ފެނިފައިވާ އެހެން ވޭރިއެންޓްތަކަށްވުރެ، ބީ1617 ވޭރިއެންޓުގެ ސަބަބުން ބަލިޖެހޭ މީހުންގެ އަދަދު ގިނަކަން، ސީކުއެންސަށް ބަލާއިރު ދައްކާ ކަމަށް ޑަބްލިޔޫއެޗްއޯއިން ބުނެފައި ވެއެވެ.\nއިންޑިއާއިން ފެނިފައިވާ ވޭރިއެންޓުގެ އިތުރުން، އެހެން ގައުމުތަކުން އެތެރެވެފައިވާ ވޭރިއެންޓްތައްވެސް، އިންޑިއާގައި ހަލުވިކަމާއެކު ބަލި ފަތުރަން މަގުފަހިވާ ކަމަށް ބެލެވޭ ކަމަށް ބުނެފައި ވެއެވެ.\nއިންޑިއާގައި ކޮވިޑްބަލި ޖެހޭ މީހުންގެ އަދަދުތައް އާދަޔާ ޚިލާފަށް މައްޗަށްގޮސް، ބަލީގައި އެޑްމިޓްކުރަންޖެހޭ މީހުން ގިނަވެ އަދި މަރުވާ މީހުންގެ އަދަދުތައް އިތުރުވެފައި ވީނަމަވެސް، އިންޑިއާ ވޭރިއެންޓަކީ "ކަންބޮޑުވާންޖެހޭ ވޭރިއެންޓެއް" ކަމަށް ޑަބްލިޔޫއެޗްއޯއިން އަދި ކަނޑައަޅާފައެއް ނުވެއެވެ.\nއިންޑިއާ ވޭރިއެންޓަކީ ކަންބޮޑުވާންޖެހޭ ވޭރިއެންޓެއް ކަމަށް ދުނިޔޭގެ ސިއްހަތު ޖަމްއިއްޔާއިން ކަނޑައެޅިނަމަ، ކޮވިޑްބަލި މިހާރު ޖައްސަމުންދާ ވައިރަސްއަށްވުރެ އެ ވޭރިއެންޓް ނުރައްކާތެރި އަދި މީހުންގެ މެދުގައި ހަލުވިކަމާއެކު ބަލި ފަތުރާ، ވެކްސިނަށްވެސް ނުކުޑާ ވޭރިއެންޓެއް ކަމަށް ބެލެވިދާނެއެވެ.\nއަންގާރަ ދުވަހު އެކަނިވެސް އިންޑިއާއިން 350،000 އަށްވުރެ ގިނަމީހުން އަލަށް ޕޮޒިޓިވް ވެފައި ވެއެވެ. ބަލީގެ ސަބަބުން އިންޑިއާ މިހާރުއޮތީ ކާރިޘާއެއްގެ ހާލަތުގައެވެ.\nއިންޑިއާގެ އަދަދުތައް މައްޗަށް ދިއުމުން ދުނިޔޭގައި ކޮވިޑް ޖެހުނު ކަމަށް މިހާތަނަށް ރެކޯޑުކުރެވުނު އަދަދުވެސްވަނީ 147.7 މިލިއަނަށް މައްޗަށް ގޮސްފައެވެ.\nމިބަލީގައި ދުނިޔޭގެ އެކި ކަންކޮޅުތަކުން މިހާތަނަށް 3.1 މިލިއަން މީހުން މަރުވެފައި ވެއެވެ.\nކޮރޯނާވައިރަސް އިންޑިޔާ ވޯލްޑް ހެލްތް އޯގަނައިޒޭޝަން ދުނިޔެ


Ronaldo adhives COVID-19 ah positive, ekamaku Barca aa dhekolhah...\nރޮނާލްޑޯ ވައިރަހަށް ޕޮޒިިޓިވްވުން\nރޮނާލްޑޯ ކޮވިޑް-19 އަށް ޕޮޒިޓިވްވީ މި މަހުގެ 13 ވަނަ ދުވަހު\nރޮނާލްޑޯ ވަނީ އޭގެ ދެ ދުވަސް ފަހުން އެނބުރި އިޓަލީއަށް ގޮސް އައިސޮލޭޓްވެފައި\nމެޗު ފެށުމުގެ 24 ގަޑިއިރު ކުރިން ވައިރަހަށް ޓެސްޓުކޮށް ނެގެޓިވްވެއްޖެނަމަ މެޗުގައި ކުޅެވޭނެ\nކ. މާލެ | 23 އޮކްޓޯބަރ 2020 | ހުކުރު 21:00 | 11,765\nޔުވެންޓަސްއަށް ކުޅެމުން އަންނަ ޕޯޗުގަލުގެ ތަރި ކްރިސްޓިއާނޯ ރޮނާލްޑޯ - ގެޓީ އިމޭޖާސް\nޔުވެންޓަސްއަށް ކުޅެމުން އަންނަ ޕޯޗުގަލުގެ ތަރި ކްރިސްޓިއާނޯ ރޮނާލްޑޯ ފަހުން ކުރި ޓެސްޓުންވެސް ކޮވިޑް-19 އަށް ޕޮޒިޓިވްވި ނަމަވެސް، އަންނަ ބުދަ ދުވަހު ޔުއެފާ ޗެމްޕިއަންސް ލީގުގައި ބާސެލޯނާއާ ދެކޮޅަށް ކުޅޭ މެޗުގައި ކުޅެވޭނެ ކަމުގެ ފުރުސަތު ބޮޑު ކަމަށް ރިޕޯޓުތައް ބުނެފިއެވެ.\nޔުއެފާ ނޭޝަންސް ލީގުގެ ދެ މެޗެއްގައި ކުޅުމަށް ޕޯޗުގަލުގެ ގައުމީ ޓީމާއެކު އުޅެނިކޮށް މި މަހުގެ 13 ވަނަ ދުވަހު ރޮނާލްޑޯ ވަނީ ކޮވިޑް-19 އަށް ޕޮޒިޓިވްވެފައެވެ. ރޮނާލްޑޯ ކޮވިޑް-19 އަށް ޕޮޒިޓިވްވީ ފްރާންސްގައި އެ ގައުމާ ދެކޮޅަށް ކުޅުނު މެޗުގައި ކުޅުމަށްފަހު އެނބުރި ޕޯޗުގަލަށް ދިޔަ ފަހުންނެވެ.\nކޮވިޑް-19 އަށް ޕޮޒިޓިވްވުމުން އެންމެ ފުރަތަމަ ޕޯޗުގަލުގައި ރޮނާލްޑޯ އައިސޮލޭޓްވިއިރު، އޭނާ ވަނީ ހާއްސަ އިހުތިޔާރެއްގެ ދަށުން އަމިއްލަ ޖެޓުގައި އޭގެ ދެ ދުވަސް ފަހުން އެނބުރި އިޓަލީއަށް ގޮސް އައިސޮލޭޓްވެފައެވެ.\nބުރާސްފަތި ދުވަހު ކުރި ޓެސްޓުން ރޮނާލްޑޯ ކޮވިޑް-19 އަށް އަދިވެސް ޕޮޒިޓިވް ކަމަށް ދައްކާފައިވުމާއެކު، މި ހަފުތާ ބަންދުގައި އިޓާލިއަން ލީގުގައި ވެރޯނާއާ ދެކޮޅަށް ޔުވެންޓަސް ކުޅޭ މެޗުގައި އޭނާއަށް ނުކުޅެވޭނެ ކަމަށް ރިޕޯޓުތައް ބުނެއެވެ. އެކަމަކު އަންނަ ބުދަ ދުވަހު ޗެމްޕިއަންސް ލީގުގައި ބާސެލޯނާއާ ދެކޮޅަށް ކުޅޭ މެޗުގައި ރޮނާލްޑޯއަށް ކުޅެވޭނެ ކަމުގެ ފުރުސަތު ބޮޑު ކަމަށްވެސް ރިޕޯޓުތައް ބުނެއެވެ. އެއީ ކޮވިޑް-19 އާ ގުޅިގެން ޔުއެފާއިން ކަނޑައަޅާފައިވާ އުސޫލުތަކުގައިވާ ގޮތުން، މެޗު ފެށުމުގެ 24 ގަޑިއިރު ކުރިން ވައިރަހަށް ޓެސްޓުކޮށް ނެގެޓިވްވެއްޖެނަމަ މެޗުގައި ކުޅެވޭނެތީއެވެ.\nކޮވިޑް-19 އަށް ޕޮޒިޓިވްވުމާއެކު އޭގެ ދެ ދުވަސް ފަހުން ހާއްސަ އިހުތިޔާރެއްގެ ދަށުން ރޮނާލްޑޯ އިޓަލީއަށް ގޮސްފައިވާއިރު، އެކަމާ ގުޅިގެން އިޓަލީގެ ކުޅިވަރާ ބެހޭ ވަޒީރު ވިންޗެންޒޯ ސްޕަޑަފޯރާ ވަނީ ކޮވިޑް-19 އާ ގުޅިގެން އިޓަލީގެ ސަރުކާރުން ހަދާފައިވާ ސިއްހީ އުސޫލުތަކާ ރޮނާލްޑޯ ޚިލާފުވި ކަމަށް ބުނެފައެވެ. ސްޕަޑަފޯރާ ވިދާޅުވީ ރޮނާލްޑޯ އުސޫލާ ޚިލާފުވެފައިވާ ކަމަށް ގަބޫލުކުރާ ކަމަށާއި، ވަކި ރޮނާލްޑޯ ވީމަ ހާއްސަ ހުއްދައެއް ނުދޭ ކަމަށެވެ. އަދި މީގެ ކުރިންވެސް އެކުލަވާލާފައިވާ އުސޫލުތަކުގެ ދަށުން ނަގަންޖެހޭ ބައެއް ހުއްދަތަކެއް ފުރިހަމަނުވެ ހުއްޓައި ރޮނާލްޑޯ އިޓަލީ ދޫކޮށް ޕޯޗުގަލަށް ދިޔަ ކަމަށްވެސް އޭނާ ވިދާޅުވިއެވެ.\nވަޒީރުގެ ވާހަކަތަކަށް ރައްދު ދެމުން ރޮނާލްޑޯ ބުނީ އެއްވެސް އުސޫލަކާ ޚިލާފު ނުވާ ކަމަށާއި، އޭނާ ދަތުރުކުރީ ހުރިހާ ހުއްދައެއް ހޯދައިގެން ކަމަށެވެ. އަދި އޭނާ އުސޫލާ ޚިލާފުވެފައިވާ ކަމަށް ބުނެ ދައްކަނީ ހަގީގަތާ ޚިލާފު ދޮގު ވާހަކައެއް ކަމަށްވެސް ވަނީ ބުނެފައެވެ.\nރޮނާލްޑޯ ކޮވިޑް-19 އަށް ޕޮޒިޓިވްވެފައިވާއިރު، ދާދި ފަހުން އެ ޓީމަށް ކުޅެމުން އަންނަ އެމެރިކާގެ ޒުވާން މިޑްފީލްޑަރު ވެސްޓަން މެކެނީވެސް ވަނީ ކޮވިޑް-19 އަށް ޕޮޒިޓިވްވެފައެވެ.


މުއައްސަސާތަކުގެ ވެރިން ހާޒިރުކުރި ކޮމެޓީ ސިއްރުކޮށްފި\nއަހުމަދު ހަމީދު އާދަމް 23 ސެޕްޓެމްބަރ 2019\nސަރުކާރުގެ ފަރާތުން ހުށަހަޅާފައިވާ ޓެރަރިޒަމް މަނާ ކުރުމުގެ ގާނޫނަށް އިސްލާހު ގެނައުމުގެ ބިލު ދިރާސާ ކުރަން ކަމާ ގުޅޭ މުއައްސަސާތަކުގެ އިސް ބޭފުޅުން ހާޒިރުކުރި ރައްޔިތުންގެ މަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީ ސިއްރުކޮށްފި އެވެ.\nމަޖިލިސް ޗުއްޓީގައި ވަނިކޮށް ޓެރަރިޒަމްގެ ގާނޫނަށް އިސްލާހު ގެނައުމުގެ ބިލެއް ހުށަހަޅައި އެ ބިލުގެ މަސައްކަތް ކުރުމުށް ދައުރުން ބޭރުގައި ދެ ޖަލްސާއެއް ވަނީ ބައްވާފަ އެވެ. އެ ގޮތުން އިއްޔެ ބޭއްވި ޖަލްސާގައި ބިލުގެ އިބްތިދާއީ ބަހުސްގެ މަރުހަލާ ކުރިއަށް ގެންދިޔަ އެވެ. އަދި ތަޅުމަށް ބިލު ބަލައިގަނެ، ބިލު ދިރާސާ ކުރުމަށް ގައުމީ ސަލާމަތުގެ ކޮމިޓީއަށް ފޮނުވި އެވެ.\nމިރޭ ފެށި ކޮމެޓީ ބައްދަލުވުމަށް އެޓާނީ ޖެނެރަލްގެ އޮފީހާއި، ޕްރޮސެކިއުޓާ ޖެނެރަލްގެ އޮފީހާއި، އެމްއެންޑީއެފްއާއި، ނޭޝަނަލް ކައުންޓާ ޓެރަރިޒަމް ސެންޓަރާއި، ފުލުހުންގެ އިތުރުން ހޯމް މިނިސްޓްރީގެ އިސް ބޭފުޅުން ވަނީ ހާޒިރުވެފައެވެ.\nނަމަވެސް މިރޭގެ ބައްދަލްވުން މީޑިއާއަށް ސިއްރުކޮށްފައި ވާތީ ބައްދަލުވުމާ ގުޅޭ އިތުރު އެއްވެސް ތަފްސީލެއް ވަނީ ލިބޭ ގޮތް ނުވެފަ އެވެ. އެ ބައްދަލުވުން މިހާރު ފަށައިގެން ކުރިއަށް އެބަދެ އެވެ.\nޓެރަރިޒަމްގެ ގާނޫނަށް އިސްލާހު ގެނައުމުގެ ބިލެއް މަޖިލީހަށް ހުށަހެޅިއިރު، ރާއްޖޭގައި ހައްދުފަހަނަ އަޅާފައިވާ ޖަމާއަތްތަކުގެ ހަރަކާތްތައް ހުއްޓުވުމަށް ޓެރަރިޒަމްގެ ގާނޫނަށާއި ޖިނާއީ އިޖުރާއަތްތަކުގެ ގާނޫނަށް އިސްލާހުތަކެއް ގެންނަން ޖެހޭ ކަމަށް ރައީސް އިބްރާހިމް މުހައްމަދު ސޯލިހް ވަނީ ވިދާޅުވެފަ އެވެ.\nއާ ބިލުގައިވާ ގޮތުން، ކޯޓު އަމުރެއް ނެތި ޓެރަރިޒަމްގެ ކުށުގެ ތުހުމަތު ކުރެވޭ މީހުން ހައްޔަރުކޮށް 48 ގަޑިއިރު ބަންދުގައި ބެހެއްޓުމުގެ ބާރު ފުލުހުންނަށް ލިބެ އެވެ. އަދި އެފަދަ ކުށްތަކުގެ ތުހުމަތުގައި، ކޯޓު އަމުރެއް ނެތި މީހުންނާއި ތަންތަން ބަލައި ފާސް ކުރުމުގެ ބާރު ވެސް ލިބެ އެވެ.\nބިލުގައި ބައެއް އަސާސީ ހައްގުތައް ހިފަހައްޓާފައިވާތީ އާއި ފުލުހުންނަށް އިތުރު ބާރުތަކެއް ލިބޭ ގޮތަށް އޮތީތީވެ ބައެއް ގާނޫނީ ވަކީލުންނާއި އިދިކޮޅު ޕާޓީތަކުގެ އިސް ބޭފުޅުންގެ އިތުރުން މަޖިލީހުގައި ތިއްބަވާ އެމްޑީޕީގެ ބައެއް މެންބަރުން ވެސް ވަނީ ކަންބޮޑުވުން ފާޅު ކުރައްވައިފަ އެވެ.\nބިލަށް ބަހުސް ކުރައްވަމުން އެމްޑީޕީގެ ގިނަ މެންބަރުން ވަނީ ޓެރަރިޒަމްގެ ކުށްތަކުގެ ތުހުމަތުގައި ކޯޓު އަމުރެއް ނެތި މީހުން ހައްޔަރުކޮށް 48 ގަޑިއިރު ބަންދުގައި ބެހެއްޓޭނެ ގޮތަށް ބިލުގައި އޮތް މާއްދާއަކީ ގާނޫނު އަސާސީއާ ހިލާފު މާއްދާއެއް ކަމަށް ފާހަގަ ކުރައްވައިފަ އެވެ. މެންބަރުން ފާހަގަކުރެއްވީ ގާނޫނު އަސާސީގައި މީހަކު ހައްޔަރުކޮށް 24 ގަޑިއިރުގެ ތެރޭގައި ފަނޑިޔާރެއްގެ ކުރިމައްޗަށް ގެންނަން ޖެހޭނެ ކަމަށް އޮންނަ މާއްދާ އެވެ.\nއަރުޝީފަށް ނެގީ 23/09/2019 20:50\nއެންމެފަހުން އަޕްޑޭޓްކުރީ 23/09/2019 20:50\nހުޅުމާލެ ޖަލުން ނެގި 30 ރެންޑަމް ސާމްޕަލް ވެސް ނެގެޓިވް\n3 މިނެޓު ކުރިން\nކައުންސިލަރުންގެ މައްސަލަ: ގާނޫނު އަސާސީ އިސްލާހު ކުރަން އެމްޑީޕީން ނިންމައިފި\nމުހައްމަދު އުސާމް 13 މިނެޓު ކުރިން\nކުރާ މަސައްކަތް ކާމިޔާބު ނުވާނަމަ މާޔޫސް ނުވެ އެނޫން މަސައްކަތެއް ފަށާށެވެ!: މުފްތީ މެންކް\nއަބްދުއްލަތީފް 28 މިނެޓު ކުރިން\nއަމިއްލައަށް މާސްކް ނަގަން ނޭނގޭ ކުދިންނާ މީހުން މާސްކް އަޅުވައިގެން ނުވާނެ!: ޑރ. އަފްޒަލް\nއަބްދުއްލަތީފް 38 މިނެޓު ކުރިން


އދ. ދަނގެތީގައި ބިނާކުރާ އައު މިސްކިތުގެ މަސައްކަތް އަންނަ ޖެނުއަރީމަހަށް ނިންމަނީ އދ. ދަނގެތީގައި ބިނާކުރާ އައު މިސްކިތުގެ މަސައްކަތް އަންނަ ޖެނުއަރީމަހަށް ނިންމަނީ\nއދ. ދަނގެތީގައި ބިނާކުރާ އައު މިސްކިތުގެ މަސައްކަތް އަންނަ ޖެނުއަރީމަހަށް ނިންމަނީ\nއދ. ދަނގެތީގައި ބިނާކުރާ 300 މީހުންގެ ޖާގައިގެ މިސްކިތުގެ މަސައްކަތް ކުރިއަށްދަނީ / ފޮޓޯ: ސިމްބެ، އދ. ދަނގެތި\nއދ. ދަނގެތީގައި ބިނާކުރާ އައު މިސްކިތުގެ މަސައްކަތް އަންނަ ޖެނުއަރީމަހަށް ނިންމާލެވޭނެކަމަށް އެ މަސައްކަތުގެ ކޮންޓްރެކްޓަރާއި ޙަވާލާދީ އެ ރަށު ކައުންސިލުން ވިދާޅުވެއްޖެއެވެ.\nދަނގެތީގައި އިމާރާތްކުރާ އައު މިސްކިތަކަކީ 300 މީހުންގެ ޖާގައިގެ މިސްކިތެކެވެ.\nއާބާދީގައި ހާހަކަށްވުރެ ގިނަ މީހުން ދިރިއުޅެމުންދާ ދަނގެތީގައި3މިސްކިތެއް މިހާރުވެސް ހުރެއެވެ. އެއީ އެރަށު ކުޑަ މިސްކިތާއި، ބޮޑު މިސްކިތުގެ އިތުރުން އަންހެނުންނަށް ޚާއްސަ ކުޑަ މިސްކިތެކެވެ. ކުޑަ މިސްކިތުގައި އެއްފަހަރާއި 100 މީހުންނަށް ނަމާދުކުރެވޭއިރު، ބޮޑު މިސްކިތުގައި އެއްފަހަރާ 250 އެއްހާ މީހުންނަށް ނަމާދުކުރެވެއެވެ. ހުކުރު ނަމާދާއި، ޢީދު ނަމާދުތައްފަދަ ބޮޑު ޖަމާޢަތުގައި ކުރާ ނަމާދުތައް ކުރާއިރު، ރަށުގެ ދެ މިސްކިތްވެސް ފުރޭކަމަށް ދަނގެތި ކައުންސިލުން ވިދާޅުވެއެވެ.\nމިކަމަށް ހައްލެއް ގެނައުމުގެގޮތުން ދަނގެތީގައި އައު މިސްކިތެއް ބިނާކުރުމުގެ މަސައްކަތް މާރިސް ކޮންސްޓްރަކްޝަން ޕްރައިވެޓް ލިމިޓެޑާއި ޙަވާލުކޮށްގެން ސަރުކާރުން އަންނަނީ ކުރަމުންނެވެ. މިއީ ދަޢުލަތުގެ ބަޖެޓުން ތިން މިލިއަން ހަ ސަތޭކަ ތިރީސް އެއްހާސް ސަތޭކަ ފަންސަވީސް ރުފިޔާ ނުވަދިހަ ލާރި ޚަރަދުކޮށްގެން ބިނާކުރާ މިސްކިތެކެވެ. މިއީ ދެ ޖިންސުގެ މީހުންނަށްވެސް ނަމާދުކުރެވޭނެހެން ބިނާ ކުރާ މިސްކިތެކެވެ. މި މިސްކިތުގެ ބިންގާ އަޅާފައިވަނީ2ނޮވެމްބަރ 2019 ގައެވެ.\nޕީ.އެސް.އެމް ނިއުސްއަށް މަޢުލޫމާތުދެއްވަމުން ދަނގެތި ކައުންސިލުގެ ރައީސް މުޙައްމަދު ތައުފީޤު ވިދާޅުވީ، މިސްކިތުގެ ކޮންކްރީޓް މަސައްކަތް ގާތްގަނޑަކަށް ނިމުމަކާގާތްވެފައި ވާކަމަށާއި، ރޭނުގެ ބޮޑުބައެއްވެސް މިހާރު ނިމިފައިވާކަމަށެވެ. އަދި ކޯވިޑް-19ގެ ސަބަބުން އެންމެ ބޭނުންވާ ސްޕީޑުގައި މަސައްކަތް ކުރިއަށްނުދިޔަނަމަވެސް، އަންނަ އަހަރުގެ ޖެނުއަރީމަހުގެ ނިޔަލަށް މަސައްކަތް އެއްކޮށް ނިންމެލެވޭ ވަރުވާނެކަމަށް ކޮންޓްރެކްޓަރާއި ޙަވާލާދީ ތައުފީޤު ވިދާޅުވިއެވެ.\n"ކޯވިޑް-19ގެ ޙާލަތުގެ ތެރޭގައިވެސް ކޮންމެވެސް ވަރަކަށް މަސައްކަތް ކުރިއަށްދިޔަ. ނަމަވެސް މިހާރު ސާމާނު ލިބުމުގައި ހުރި ދަތިކަމެއްގެ ސަބަބުން މަސައްކަތް ކޮންމެވެސް ވަރަކަށް ހުއްޓިފައި އޮތީ. އެ ބޭނުންވާ ސްޕީޑުގައި މަސައްކަތް ކުރިއަށްނުދާތީ ބުނި ތާރީޚަކަށް ނިންމޭގޮތެއްނުވޭ. މިހާރު އެބޭފުޅުންގެ އަމާޒަކީ އަންނަ އަހަރުގެ ޖެނުއަރީ ހިސާބުގައި މަސައްކަތް އެއްކޮށް ނިންމާލުން" ދަނގެތި ކައުންސިލުގެ ރައީސް ތައުފީޤު ވިދާޅުވިއެވެ.\nދަނގެތީގެ އިތުރުން އިތުރު6ރަށެއްގައި މިސްކިތް ބިނާކުރުމުގެ މަސައްކަތް އިސްލާމިކް މިނިސްޓްރީން ގެންދަވަނީ ކުރައްވަމުންނެވެ. އެގޮތުން ލ. ކަލައިދޫގައި 500 މީހުންގެ ޖާގައިގެ މިސްކިތަކާއި، ރ. ވާދޫގައި 300 މީހުންގެ ޖާގައިގެ މިސްކިތަކާއި، ލ. ފޮނަދޫގައި 500 މީހުންގެ ޖާގައިގެ މިސްކިތަކާއި، ލ. ގަމުގައި 500 މީހުންގެ ޖާގައިގެ މިސްކިތެއްގެ އިތުރުން އއ. ބޮޑުފޮޅުދޫގައި 300 މީހުންގެ ޖާގައިގެ މިސްކިތެއް އަދި ނ. ލަންދޫގައި 500 މީހުންގެ ޖާގައިގެ މިސްކިތެއް ބިނާކުރުމުގެ މަސައްކަތް އެކި ކުންފުނިތަކާއި ޙަވާލުކޮށްގެން އެ މިނިސްޓްރީން އަންނަނީ ކުރަމުންނެވެ.


Karaage Foni kan Nulibi Million Rfge Hithi Raha!\nތޮއްޑޫ ކަރާ ދަނޑެއް: މިއަހަރުގެ ރޯދަ އަށް ހެއްދި ކަރާތަކުގެ ބޮޑު ބައެއް ވަނީ ހަލާކުވެފައި--\n25 ޖޫން 20177ކޮމެންޓް\nކަރާގެ "ފޮނި"ކަން ނުލިބި މިލިއަން ރުފިޔާގެ ހިތިރަހަ!\nފަހުގެ ތާރީހުގައި ކޮންމެ އަހަރެއްގެ ރޯދަ މަހެއް ވެސް ނިމިގެންދާނީ އާންމުކޮށް އއ. ތޮއްޑު ކަރަ އިން ބާޒާރަށް އިތުރު "ފޮނި" ކަމެއް ގެނެސް ދިނުމަށް ފަހުގައެވެ. ނަމަވެސް މިއަހަރުގެ ރޯދަ މަސް އިއްޔެ ނިމިގެންދިޔަ އިރު މިފަހަރުގެ ރޯދަ މަހަކީ ތޮއްޑު ކަރާ ނެތުމުގެ ފަޅުކަން ބާޒާރަށް ލިބިގެން ދިޔަ ފަހަރެކެވެ.\nކަރާ ވިއްކުމަށް ހާއްސަ މާރުކޭޓްތައް ހަދައިގެން ހިންގި ދުވަސްތައް މާޒީގެ ތެރެއަށް ދޫކޮށްލާފައިވީ ނަމަވެސް މިފަހަރު ނޫން ކޮންމެ ފަހަރަކު ވެސް ތޮއްޑޫ އިން ގިނަ އަދަދެއްގެ ކަރާ ބާޒާރަށް ނެރެ އެވެ. ތޮއްޑޫގެ އެ އުފެއްދުމަށް ބޮޑު މާކެޓެއް އޮތް ނަމަވެސް މިފަހަރަކީ ތޮއްޑޫ ދަނޑުވެރިންގެ ތާރީހުގައި ވެސް އެންމެ މަދުން މާލެ އަށް ކާރާ ވިއްކަން ގެނެސްފައިވާ ފަހަރު ކަމަށް ރަށު ކައުންސިލުން ލަފާ ކުރެއެވެ.\nކައުންސިލް ބުނާ ގޮތުގައި މި އަހަރުގެ ރޯދަ މަހާ ކުރިމަތިލީ ކުރީ އަހަރުތަކެކޭ އެއްގޮތަށް ކަރާ ހެއްދުމަށް 114 ދަނޑު ދޫކޮށްފައި ވަނިކޮށެވެ. އެހުރިހާ ދަނޑުތަކެއްގައި ވެސް މިއަހަރުގެ ރޯދަ މަހަށް ކަރާ ހެއްދުމުގެ މަސައްކަތް ފޯރީގައި ކުރި އެވެ. ކުރީ އަހަރުތަކެކޭ އެއް ފަދައިން ތޮއްޑު ކަރާގެ "ފޮނި" ރަހަ މުޅި ބާޒާރުގައި ލައްވާލުމަށެވެ.\nތޮއްޑޫ ދަނޑުވެރިން ކިތަންމެ އުއްމީދެއް ހުރި ނަމަވެސް ކަން ދިމާވީ ވަރަށް ދެރަކޮށެވެ. ދަނޑުތަކުގައި ހެއްދި ކަރާގެ ތިންބައިކުޅަ ދެބައި ޖެހުނީ އުކާލާށެވެ. އެކަމުގެ ސަބަބުން ދަނޑުވެރިން މާޔޫސްކޮށްލި އިރު، މާލޭ ބާޒާރަށް ނެރެން ލިބުނީ ވަރަށް މަދު އަދަދެއްގެ ކަރަ އެވެ. ކައުންސިލުން ލަފާކުރާ ގޮތުގައި ތޮއްޑޫގައި ހެއްދި ކަރާތަކުގެ ތެރެއިން މާލޭ ބާޒާރަށް ގެންނަން ލިބުނީ ތިންބައިކުޅަ އެއްބައި، ގާތްގަނޑކަށް 30 އިންސައްތަ ކަރައެވެ. އަނެއް 70 އިންސައްތަ ޖެހުނީ އުކާލާށެވެ.\n"މިއަހަރު ކަންތައްތައް ދިމާވީ ވަރަށް ދެރަކޮށް. ވަރަށް ބޮޑު ގެއްލުމެއް މިފަހަރު ލިބުނީ. ދަނޑުވެރިން ބުނާގޮތުން ނަމަ އެ މީހުން ހެއްދި ކަރާގެ ގާތްގަނޑަކަށް 70 އިންސައްތަ ޖެހުނީ އުކާލަން. ކަރާތައް އުކާލަން ޖެހުނީ ފާޑެއްގެ ބައްޔެއް ޖެހިގެން،" ތޮއްޑޫ ކައުންސިލުގެ ރައީސް ހަދީޖާ ނިއުޝާ ވިދާޅުވި އެވެ.\nރައިސް ނިއުޝާ ވިދާޅުވި ގޮތުގައި ކަރަ އަށް ޖެހުނު ބަލީގެ ސަބަބުން ދަނޑުވެރިން ދަނޑު ހެއްދުމަށް ކުރި ހަރަދު ވެސް މިފަހަރު ނުލިބެ އެވެ.\n"އެ ބަލި ޖެހުމުން ކަރާގައި ފާޑެއްގެ ތިކިތަކެއް ޖަހާފައި ހުންނަނީ. އެތިކިތައް ޖަހާފައި ހުންނަ ކަރާގެ ތެރެ ހުންނަނީ ހަލާކުވެފައި. 10 ވަރަކަށް ތިކި ޖަހާފައި ހުންނަ ކަރާ ފަޅާފައި ބަލާއިރު އެތެރެ ހުންނަނީ މުޅިން ހަލާކުވެފައި. އެހެންވެގެން ވަރަށް ބޮޑު ގެއްލުމެއް މިފަހަރު ލިބުނީ،" ނިއުޝާ ވިދާޅުވިއެވެ.\nއޭނާ ވިދާޅުވި ގޮތުގައި ދަނޑުވެރިންގެ މައުލޫމާތަށް ބަލާއިރު ދަނޑުވެރިންނަށް ލިބުނު ގެއްލުން މިލިއަން ރުފިޔާ އިން ގުނާލެވޭނެއެވެ. ދަނޑުވެރިންނަށް ލިބުނު ސާފު ގެއްލުމެއް ބެލިފައި ނެތް ނަމަވެސް ތޮއްޑޫގައި ކަރާ ހައްދަައިގެ މާލެ އަށް ކަރާ ގެނެސް ވިއްކަން ފެށި ފަހުން ލިބުނު އެންމެ ބޮޑު ގެއްލުން ލިބުނު އެއް ފަހަރަށް މި ފަހަރުވާނެކަމަށް ދަނޑުވެރިންނާ ހަވާލާދީ ކައުންސިލުގެ ރައީސާ ލަފާ ކުރައްވައެވެ.\nގާތްގަނޑަކަށް 1200 މީހުންގެ އާބާދީއެއް އޮންނަ ތޮއްޑޫ ދަނޑުވެރިންނަށް ލިބުނު ގެއްލުން މިފަހަރު ބޮޑުވި ނަމަވެސް އެމީހުންގެ އުއްމީދެއް ކަނޑައެއް ނުލައެވެ. މިއަހަރުގެ ރޯދަ މަހަށް ތޮއްޑޫގައި ހެއްދި ކަރާ ކޮންމެ ވެސް ވަރަކަށް ބާޒާރަށް ނެރުނެވެ. ނަމަވެސް އެއީ ވަރަށް މަދު އަދަދެކެވެ. ނަމަވެސް އެހީވާގި ދަނޑުވެރިން ތިބީ އަންނަ އަހަރުގެ ރޯދަ މަހަށް ތޮއްޑޫ ކަރައިން މާލޭ ބާޒާރު "ފޮނި"ކޮށްލައި މިފަހަރު ލިބުނު ގެއްލުން ފޫބައްދައިގެން ބޮޑު ނަފައެއް ލިބޭނެ ކަމުގެ އުއްމީދުގައެވެ.\nދަނޑުވެރިކަން ބާޒާރު އއ. ތޮއްޑޫ\nބަލަގަ ހަސަންބެ އާ. ތަންދޮރު ދަނެގެން ކަން ހިނގާ މަގު ހޯދައި ބަލާފަ ތިހެން ބުނެބަލަ. ތޮއްޑޫއިން 8ރ އަށް މާލެ ވިއްކީމަ 16 ރުފިޔާއަށް ބާޒާރުރުގެ ދަނޑުވެރިން ވިއްކަނީ އެއީ ވިޔަފާރިވެރިންނޭ\n70% ،މަދުން ނެރުނަސް ކޮންގެއްލުމެއްވާނީ، ވިއްކީ p0 އަގު ބޮޑު ކޮށް ވިއްޔަ.\nވީގޮތް ވަރަށް ސާފު. ތޮއްޑޫ ދަޑުވެރިން ބަންގާޅީންނަށް ބަރޯސާވެ ބެގީޖަހައިގެން އަޗާތަޅަން އުޅުމުގެ ނަތީޖާ. ބަންގާޅީން ބޭނުންވާ އިރަކު ބޭނުންވިވަރަކަށް ބޭސްއެޅީ ވަކި ލިމިޓެއް ބަލައިގެނެއްނޫނެވެ. ބޭހަކީ ވަކި މިންގަޑަކަށް އަޅަންޖެހޭ އެއްޗެކެވެ.\nވ ރަނގަޅު ލިޔުމެެއް. ލިޔުމުގައި މައުލޫމާތްގެކުށް އެބަހުރި، ތޮއްޑޫގެ އާބާދީވެސް ލިޔެވިފައިވަނީ ގޯސްކޮށް\nތިޔައީ ތި މީހުން ފާޑުފާޑުގެ ކެމިކަލްޖެހުމުގެ ނަތީޖާ\nކޮބާ ޝައިނީ ؟؟ ކަރާތަކަށް ބަލިޖެހުނުއިރު ކޮންމެ އާއިލާއަކަށް ޑޮކްޓަރެއްގެ ވައުދުގެ ދަށުން ކަރާ އާއިލާގެ ޑޮކްޓަރު ކޮބާ؟\nކޮބާތަ ކޮންމެ ދަނޑުވެރިޔަކަށް ދޭންބުނި 8000ރ


Series: Bisminkiyun - Kaanfeshumuge kurin bismin kiyun\nމި ލިޔުމަކީ ބިސްމިންކިޔުން ސިލްސިލާގައި ހިމެނޭ6ލިޔުމުގެތެރެއިން3ވަނަ ލިޔުމެވެ.\nކާން ފެށުމުގެ ކުރިން ކިޔުމަށް ވާރިދުވެފައިވަނީ بِسْمِ اللَّه އެވެ.\nأُمُّ الْمُؤْمِنِيْنَ عَائِشَةرَضِيَ اللهُ عَنْهَا ގެ ކިބައިން ރިވާވެގެން ވެއެވެ. ރަސޫލު الله ﷺ ޙަދީޘްކުރެއްވިއެވެ.\n(( إِذَا أَكَلَ أَحَدكُمْ طَعَامًا فَلْيَقُلْ بِسْمِ اللَّه , فَإِنْ نَسِيَ فِي أَوَّله فَلْيَقُلْ : بِسْمِ اللَّه فِي أَوَّله وَآخِره)) رواه الترمذي وصححه الشيخ الألباني\nމާނައަކީ: “ތިޔަބައިމީހުން ކާން ފެށުމުގެ ކުރިން بِسْمِ اللَّه ކިޔާށެވެ. ކާން ފެށުމުގެ ކުރިން އެފަދައިން ކިޔަން ހަނދާން ނެތިއްޖެނަމަ بِسْمِ اللَّهِ فِيْ أَوَّلِهِ وَآخِرِهِ މިފަދައިން ކިޔާށެވެ.”\nޝައިޚުލް އިސްލާމް އިބްނު ތައިމިއްޔާ رحمه الله ވިދާޅުވެފައި ވެއެވެ. “މީހަކު ކާން ފެށުމުގެ ކުރިން بِسْمِ اللَّهِ الرَّحْمَنِ الرَّحِيْمِ މިފަދައިން ކިޔައިފިނަމަ އެގޮތް ފުރިހަމަ ވެގެން ވެއެވެ.” (الْفَتَاوَى الْكُبْرَى 5/480.)\nالْمَوْسُوْعَةُ الْفِقْهِيَّةُ (8/92) ގައި އައިސްފައި ވެއެވެ. “ކާން ފެށުމުގެ ކުރިން اللَّه ގެ ނަންފުޅު ގަތުން އެއީ ސުންނަތެއް ކަމުގައި ފިޤުހު ޢިލްމުވެރިން ވިދާޅުވެއެވެ. އަދި އެކަމުގެ ޞީޣާ އަކީ بِسْمِ اللَّهِ ނުވަތަ بِسْمِ اللَّهِ الرَّحْمَنِ الرَّحِيْمِ އެވެ. އެބަހީ މި ދެގޮތް ވެސް ރަގަޅެވެ.\nއިމާމް ނަވަވީ رحمه الله ވިދާޅުވެފައިވެއެވެ. ” اللَّه ގެ އިސްމުފުޅު ގަންނާނެ ގޮތް ދެނެގަތުމަކީ މުހިއްމު ކަމެކެވެ. އެންމެ މޮޅު ގޮތަކީ بِسْمِ اللَّهِ الرَّحْمَنِ الرَّحِيْمِ ކިޔުމެވެ. ހަމައެކަނި بِسْمِ اللَّهِ ކީ ނަމަވެސް މައްސަލަ އެއް ނެތެވެ. ސުންނަތް ޙާޞިލް ވެއްޖެއެވެ.” (الْأَذْكَارُ 1/231.)\nއައްޝައިޚް އަލްބާނީ رحمه الله ވިދާޅުވިއެވެ. ” ރަސޫލު الله ﷺ ގެ ސުންނަތަށް ވުރެ މާތް މޮޅު އެއްޗެއް ނުވެއެވެ. އަދި އެންމެ ހެޔޮ ނަމޫނާ އަކީ ރަސޫލު الله ﷺ ކަންތައް ކުރެއްވި ގޮތެވެ. ކާންފެށުމުގެ ކުރިން ރަސޫލު الله ﷺ ވިދާޅުވެފައިވަނީ ހަމައެކަނި بِسْمِ اللَّهِ ކަމަށްވާއިރު، އެއަށް ވުރެ އިތުރު ކުރުން އެއީ ހުއްދަ ވެގެންވާ ގޮތެއް ނޫނެވެ. އަދި އިތުރު ކުރުން އެއީ މޮޅު އިތުރު ގޮތް ކަމުގައި ބުނުންވެސް ރަގަޅެއް ނޫނެވެ. (السِلْسِلَةُ الصَّحِيْحَة1/343.)\nމައްސަލާގެ އެންމެ ރަގަޅު ގޮތަކީ: ކާން ފެށުމުގެ ކުރިން ހަމައެކަނި بِسْمِ اللَّهِ ކިޔާ ފުއްދާލުމެވެ. ނަމަވެސް މީހަކު بِسْمِ اللَّهِ الرَّحْمَنِ الرَّحِيْمِ ކީ ކަމުގައި ވީނަމަވެސް މައްސަލަ އެއް ނެތެވެ.\nކާން ފެށުމުގެ ކުރިން ބިސްމި ކިޔުނުކަމާއި މެދުގައި ޝައްކު ވެއްޖެނަމަ ތަކްރާރު ކޮށް ބިސްމި ކިޔަން ޖެހޭނެތޯ؟\nއެއް ފަހަރު ބިސްމި ކިޔުމުން ފުދޭނެއެވެ. ކޮންމެ ފަހަރަކު ކާއެއްޗެތި އަނގަޔަށް ލާއިރު ބިސްމި ކިޔާކަށް ނުޖެހެއެވެ. އެހެނީ އެކަން އެއީ ވަސްވާހަކަށް ވެދާނެތީއެވެ. ވަސްވާހަކީ ޝައިޠާނާގެ ކިބައިން އަންނަ އެއްޗެކެވެ. ފުރަތަމަ އެކަން ފެށެނީ ނިކަން ކުޑަކޮށެވެ. ދެން ފަހުން އެކަން ބޮޑު ކަންތައްގަނޑަކަށް ވެގެންދެއެވެ. ޙަޔާތުގެ ކޮންމެ ކަމެއްގައިވެސް ޝައްކު އުފެދި އޭގެ މައްޗަށް ގަދަ ނުގަނެވިފައި އުޅެން ޖެހެއެވެ. ނަމަވެސް އިސްލާމްދީން އަންގަވާފައިވަނީ ވަސްވާސްތައް ދޫކޮށްލާ އޭގެ މައްޗަށް ގަދަވެގަތުމަށެވެ. ވީމާ އާދަވެގެން ކާން ފެށުމުގެ ކުރިން ބިސްމި ކިޔާ މީހަކު، އަދި ބޮޑަށް ބުރަވެވެނީވެސް ބިސްމި ކިޔުނު ކަމަށްނަމަ، ދެން ހިތުގައި އުފެދޭ ޝައްކުތަކާއި މެދުގައި ފަރުވާލެއް ނުބަހައްޓާ ކުރިޔަށް ދާނީއެވެ.\nއިމާމް ނަވަވީ رحمه الله ވިދާޅުވެފައިވެއެވެ. “އެކުގައި ކާން އަރާ ތިބި މީހުންނަށް އިވޭ ވަރަށް ބާރަށް ބިސްމި ކިޔުން އެދެވިގެންވެއެވެ. އޭރުން އެހެންމީހުންވެސް ބިސްމި ކިޔަން ހަނދާންވެއެވެ. އަދި ކެއުމުގެ ކުރިން ބިސްމި ނުކިޔާ މީހުން އެކަން ކުރަން ފެށުމަށް ބާރަކަށްވެއެވެ. ޖަމާޢަތުގައި ކާންތިބި ކޮންމެ މީހަކު ވަކި ވަކިން ބިސްމި ކިޔުން އެދެވިގެން ވެއެވެ. އެންމެންގެ މަތިން އެކަކު ބިސްމި ކިޔުމުންވެސް ފުދޭނެއެވެ. މިއީ ސަލާމަށް ރައްދު ދިނުމާއި ކިނބިހި އެޅޭ މީހާ އަށް ޖަވާބު ދިނުމުގައިވެސް އޮންނަ ގޮތެވެ. އެހެނީ އެކަންތައްތަކުގައިވެސް އެކަކު ކުރުމުން ފުދެއެވެ.” (رَوْضَةُ الطَّالِبِيْن 5/654.) މި ރައުޔަށް އައްޝައިޚް ޢުޘައިމީން رحمه الله ތާއިދު ކުރައްވާފައިވެއެވެ. (ثَمَرَاتُ التَّدْوِيْن ގެ 546 ވަނަ މައްސަލަ.)


Ijuraaee goahakun hamalaage baiveriyaku salaamatheh nuvaane: PG\nއިޖުރާއީ ގޯހަކުން ހަމަލާގެ ބައިވެރިޔަކު ސަލާމަތެއް ނުވާނެ: ޕީޖީ\nޕީޖީ ހުސައިން ޝަމީމް ރޭ ނޫސްވެރިންނަށް މައުލޫމާތު ދެއްވަނީ -- ފޮޓޯ: ޕޮލިސް\nރައީސް ނަޝީދަށް ހައެއް މޭގައި ދިން ހަމަލާއާ ގުޅިގެން ކުރިއަށްދާ ތަހުގީގުގެ މައުލޫމާތު ހިއްސާކުރުމަށް ފުލުހުންނާ އެކު ރޭ ބޭއްވި ނޫސްވެރިންގެ ބައްދަލުވުމެއްގައި އަވަސް އިން ދެންނެވި ސުވާލަކަށް ޖަވާބު ދެއްވަމުން ޕީޖީ ޝަމީމް ވިދާޅުވި ގޮތުގައި މިތަހުގީގުގައި ފުލުހުންގެ ފަރާތުން އިޖުރާއީ ގޯހެއް ހަދައިގެން ތުހުމަތު ކުރެވޭ މީހަކު ސަލާމަތްވުމުގެ ފުރުސަތެއް ނެތެވެ.\nސަބަބެއް ކަމަށް ވިދާޅުވީ ތަހުގީގު ފެށުމާ ހަމައިން ޕީޖީގެ ޕްރޮސެކިއުޓަރުން ފުލުހުންގެ ތަހުގީގު ޓީމާ އެކު ވަރަށް ގާތުން މަސައްކަތް ކުރުމެވެ. އެގޮތަށް މަސައްކަތް ކުރާއިރު ތަހުގީގު ކުރިއަށް ދިޔަ ގޮތާއި ތަންތަން ބަލައި ފާސްކުރެވުނު ގޮތާއި އިޖުރާއަތުތައް ފުރިހަމަކުރެވުނު ގޮތް ވަރަށް ކުރިއްސުރެ ޕީޖީގެ ޕޮރެސެކިއުޓަރުންނަށް އެނގިފައި އޮތުމެވެ.\n"އެހެންވީމާ އަޅުގަނޑު ގަބޫލުކުރަނީ އަޅުގަނޑުމެންނަށް އެކަހަލަ އިޖުރާއީ މިސްޓޭކެއް މިމައްސަލައިގައި ހެދިފައެއް ނޯންނާނެ ކަމަށް. ދެން ޝަރީއަތުން މައްސަލަ ނިމުނީމާ އެނގޭނީ ކިހިނެއްތޯ އަޅުގަނޑުމެންނަށް ކޮން ކަމެއްތޯ ސާބިތުކޮށްދެވޭނީ ކޮން ކަމެއްތޯ ސާބިތުކޮށް ނުދެވޭނީ،" ޕީޖީ ވިދާޅުވި އެވެ.\nޝަމީމް ވިދާޅުވި ގޮތުގައި ތަހުގީގުގައި މިހާތަނަށް ހެކި ހޯދާފައި ހުރީ ގާނޫނުތަކާއި އެއްގޮތައް ކަމަށާއި އަދި ހޯދާފައިވާ ހެއްކާ މެދު ހިތްހަމަޖެހިވަޑައިގަންނަވަ އެވެ. ހެކީގެ ގޮތުގައި ލިބުނު ނަމަ އިތުރަށް މައްސަލަ ފުރިހަމަވެދާނެ ހެކިތަކެއް އަދިވެސް ހުރެދާނެ ކަމަށާއި އަދި އިތުރަށް ހަރުދަނާ ކުރަންޖެހޭ ކަންތައްތަކެއް ހުރެދާނެ ކަމަށް ގަބޫލުވެސް ކުރެއްވި އެވެ. ތަހުގީގު އަދިވެސް ނިމިފައި ނުވާތީ މައްސަލަތައް ކޯޓަށް ހުށަހަޅާ ހިސާބުން އަދިވެސް އިތުރު މައުލޫމާތާއި އިތުރު ހެކި ހުށަހެޅޭނެ ކަމުގައިވެސް ވިދާޅުވި އެވެ.\n"އަޅުގަނޑު ކުރިންވެސް ދެންނެވިހެން މި ތަހުގީގު ހިނގަމުންދާ ގޮތާ ދޭތެރޭ ޖުމްލަ ގޮތެއްގައި އަޅުގަނޑު ހިތްހަމަޖެހޭ. އަޅުގަނޑަށް ގަބޫލުކުރެވެނީ މިހާރު ހޯދިފައި ހުރި ހެކި ތަކުގެ މައްޗަށް ބިނާކޮށް އަޅުގަނޑުމެންނަށް ދައުވާ ކުރެވޭ ވަރަށް ހެކި ހުރި ކަމަށް،" ތަހުގީގު ކުރިއަށްދާ ގޮތާ މެދު ހިތްހަމަޖެހުން އޮތް ކަން ހާމަކުރައްވާ ވިދާޅުވި އެވެ.\nޝަމީމް އިތުރަށް ވިދާޅުވީ ހަމަލާގެ ތުހުމަތުގައި ހައްޔަރުކޮށްފައި ތިބި މީހުންނަށް ކުރާނެ ދައުވާއަކާ މެދު ގޮތެއް ނިންމޭނީ މައްސަލައިގެ ލިޔުންތައް ދިރާސާކޮށް ނިމުމުން ކަމަށެވެ.\n"އަޅުގަނޑުމެން މިހާރު ދިރާސާކުރަމުން މިދަނީ އަޅުގަނޑުމެންނަށް ލިބިފައި ހުރި މައުލޫމާތުގެ ތެރެއިން ކޯޓުގައި ސާބިތުކޮށްދެވޭނީ ކޮން މައުލޫމާތެއްތޯ، ކޮން ކަންތައްތަކެއްގެ މައްޗަށްތޯ އަޅުގަނޑުމެން މިކިޔާ އުންސުރުތައް ފުރިހަމަކުރެވޭނީ ކިހިނެއްތޯ؟ އެ ތަފްސީލްތައް އިރާދަކުރެއްވިއްޔާ ހިއްސާކުރާނަން އަޅުގަނޑުމެން ބާއްވާ ޕްރެސްގައި" ޕީޖީ ވިދާޅުވެފައިވެ އެވެ.\nރައީސް ނަޝީދަށް އަމާޒުކޮށް ދިން ބޮމުގެ ހަމަލާގެ ތުހުމަތުގައި މިހާތަނަށް ޖުމްލަ 10 މީހަކު ވަނީ ފުލުހުން ހައްޔަރުކޮށްފަ އެވެ.\nރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ހުސައިން ޝަމީމް ޕޮލިޓިކްސް


Transport Hamajehunuhaa Avahah Nadella Ah Ambulance Fonuveyne : MP Firushan ޓްރާންޕޯޓު ހަމަޖެހުނުހާ އަވަހަކަށް ނަޑެއްލާ އަށް އެމްބިއުލާންސެއް ފޮނުވޭނެ : މެމްބަރ – Huvadhoo News Transport Hamajehunuhaa Avahah Nadella Ah Ambulance Fonuveyne : MP Firushan Huvadhoo News\nޓްރާންޕޯޓު ހަމަޖެހުނުހާ އަވަހަކަށް ނަޑެއްލާ އަށް އެމްބިއުލާންސެއް ފޮނުވޭނެ : މެމްބަރ\nގދ.ނަޑެއްލާ އަށް އެމްބިއުލާންސެއް ފޮނުވުމަށް ކުރަން ޖެހޭ މަސައްކަތެއް ކޮށް ނިމިފަ ހުރިކަމަށާއި، ޓްރާންސްޕޯޓު ހަމަޖެހުނުހާ އަވަހަކަށް އެމްބިއުލާންސް ނަޑެއްލާއަށް ފޮނުވޭނެ ކަމަށް މަޑަވެލި ދާއިރާގެ ރައްޔިތުންގެ މަޖިލީހުގެ އިއްޒަތްތެރި މެމްބަރ ހުސައިން ފިރުޝާން ވިދާޅުވެޖެއެވެ.\n“ހުވަދޫ ނިއުސް” އަށް މައުލޫމާތު ދެއްވަމުން މެމްބަރ ފިރުޝާން ވިދާޅުވީ، އަތޮޅުތެރެއަށް ބޭނުންވާ 96 އެމްބިއުލާންސް ތެރޭގައި ނަޑެއްލާއަށް އެމްބިއުލާންސް އެއް ލިބޭގޮތަށް ވަނީ ހަމަޖެހިފަކަމަށާއި، އެހެން ނަމަވެސް އެ މަސައްކަތް ލަސްވަމުން ދާތީ މިވަގުތު މިނިސްޓްރީ އާއި ވާހަކަ ދައްކާއިގެން ނަޑެއްލާއަށް ފޮނުވުމަށް އެމްބިއުލާންސް އެއް މިވަގުތު ތައްޔާރު ކުރެވިފައި އޮތްކަމަށްވެސް ދާއިރާގެ މެމްބަރ ފިރުޝާން ވިދާޅުވިއެވެ.\nމީގެ އިތުރުން ފިރުޝާން ވިދާޅުވީ، މިވަގުތު މަސައްކަތް ކުރަމުން ގެންދަނީ އެމްބިއުލާންސް ނަޑެއްލާއަށް ފޮނުވާލެވޭނެ ގޮތެއް ހޯދުމުގައި ކަމަށާއި، ޓްރާންސްޕޯޓް ހަމަޖެހުނުހާ އަވަހަށް ނަޑެއްލާއަށް އެމްބިއުލާންސް ފޮނުވާލެވޭނެ ކަމަށްވެސް މެމްބަރ ވިދާޅުވިއެވެ.\nކޮވިޑް-19 ގެ ޙާލަތު އިންތިހާޔަށް ގޯސްވެ މޮނީޓަރިންގ ހާލަތަށް ގެންގޮސްފައިވާ ނަޑެއްލާ ސިއްހީމަރުކަޒުގައި އެމްބިއުލާންސެއް ނެތުމުން އާންމު ރައްޔިތުން ދަނީ ޝަކުވާ ކުރަމުންނެވެ. ނަޑެއްލާގައި އެމްބިއުލާންސްގެ ޚިދުމަތް މެދުކެނޑިފައިވާތާ މިހާރު2އަހަރަށް ވުރެ ގިނަ ދުވަސް ވެއްޖެއެވެ. އަދި ނަޑެއްލާއަށް އެމްބިއުލާންސެއް ގެނައުމުގެ މަސައްކަތް ދާއިރާގެ މެމްބަރ ގެ އިތުރުން ކައުންސިލުންވެސް މަސައްކަތް ކޮށްފައިވާކަން ފާހަނގަ ކޮށްލަމެވެ.\nހުސައިން ފިރުޝާން ގދ ނަޑެއްލާ


ޕެނިޓެންޝަރީ ނިޒާމުގައި މިއަދު މިދިޔައީ ރަސްމީ އޮނިގަނޑެއް ތަޢާރަފްވެގެން – ހޯމް މިނިސްޓަރ\n14 އޯގަސްޓް 2012\nދިވެހިރާއްޖޭގެ ޕެނިޓެންޝަރީ ނިޒާމުގައި މިއަދު މިދިޔައީ ރަސްމީ އޮނިގަނޑެއް ތަޢާރަފްވެގެންކަމަށް މިނިސްޓަރ އޮފް ހޯމް އެފެއާޒް ޑރ. މުޙައްމަދު ޖަމީލް އަޙްމަދު ވިދާޅުވެއްޖެއެވެ.\nމިނިސްޓަރ ޑރ. ޖަމީލް މިހެން ވިދާޅުވީ ޑިޕާޓްމަންޓް އޮފް ޕެނިޓެންޝަރީ އެންޑް ރިހެބިލިޓޭޝަން ސަރވިސަސް (ޑީޕީއާރުއެސް) އަށް 41 އަހަރު ފުރުން ފާހަގަކުރުމަށް މިރޭ އިސްކަންދަރު ކޮށީގައި ބޭއްވި ޙަފްލާ ޝަރަފްވެރިކޮށްދެއްވާ ވާހަކަފުޅު ދައްކަވަމުންނެވެ.\nމި ރަސްމިއްޔާތުގައި މިނިސްޓަރ އޮފް ސްޓޭޓް ފޮރ ހޯމްއެފެއާޒް ޑެޕިއުޓީ ކޮމިޝަނަރ އޮފް ޕޮލިސް (ރޓ) މުޙައްމަދު ފަޔާޒް އާއި ޑީޕީއާރުއެސް ގެ ކޮމިޝަނަރ އޮފް ޕްރިޒަންސް އަޙްމަދު ޝިހާން އާއި ޑެޕިއުޓީ ކޮމިޝަނަރ އޮފް ޕްރިޒަންސް މުޙައްމަދު ޢާޞިފް އާއި މި ސަރވިސަސްގެ ގިނައަދަދެއްގެ އޮފިސަރުންނާއި މުވައްޒަފުން ބައިވެރިވެލެއްވިއެވެ.\nމި ރަސްމިއްޔާތުގައި މިނިސްޓަރ ޑރ. ޖަމީލު އިތުރަށް ވިދާޅުވީ ރާއްޖޭގެ ޙުކުމް ތަންފީޒުކުރާ އިދާރާ ގެންގުޅެމުންދިޔަ ބޯދާގޮތް ދޫކޮށް އަލަށް މި ގެނެވުނު ބަދަލަކީ ވަރަށް ރަނގަޅު ބަދަލެއްކަމަށާއި، އެ ބަދަލުގެ ނަތީޖާ ވަރަށް ރަނގަޅުވެގެންދާނެކަމަށެވެ. އަދި ރާއްޖޭގެ ޕެނިޓެންޝަރީގައި މިއަދު މިދިޔައީ ރަސްމީ އޮނިގަނޑެއް ތަޢާރަފްވެގެންކަމަށާއި އޮފިސަރުންގެ ކުރިއެރުން ބިނާވެފައި އޮންނަންވާނީ ވަކި ސިޔާސީ މަޤާމެއްގައި ހުންނަ ނުވަތަ އެއިރެއްގަ ހޯމް މިނިސްޓަރަކަށް ހުންނަ ބޭފުޅެއްގެ ހެޔޮއެދުމެއްގެ މައްޗަށް ނޫންކަމަށްވެސް މިނިސްޓަރ ވިދާޅުވިއެވެ.\nމިނިސްޓަރ މާފުށީ ޖަލަށް ޒިޔާރަތް ކުރެއްވުން\nސީޕީ ހިންމަފުށި ހިއްކި ސަރަހައްދާއި އައްސޭރި ޖަލުގެ ގިރާ ސަރަހައްދު ބައްލަވާލެއްވުން\nބައިނަލްއަގްވާމީ އަންހެނުންގެ ދުވަސް 2017 ފާހަގަކުރުން\nހުކުމް ތަންފީޒްކުރަމުން ދިޔަ ގައިދީއަކު ނިޔާވެއްޖެ\nމޯލްޑިވްސް ކަރެކްޝަނަލް ސަރވިސް 2016 - 2021


މުސްލިމުންނަށް އޮތީ ހަމައެކަނި ކީރިތި ޤުރްއާން ކިޔެވުމެއް ނޫނެވެ. ކީރިތި ޤުރްއާނުގައިވާ ޢާޔަތްތަކުގެ މާނަކިޔައި އުނގެނުމެވެ.\nކީރިތި ޤުރްއާނުގެ މާނަ ފުރިހަމަކަމުން އިތުރު ތަފްޞީލު ބޭނުންވެއެވެ. އެހެންވެ ޢިލްމެވެރިން ދެއްވަވާ ތަފްސީރުކްލާސްތައް ގިނަ ބައަކު އަޑުއަހައެވެ. ދަސްކުރަން މަސައްކަތްކުރެއެވެ. އެހެނަސް ލިބޭ ފުރުޞަތުތައް ވަރަށް މަދެވެ.\nއިސްލާމް ދީނުގެ ކަންކަން މީސްތަކުންނަށް އިތުރަށް އުގަންނައިދީ ހޭލުންތެރިކުރުވަން ޒަކާތު ފަންޑުން7މިލިއަން ރުފިޔާ ޚަރަދުކުރި މުންނާރުޗެނެލުންވެސް އެ މަސައްކަތް އެކަށީގެންވާ ފެންވަރެއްގައި ނުކުރެއެވެ. ގިނައިން ފޮނުވަނީ ރިޕީޓްތަކެކެވެ. ވަކިބައެއްގެ ދަރުސްތަކެވެ. އެހެންވެ އެއީ ހިންގާ ޗެނެލެއްކަންވެސް އެނގެނީ މިހާރު ވަރަށް މަދު މީހަކަށެވެ. އެޗެނެލް ޕްރަމޯޓުކުރަން ކުރެވޭ މަސައްކަތެއް ނުފެނެއެވެ.\nމިއަދު ކުރިމަތިވަމުން މިދާ މައްސަލަތަކުގެ ޙައްލުވެސް ލިބުން އޮތީ ކީރިތި ޤުރްއާނަށް މީސްތަކުން ހޭލުންތެރިކުރުވުނު ވަރަކުންނެވެ. އެކަން ކުރެވޭނީ މީސްތަކުންނަށް ޤުރްއާނުގެ ތަފްސީރު އޮޅުންފިލިވަރަކުންނެވެ.\nދީނީ ޢިލްމުވެރިންނަށް ކުރަން އޮތް އާދޭހަކީ ތިއަ ބޭފުޅުންގެ ޚިދުމަތް ފުޅައުކޮށްދެއްވެވުމެވެ. ﷲ ތަނަވަސްކަން ދެއްވެވި މުއްސަނދިންގެ ކިބައިން ކުރަން އޮތް އާދޭހަކީ ޢިލްމުވެރިން ކުރައްވާ މަސައްކަތްތަކަށް ޒަކާތުފަންޑުން އެހީތެރިވެދެއްވުމެވެ. އިސްލާމިކް މިނިސްޓްރީ ޢާއި ފައިސާ ޙަވާލުކުރުމުން ކަންކަން ކުރެވޭ މިންވަރު އަބަދުވެސް މިދަނީ ފެންނަމުންނެވެ. މުންނާރު ޗެނެލަގެ ތަޖުރިބާ ފުދެއެވެ.\nވީމާ ހުރިހާ ފައިސާ އެކުގައި އިސްލާމިކް މިނިސްޓްރީ އާއި ޙަވާލުކުރުމުގެ ބަދަލުގައި އެއިން ބައެއް ރާއްޖޭގެ ދީނީ ހޭލުންތެރިކުރުވުމަށް މަސައްކަތްކުރައްވާ ފަރާތްތަކަށް ދެއްވެވުމަކީ ކޮންމެވެސް މިންވަރަކަށް ހޭލުންތެރިކުރުވުމުގެ މަސައްކަތް އިތުރުވެގެންދާނެ ކަމެއްކަމަށް ޤަބޫލުކުރެވެއެވެ.


Raajje ge Democracy ah takaa Supreme Court ge fandiyaarun vaki kuran jehey: Report\nސުޕްރީމް ކޯޓުގެ ފަނޑިޔާރުން--\nސުޕްރީމް ކޯޓު ފަނޑިޔާރުން މަގާމުގައި ބޭތިއްބުމަކީ ރާއްޖޭގެ ޑިމޮކްރަސީއަށް އޮތް ނުރައްކަލެއް: ރިޕޯޓު\nސުޕްރީމް ކޯޓުގެ ފަނޑިޔާރުން ވަނީ ދިވެހިރާއްޖޭގެ ގާނޫނު އަސާސީގައި ބަޔާންކޮށްފައިވާ އިންތައް ފަހަނަ އަޅާ ގޮސްފައި ކަމަށާއި، އެމީހުން މަގާމުގައި ބޭއްތިއްބުމަކީ ރާއްޖޭގެ ޑިމޮކްރަސީއަށް އޮތް ނުރައްކަލެއް ކަމަށް އެޓާނީ ޖެނެރަލްގެ އޮފީހުން އެކުލަވާލި "އެސެސްމަންޓް އޮފް ދަ ޖަސްޓިސް ސެކްޓާ ރިފޯމް ޕްރޮޕޯޒަލްސް" ރިޕޯޓުގައި ބުނެފި އެވެ.\nމިއީ މުޅި ޝަރުއީ ދާއިރާގެ އޮޑިޓެއް ހެދުމަށް އެޓާނީ ޖެނެރަލްގެ އޮފީހުން އައްޔަންކުރި ކޮންސަލްޓަންޓް، ދެކުނު އެފްރިކާގެ ރިޓަޔަޑް ޖަސްޓިސް ޔޮހާން ކްރީގްލާގެ ރާއްޖޭގެ ޝަރުއީ ދާއިރާ ދިރާސާ ކުރެއްވުމަށްފަހު އެކުލަވާލާފައިވާ ރިޕޯޓެކެވެ.\nއެ ރިޕޯޓުގައި ދިވެހިރާއްޖޭގެ ސުޕްރީމް ކޯޓަށް ލިބިދީފައިވާ ބާރުތަކުގެ ބޭނުން "ނަމަހަ" ގޮތުގައި އެ ކޯޓުގެ ފަނޑިޔާރުން ހިފާފައިވާ ކަމަށް ތުހުމަތު ކުރައްވާފައިވެއެވެ.\nއެ ރިޕޯޓުގައި ޝަރުއީ ދާއިރާއަށް ރާއްޖޭގެ ރައްޔިތުން އިތުބާރު ނުކުރާ އަދި އިތުބާރު ގެއްލިފައިވާ ވެސް އެންމެ ބޮޑު ސަބަބަކީ ސުޕްރީމް ކޯޓު ކަމަށް ވަނީ ބުނެފައެވެ. އަދި ސިޔާސީ އެތަކެއް ކަމެއް ކުރުމަށް ވެރިކަމުގައި އޭރު ހުންނަވާ ފަރާތްތަކުން ސުޕްރީމް ކޯޓުގެ ފަނޑިޔާރުންގެ ބޭނުން ހިފާ ކަމަށް ރިޕޯޓުގައި ބަޔާންކޮށްފައިވެއެވެ.\nމިދިޔަ އަހަރު ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމުގައި ފެބްރުއަރީ މަހުގެ އެއްވަނަ ދުވަހު ސުޕްރީމް ކޯޓުން ނެރުނު އަމުރަކާއި ގުޅިގެން، އޭރު ރާއްޖޭގައި އުފެދިގެން ދިޔަ ސިޔާސީ ހަލަބޮލި ކަމުގެ ފުރިހަމަ ޒިންމާ ސުޕްރީމް ކޯޓުން ނަގަން ޖެހޭނެ ކަމަށްވެސް އެ ރިޕޯޓުގައި ފާހަގަކޮށްފައިވެއެވެ.\nކްރީގްލާގެ ރިޕޯޓުގައި 2018ވަނަ އަހަރުގެ ތެރޭގައި ހިނގާދިޔަ އެ ކަންކަމާއި ގުޅޭ ގޮތުން ފަނޑިޔާރުންނާއި ވެސް ވާހަކަދައްކަވާފައިވާ ކަމަށް ވިދާޅުވެފައެވެ. ނަމަވެސް އެދޭ ޖަވާބެއް ފަނޑިޔާރުންގެ ފަރާތުން ނުލިބޭ ކަމަށް ރިޕޯޓުގައިވެއެވެ. ހަމަ އެއާއެކުގައި މިހާރު ފަނޑިޔާރުކަމުން ރިޓަޔާޑު ކުރައްވާފައިވާ ބޭފުޅުންނާއި ވެސް އެކަމުގައި ކްރީގްލާ ވަނީ ބައްދަލު ކުރައްވާފައެވެ.\nއެހެންކަމުން އޭނާ ވަނީ ޝަރުއީ ދާއިރާ އިސްލާހު ކުރުމުގެ ކޮންމެ ޕްރޮގްރާމެއް ސަރުކާރުން ކުރިއަށް ގެންދިޔަ ނަމަވެސް އެ ކޯޓުގެ ފަނޑިޔާރުން މަގާމުން ދުރު ކުރުމަށް އިސްކަން ދިނުމުގެ މައްޗަށް ރިޕޯޓުގައި އަލިއަޅުވާލައިފައެވެ.\nރިޕޯޓުގައި ބުނީ ފާއިތުވެގެން ދިޔަ 10 ވަރަކަށް އަހަރުގެ ތެރޭގައި ސުޕްރީމް ކޯޓުން ގާނޫނާއި ހިލާފު އެތައް އަމަލެއް ކޮށްފައިވާ ކަމަށެވެ. އަދި އެކޯޓަކީ ރާއްޖޭގެ ޑިމޮކްރަސީއަށް އޮތް ބިރެއްގެ ގޮތުގައި ކްރީގްލާގެ ރިޕޯޓުގައި ވަނީ ސިފަ ކޮށްފައެވެ.\nދިވެހިރާއްޖޭގެ ހެދިފައިވާ ގާނޫނާއި ގަވާއިދުތަކަށް ބޯލަނބާ ސިޔާސީ ފަރާތްތަކުގެ ނުފޫޒުން ޝަރުއީ ދާއިރާ މިނިވަން ކުރުމަށް އިންޓަނޭޝަނަލް ކޮމިޝަން އޮފް ޖޫރިސްޓުސް (އައިސީޖޭ) އިން ނާއި ސައުތު އޭޝިޔަން ފޯ ހިއުމަން ރައިޓްސް (އެސްއޭއެޗްއާރު) ގުޅިގެން 2015 ވަނަ އަހަރު ނެރުނު ފެކްޓް ފައިންޑިން ރިޕޯޓްގައި ގޮވާލާފައި ވީނަމަވެސް، އެކަންކަން އިސްލާހުވުމުގެ ބަދަލުގައި އިތުރަށް ގޯސްވެފައިވާކަމަށް އެ ރިޕޯޓުގައި ބުނެފައިވެއެވެ.\nކްރީގްލާގެ ރިޕޯޓުގައި ދިވެހިރާއްޖޭގެ ހައިކޯޓުގައި ހިނގާ މައްސަލަތަކާއި އެކޯޓުން އަމަލު ކުރަމުންދާ ގޮތްތަކާއި ގުޅޭގޮތުން ވެސް ވަނީ ކަންތައްތަކެއް ފާހަގަކޮށްފައެވެ. އެގޮތުން އެކޯޓުގައި ހިނގާ ބައެއް މައްސަލަތަކަށް ވާނުވާ ނޭނގި ހުއްޓެމުންދާ ކަމަށް ވަނީ ފާހަގަ ކުރައްވާފައެވެ.\nރިޕޯޓުގައި ވަނީ ސުޕްރީމު ކޯޓުގެ ފަނޑިޔާރުންނަށް ކުރެވޭ ތުހުމަތުތައް ބަލައި، އެކަށީގެންވާ ހެކި ހުރެއްޖެނަމަ، ފަނޑިޔާރުންނާ ދެކޮޅަށް ދައުވާ ކުރުމަށް ޖުޑީޝަލް ސާވިސް ކޮމިޝަނަށް ލަފާދީފަ އެވެ.


Vicki aa Rattehi Vegen Ulhunukan Katrina Nubuny Mihenve!\n09 ޑިސެމްބަރ 2021 - 07:10:44\nބޮލީވުޑްގެ މި އަހަރުގެ އެންމެ ބޮޑު ކައިވެންޏަކީ ޝައްކެއްވެސް ނެތް ގޮތުގައި ވިކީ ކައުޝަލް އަދި ކެޓްރީނާގެ ކައިވެންޏެވެ. ކައިވެނީގެ ކަންކަން އެހާމެ ސިއްރުން ކުރިއަށް ދާއިރު އަދި މިއަދާ ހަމައަށް އައި އިރު ވެސް ވިކީ އާއި ރައްޓެހިވެގެން އުޅޭކަން ކެޓްރީނާ ކަށަވަރުކޮށްދީފައެއް ނުވެއެވެ.\nއެކަން އެހެެން ކުރިއަށްދާ ސަބަބުވެސް ކެޓްރީނާ ވަނީ މީގެ ކުރިން ކިޔާދީފައިވެއެވެ. އެގޮތުން މީޑިއާއަކަށް ދިން އިންޓަވިއުއެއްގައި ކެޓްރީނާ ބުނީ ކައިވެންޏެއް ކުރަންދެން އޭނާ ހުރީ ހުސްކޮށް ކަމަށެވެ. އެއީ އެކަން އޮންނަން ވާނެ ގޮތް ކަމަށް ބުނަމުން އޭނާ ބުނީ ހަގީގީ ދިރިއުޅުން ފެށެނީ ކައިވެންޏަށް ފަހު ކަމަށެވެ.\nއޭގެ އިތުރުން ކެޓްރީނާ ބުނީ ތަގްދީރުގައިވާ މީހަކާއި ކައިވެނިކުރެވޭނެ ދުވަހެއްގެ އިންތިޒާރުގައި އޭނާ ހުރި ކަމަށެވެ. އަދި އެ ދުވަހާ ޖެހެންދެން ވެސް އޭނާ ހުންނާނީ ހުސްކޮށް ކަމަށް ކިޔާދިނެވެ.\nމި މަހު ހަތް ވަނަ ދުވަހުން ފެށިގެން ނުވަ ވަނަ ދުވަހުގެ ނިޔަލަށް ކުރިއަށްދާ ކެޓްރީނާ - ވިކީގެ ކައިވެނީގެ ވާހަކަ ވެސް އެ ތަރިން ވަނީ ދުނިޔެއަށް ސިއްރުކުރަން މަސައްކަތްކޮށްފަ އެވެ. ނަަމަވެސް މީޑިއާތަކުން އަންނަނީ ކައިވެނީގެ ސެކިއުރިޓީ އިން ފެށިގެން އަންނަން ތިބި ގެސްޓުންގެ ތަފްސީލަށް ދަންދެން ހިއްސާ ކުރަމުންނެވެ.\nކެޓްރީނާ ކައިފްވިކީ ބޮލީވުޑް


Firumaaladheyshey, Episode 62\n16 ނޮވެންބަރ 20186ކޮމެންޓް\n"ކީއްވެ މަންމަ ފަހަތައް ޖެހެނީ؟ އާދެބަލަ! މަންމަ ފެނުނީމައި ވަރަށް އުފާވާނެ.. އަހަރެން ހުންނާނަން ތަންކޮޅެއް ފަހަތުގައި.. ފުރަތަމަ ވަންނާނީ މަންމަ.. ދެން އާންޔާ، އެންމެފަހުން އަހަރެން ވަންނާނަން.. ޔާދު އެބައަންނަމޯ މަންމައަށް އެއްޗެއް ގަނެގެން" ހައްވާފުޅުގެ ކޮޓަރިއާއި ކައިރިވެވުމާއެކު ގައިސަރު ފަހަތައް ޖެހިލުމުން އެލީ ބުންޏެވެ.\nގައިސަރުގެ ހިތް ކިތަންމެ ހެވަސް، އެގެއަށް އައުމުން އުނދަގޫތަކެއްވަނީ، ފުރަތަމަ އެގެއަށް އައިދުވަހުގެ ހާދިސާގެ ހަނދާންތައް އުނދަގޫކުރާތީއެވެ. އެއީ ގިނަބައެއްގެ ކުރިމަތީގައި ލަދުގަނެ، އިސްޖަހައިލަން ޖެހުނު ދުވަހެކެވެ. ނުކުޅެދޭމީހެއްގެ ގޮތުގައި ރައްދުވި މަލާމާތްތައް އަދިވެސް އާވަނީއެވެ. ދިފާޢުގައި އެއްޗެއް ބުނެލާނެ ދުލެއްވެސް އެދުވަހު ނެތެވެ. ހިމާޔަތަށް އެދި އަތްދިއްކޮށްލާންހުރީވެސް ޔާދުއެވެ. އެދުވަހު އެންމެންގެ ތެރޭގައި މަންމަ، އެކަނިވެރިކޮށްލާފައި ޔާދު ފަސްއެނބުރި ދިޔަގޮތް މަންމަގެ ލޯކުރިމަތީގައި ނިއުޅެލީ، މޯޅިވެފައިވާ މަލަކަށް ދެވަނަފަހަރަށް ތާޒާކަން ލިބުމުން ބާރުޖެހިލާނެފަދަ ގޮތަށެވެ.\nހައްވާފުޅު އުމުރާވުމަށް ފުރުމުގެ އުފަލުގައި ބޭއްވި ކެއުމެކެވެ. ޔާދުގެ މަންމަވެސް ދެކިލަން ބޭނުންކަމަށް ހައްވާފުޅު ބުނެފައިވުމުން، ގައިސަރު ނުގެންގޮސް ނުކެރުނީއެވެ. ހަގީގަތުގައި މަންމަ ގޮވައިގެން މީހުންގެ ތެރެއަށް ދިއުމަކީ އޭރު ޔާދު ލަދުގަންނަކަމެކެވެ. ގޭތެރެއަށް ވަދެގެން އައިއިރުވެސް ގައިސަރުހުރީ ވަރަށް އެކަނިވެރިވެފައެވެ. އާއިލާއާއި ގާތް ރަޙްމަތްތެރީން އެތަނުގައި ތިއްބެވެ. އެކަކުވެސް ގައިސަރު ނުދަނެއެވެ. ހައްވާފުޅާއި ދިމާވީ ތަށިތަކަށް ކާއެއްޗެހިއަޅާން ތިބި މީހުންނާއި ހިސާބުންނެވެ. ސަލާމްކޮށްލުމަށް ގައިސަރުގެ އަތް އުފުލާލިވަގުތު ހައްވާފުޅުގެ އަތް ދަމައިގަތީ އެލީއެވެ.\n"ވަރަށް ފަކުރު އިނގިލިގަނޑެއް އިންނާނެ.. ސަލާމްނުކުރިޔަސް ކެވިދާނެ.. މިތަނަށް ގެނައީ ކާން.. ކައިގެން ހިނގައިދާނެ!" ގައިންގަޔަށް އަރައި ނުރައްކާތެރި ބައްޔެއް ހުރި މީހެއްގެ ކިބައިން، އެހެންމީހަކު ސަލާމަތްކުރާން އުޅުނުހެންވެސް ހީވިއެވެ.\nއެއީ އެރޭގެ އެވަގުތެވެ. މިއީ މިރޭގެ ހަމަ އެވަގުތެވެ. ގައިސަރުގެ ގައިން ހީނބިހި ނެގިއެވެ. ދެލޯ ފެންކަޅިވިއެވެ. ހައްވާފުޅުވެސް، އޭނާގެ އަންހެންދަރީގެ ނުރަގަޅު ސިފައަށް އެރޭ ފަޚުރުވެރިވިފަދައެވެ. އާއެކެވެ! ސަލާމްއަށް ދިއްކޮށްލި އަތް ތިރިކޮށްލުމަށްފަހު ސިއްރުގޮތަކަށް ހެނދުމުގައި އަތް ފޮހެލި މަންޒަރު ގައިސަރު ދުއްޓެވެ.\n"މަންމަ ވަދެބަލަ! ދޮރުހުޅުވާލަބަލަ" ފަހަތުގައި ހުރެފައި އެލީ ބުންޏެވެ. ގައިސަރުގެ ބުރަކަށީގައި ފިރުމާލާފައެވެ. ނިކަން ސިއްރުން އަނގަމަތީގައި އަތްއަޅާފައި އާންޔާ ހީލިއެވެ. އެއީ ގައިސަރުގެ ލޮލުގެ ނޫރެވެ. އާންޔާގެ ހިނިތުންވުމުން ހިތައް ތަސައްލީ ނުލިބޭ ހަމަ އެންމެ ވަގުތެއްވެސް ނާދެއެވެ.\n"ޙަމްދާއި ޝުކުރުހުރި.. މަންމަ ވަންނާނަން ދަރިފުޅުގެ ފަހަތުން، ފުރަތަމަ ދަރިފުޅު ވަދޭ.. މަންމަ އުފާވާނީ ދަރިފުޅު ފެނުނީމައި" ގައިސަރުގެ ބުނުމަށް، މިފަހަރު އެލީ ކިޔަމަންވިއެވެ.\nދޮރުހުޅުވާލާފައި އެތެރެއަށްވަނެވެ. ގައިސަރުގެ ފުންނޭވާ، އެކަކަށްވެސް ފާހަގައެއް ނުކުރެވޭނެއެވެ. އެކަމަށް އޭނާ ކުޅަދާނައެވެ. އާއެކެވެ. މިނޫނަސް ހައްވާފުޅަށް ގޮވައިލާން ގައިސަރު އަތުވެއްޖެއެވެ. ނަމަވެސް އެލީއާއެކު އާދެވުމާއި، އެރޭގެ އެވަގުތާއި މިރޭގެ މިވަގުތު ދިމާވުމުން ހިތައް އަސަރުކުރީއެވެ.\nސައިކަލަށް އެރީންސުރެން މާޔާ ވާހަކައެއް ނުދައްކައެވެ. ދެތިންފަހަރަކު އީތަން ސަމާސާކޮށްލުމުންވެސް މާޔާ އަޅާނުލިއެވެ.\n"ރުޅިއައިސްފައި އިންދައި ގެއަކަށް ނުގެންދާނަން.. ރުޅި މަޑުވީމައި ދޯ ގެއާއި ކައިރިކުރެވޭނީ.. ނިކަން ލޯބިން ބައްދާލީމައި މިރޭ ގެއަށް ގެންދެވޭނީ" އީތަން ބުނެލިއެވެ. އޮފީހުގައި ހިނގާދިޔަ ހާދިސާއަށްފަހު ނުތަނަވަސްވެފައި އިނދެވެސް މާޔާ ހިނިއައެވެ.\n"ނުދެނަހުރީން، އައިކޮޅަށް އަނބުރާލާފައި ދާން، މިތަނުގައި ހުއްދަ ދީފައި އޮތްކަމެއް" އީތަން ބުނި ރާގުގައި މާޔާވެސް ބުންޏެވެ. މިފަހަރު ހިނިއައީ ދެމީހުންއެކުގައެވެ. ހިނިތުންވުމާއެކު ނުހަނު ލޯބިން އީތަންގެ އުނަގަނޑުގައި މާޔާގެ ދެއަތް ވަށައިލިއެވެ. ބްރިޖް ހުރަސްކޮށް ހުޅުމާލެއާއި ދާދި ގާތްވެއްޖެއެވެ. އީތަން ބޭނުންވީ މާޔާއާއެކު ހަމަހިމޭން ވަގުތުކޮޅެއް ހޭދަކޮށްލާށެވެ. ތޮއްޖެހިފައިވާ މާލެގައި ދިހަ ބުރި ގެއެއްގެ އިމާރާތުގެ ޓެރަސްގައި ތިއްބަސް، ބަރުގޮނުގެ އަޑުން މިންޖުނުވެވެއެވެ. މަސައްކަތުގައި ބުރަ ދުވަހެއްނަމަ، ހުޅުމާލެއަށް ނުވަތަ ވިލިމާލެއަށް ގޮސް، ގޮނޑުދޮށުގައި ހިނގާލުމަކީ އީތަން ވަރަށް ސަމާލުކަންދީގެން ކުރާކަމެކެވެ. އެއީ މާޔާގެ އެންމެ ހިތްގައިމު މެހެފިލްއެވެ.\nފުލުފުލުގައި ލިބެމުންދިޔަ މެސެޖްތައް ނުބަލައި ފޯނު ބާއްވަންވެސް ރާނިޔާއަށް ފަސޭހައެއް ނޫނެވެ. ނަމަވެސް މާޔާ ބުނެފައިވާގޮތަށް ކަންތައްކުރާން ރާނިޔާގެ ހިތް އެދޭތީ، އެންމެ މެސެޖަކަށްވެސް އިޖާބަ ނުދެއެވެ. އިންމައަށް ފޮނުވާ މެސެޖްތަކާއި، ރާނިޔާގެ މެސެޖްތައް މިވަގުތައް، އެމީހުންނަށް ވަރަށް މުހިއްމެވެ. ފޮހެނުލައި ބަހައްޓާން ޖެހެއެވެ.\n"މިހާރު މަންމަ އެކަންޏެއްނުވާނެ ދޯ.. މިރޭ މާޔާ އަދިވެސް ނާންނަނީތަ؟" އެލީ ބުނެލިއެވެ.\nހައްވާފުޅުގެ ހިނިތުންވުން ވަރަށް އުޖާލާއެވެ. ހިތްހަމަ ޖެހިފައިވާ އިންސާނަކު އެހެންމީހުންގެ ކުރިމަތީގައި އެކަން އިއުލާންކުރާން ނުޖެހޭނެކަން އޭނާގެ ހަރަކާތްތަކުންވެސް މިރޭ ސާބިތުވެއެވެ.\n"ދުރޫހީގެ ހިތްހެޔޮކަމަށްޓަކައި ޝުކުރުކުރަން.. އެކަމަކު ދެމީހުންކުރެ އެކަކު ކިޔާއެއްޗެއްވެސް އަނެކަކަށް ނޭގޭ.. މިދުވަސްކޮޅު ދެން މިތިބެނީ ބަސް ދަސްކުރާން.. އަހަންނަކަށް އަދިވެސް ދަހެއްނުވޭ.. ހަތަރެސްފައިން މިޖެހެނީ ވާހަކަދައްކަން.. އެކަމަކު ހިންދީބަސް އޭނާއަށް ކޮންމެވެސް ވަރަކަށް އިނގޭތީ ކުޑަކޮށް ފަސޭހަ.. އޭނާ މިހާރު ދިވެހިބަހުން ބައެއް އެއްޗެހި ބުނެލާނެ.. ހާދަ އަވަހޭ ދަސްކޮށްލަން.. އަހަރެން ހިތައްއަރާ މިއުޅޭ ބޭރު މީހުން އެހައި ފަސޭހައިން ދިވެހި ބަސް ދަސްކުރަނީ ކިހިނެއްބާވޭ.." ގައިސަރުގެ ބުރަކަށީގައި ހައްވާފުޅު ފިރުމައިލާގޮތުން އެންމެ ބާރަށް ހިނިއަންނަނީ އާންޔާއެވެ.\n"ތަންކޮޅެއް ގިނައިން ދަރިފުޅުމެން އަންނައްޗޭ.. އޭރުން މަންމަ ވަރަށް އުފާވާނެ.. މާޔާ ގަބޫލެއްނުވޭ މަންމަ ތިގެއަށް ގެންދާކަށް.. އެހެންވީމައި ދެން ދަރިފުޅުމެން ދޯ މާމަ ކައިރިއަށް އަންނާންވާނީ.. ކޮންމެ ކުއްޖަކު އަޔަސް، ގައިސަރުމާމަ ގޮވައިގެން އަންނާންވާނީ" ހައްވާފުޅު އެއޮތީ ވަރަށް ހިތްހަމަޖެހިފައެވެ.\nގައިސަރުގެ އަތުގައި ދޭތެރެއަކުން ފިރުމާލައެވެ. ހަގީގަތުގައި މާޔާ ގަބޫލުނުވުމުގައި ސަބަބުތައް ގިނައެވެ. މަންމަ ގެންގޮއްސިނަމަ އެލީއަށް އުނދަގޫވެއެވެ. ގެ ބެހުމުގެ ވާހަކަ ނޫނީ ނުދައްކާނެއެވެ. ހިނިތުންވެފައި މަންމައާއި އެލީ، އަނގައިން ނުބުނުމަކީ މާޔާއަށް ނިކަން ތުރާލިބޭ ކަމެކެވެ. ނަމަވެސް މިހާރުމިވަނީ މަގުތާއި ހާލަތު މުޅީން ބަދަލުވެފައެވެ.\n"މާމާ.. އާނީ މިއުޅެނީ ބުރުގާ އަޅަންވެގެން.." އާންޔާގެ ޚަބަރާއެކު އެންމެންގެ ލޯތައް އަމާޒުވީ އެލޯބިލޯބި ބުނެލުމަށެވެ. އެވާހަކަ އާންޔާ ބުނުމުގެކުރީން އެލީއަށްވެސް އެކަން އެނގިފައި ނުވެއެވެ.\n"އެކަމަކު ދެން ސްކޫލް ހުޅުވޭ އިރަކަށް ތައްޔާރުވާނީ" ޔާދު ބުނެލިއެވެ. އެންމެންނަށް އެއްފަހަރާ ބަލައިލެވުނީ ދޮރާއި ދިމާއަށެވެ. މާމާއާއި އާނީގެ މަޝްވަރާގެ މަލާފަތް ހުޅުވާލީ، ޔާދުވެސް ކޮޓަރިއަށް ވަން ވަގުތުއެވެ.\n"ކޮންމެހެން، ލަސްކުރާނެކަމެއް ނެތް.. ދަރިފުޅު އެކަން ކުރާން ބޭނުމިއްޔާ، ސްކޫލްހުޅުވުމުގެ ކުރީންވެސް ހަމަޖައްސައިދެވިދާނެ.. ބައްޕަ ވަރަށް އުފާވާނެ އެދުވަހަކުން" ޔާދު ވާހަކަދެއްކީ އާންޔާއަށް މުޚާތަބުކޮށެވެ.\nނަމަވެސް ލޮލުގެ މިސްރާބުން ފެންނަނީ އެލީއެވެ. އެލީގެ ކަނދުރާގައި އޭނާއަށް އަތް ހާކައިލެވުނެވެ. އިސްޖަހައިލެވުނީ، ޔާދުގެ މޫނުމަތީގެ އަސަރުތައް ތަރުޖަމާކުރާން އެލީއަށް އެނގުނީތީއެވެ. ކިތަންމެ ބޭނުންވިޔަސް، އަނބިމީހާގެ ކިބައިން ޔާދުއަށް އެކަމަށް އެދެން ނުކެރިފައިވާކަމުގެ އިހުސާސް އެލީއަށް ކުރެވުނީއެވެ. މިހާރަކަށް އައިސް، އަތްކުރު ހެދުމެއްވެސް ނުވަތަ ޓޮޕްކޮޅެއްވެސް އާންޔާ ނުލެއްވެއެވެ. ކޮންމެ ވަގުތެއްގައިވެސް ބޭނުންވަނީ މާމަ ފަހާފައި ހުންނަ ހެދުމެވެ. ނުވަތަ ޓޮޕްކޮޅެކެވެ. އެކަމަކު އެލީ މުޅިން ތަފާތެވެ. ހެދުން އެޅުމާއި، އުޅުންވެސް ތަފާތެވެ.\n"މިހާރު މާމައާއި ދެމީހުންގެ ކަމަކީ، އިންޓަނެޓުން ޑިޒައިންތައް ބަލައިގެން ރީތި ގޮތްގޮތަށް ހެދުމާއި ޓޮޕް ފެހުން.." ވަރަށް ހިނިއައިސްފައި އެލީ ބުންޏެވެ.\n"އަހަރެން ހިތައް އަރާ، ގައިސަރަށް ޝުކުރުވެރިވާނި އަހަރެންގެ ކޮން ދުލަކުންބާއޭ.. އަހަރެންގެ ދަރިފުޅަށް ހެޔޮމަގު އިޚްތިޔާރުކުރުމަށް ބާރުއަޅާން ތިޔަކުރި މަސައްކަތާއި ގައިސަރުގެ ގުރުބާނީ، އަހަރެން ކިހިނެއް އަގު އަދާކުރާނީ" ހައްވާފުޅު ބުނެލީ ދެރަވެލާފައެވެ.\n"މައިންބަފައިންދަރީންނަށް ކޮށްދޭ ކަންކަމަކީ އަގު އަދާކުރާންޖެހޭ ކަންކަމެއްނޫން.. އަހަރެންގެ އެލީއަކީ މިއަދު ވަރަށް ހެޔޮ އަންބެއް.. ފަޚުރުވެރި މަންމައެއް.. އޯގާތެރި ޅީދަރިއެއް.. މިއަންވުރެން ބޮޑު އަގެއް އަހަރެން ބޭނުންވާނެތަ؟" ހިތުގެ އަޑީން ގައިސަރުގެ އަޑު އިއްވާލިއެވެ. ވަރަށް ލޯތްބާއެކު އެލީއާއި ޔާދު، އެކަކު އަނެކަކަށް ބަލައިލިއެވެ. ދްރޫހީ އައީ އެވަގުތުއެވެ. ރޭގަނޑުގެ ނާސްތާ ތައްޔާރަށް ހުރިކަމަށް ބުންޏެވެ.\nވައިމަޑު ރެއެކެވެ. ކަނޑުގެ ރާޅުތައް ހަމަހިމޭންކަމާއެކު ފޮނުވާލާ ލޮނުގަނޑު، ހިމުން ދޮންވެލިމަތީގައި ދެމިލާފައި އެދަނީ ލޯބިވެރިންގެ ފިޔަވަޅުތައް އާކޮށްލާފައެވެ. ހަނދުގެ އަލި، ލޮނުގަނޑު ތެރެއިން ފުރޭނިގެން ތޮޅިލައި މަންޒަރު ނުހަނު ޗާލެވެ. ތަރިތަކުގެ ވިދުވަރާއެކު މާޔާގެ އެސްފިޔަތައް ނަށާލާ ގޮތް އީތަންގެ ހިއްސުތަކަށް ނުހަނު ބާރުފޯރުވައެވެ.\n"ކޮންމެ ރެއަކު މިހެން އާދެވޭނަމަ..! މާލޭގައި މިހެން، ފައިތެންމާލަން އޮންނަނީ ރަސްފަންނު ދޯ.. އެކަމަކު ރައްޔިތުންނަށް ޖާފަތެއް ހަދާފައި އޮންނަތަނެކޭ އެތަނެކޭ ތަފާތެއް ނޯވޭ.. އަބަދު މީހުން ފުރިފައި.. މިނިވަންކަމެއް ނުލިބޭ.." އެކަކު އަނެކަކުގެ ގައިގައި ބީހެމުން ރާޅުޖަހައިފަށުގައި ހިންގާލަމުން މާޔާ ވާހަކަދެއްކިއެވެ. ލޯބީގެ ޞަފްޙާތަކުން ޢިބާރާތްތަކެއް އިޚްތިޔާރު ނުކުރެވިގެން އުޅެނީ، އޮފީހުގެ ހާދިސާއިން އަދިވެސް މިންޖުނުވެވިގެންނެވެ.\n"އަހަރެން ނޫޅެމޭ، މަގޭ ޕްރިންސެސް ގޮވައިގެން ރަސްފަންނު ޖަންގައްޔަށް ނުދެވިގެން.. އަހަރުމެންނަށް ލޯބިލޯބި ދަރިޔަކު ލިބުނީމައި، ހަވީރު އެތަނަށް ދާނީ، ވެލިކުޅެން.. މިގަޑީގައި މިކަހަލަ އިޝްޤީ ވަގުތެއްގައި މިއަށްވުރެން އުފާވެރި މަންޒިލެއް ވަކި ކޮބައި؟" މާޔާގެ ކުރިމައްޗަށް ހުއްޓިލާފައި އީތަން ބުނެލީ ލޯބިވެރިޔާގެ ގައިގައި މަޑުމަޑުން ބައްދާލަމުންނެވެ. ދެމީހުންގެ ފައިވާން އޮތީ މާޔާގެ އަތުގައެވެ. ދެމީހުންގެ ޖީންސް ކަށިމައްޗާއި ހަމައަށް އޮޅާލާފައިވުމުން، މަންޒަރު އިތުރަށް ފުރިހަމަވެއެވެ.\n"ވަރަށް ހިތްހަމަނުޖެހިފައި ހުރިހެން ހީވި މިރޭ.. އައެމް ސޯ ސޮރީ މައި ޕްރިންސެސް.. އެހައި ގިނަވަގުތު އޮފީސް މަސައްކަތުގައި މާޔާ ބައިންދަން ބޭނުންނުވާތީ އެހެން ބުނީ.. ހަރުކަށިވުމުގެ އެއްވެސް މަޤްޞަދެއް ނެތް.. ޔަގީންކަންއޮވޭ، އެވަރުގެ އެއްޗެއް ބުނެފިއްޔާ ނިކުންނާނެކަން.. އެހެންވެ ގަދަކޮށްލީ އިނގޭ .. ބިކޯޒް ޔޫ އާރ މައިން.. އޮންލީ މައިން.. މިކަހަލަ ރެއެއްގައި ޒިޔާން އެތަނަށް، ވަންނަމަ ކިހިނެއް ހަދާނީ؟ އަހަރެން މިހާރު އޭނާއަށް އިތުބާރެއް ނުކުރަން.. އެއީ ރަގަޅު މީހެއްނޫން" ކުރިއަށްވުރެން ބޮޑަށް ދެހަށިގަނޑުގެ ހޫނުކަން އިހުސާސްވާން ފަށައިފިއެވެ.\nޒިޔާންގެ ނަން އެވަގުތުގައި އީތަން ބުނެފާނެކަމަށް މާޔާ ހީވެސް ނުކުރެއެވެ. ކަންތައް އެވީ، މާޔާ ހީކުރިގޮތަކަށްނޫނެވެ. އޭނާގެ މަސައްކަތައް ވަރަށް ބޮޑަށް ފަސޭހަވީއެވެ. މިރޭ ހިނގާދިޔަ ހުރިހައިކަމެއް އީތަންއަށް މާޔާ ކިޔައިދީފިއެވެ.\nރުޅިއައެވެ. އިންތިހާއަށް ރުޅިއައެވެ. ޒިޔާންފަދަ ގޮތެއް ނެތް މީހަކަށް އެފަދަ މަގާމެއްގައި ހުރެވިގެންވާނެކަމަށް އީތަންއަށްވެސް ގަބޫލެއް ނުކުރެވުނެވެ. މާޔާގެ ނިންމުމަށް މަރުހަބާކިޔެވެ. ލޯބިވެރިޔާގެ ހިތްވަރަށް ފަށްފަށުން ތަޢުރީފުކުރިއެވެ. އެފަދަ ކަންކަމަށް އެންމެ އެކަށީގެންވާ ވަގުތުގައި ފިޔަވަޅުއެޅުމުގެ މުހިއްމުކަން މާޔާއަށް ބުނެދިނެވެ. ކުރިއަށް ދާންވީ މިސްރާބުގައި ހިތްވަރުދިނުމަށް އެންމެ ގާތުގައި އަބަދުވެސް ހުންނާނެކަމުގެ ޔަގީންކަން އީތަންގެ ފަރާތުން ލިބުނެވެ.\n"އެކަމަމު ބޭނުމެއްނޫން، ތިހައި ނުތަނަވަސްކަމުގައި މުޅި ރޭ ހޭދަކުރުވަން ދޫކޮށްލާކަށް.. ލެޓް މީ ސްޓޭ ވިތް ޔޫ!" ދެމީހުން އެކުގައި މެންދަން ވެއަތުކޮށް، މާޔާއަށް އެހީވުމަށް އީތަން ހުރުމުގެ ހުއްދަ ދިނުމަށް އީތަން އެދުނެވެ. ނަމަވެސް މާޔާގެ ޚިޔާލް ތަފާތެވެ.\n"ހޭލައި ހުރެފިއްޔާ ހެނދުނު އޮފީހަށްވެސް ނުދެވޭނެ.. އަހަރެން ނުދާންވީ ސަބަބެއް ނެތް.. މިރޭ ޒިޔާން ބޭޒާރުކޮށްލާނަން.. ފަހަތައް ޖެހެންޖެހޭނީ ޒިޔާން! މަންމަގެ ކަންތަކުގައިވެސް މިރެއަކީ ވަރަށް މުހިއްމު ރެއެއް.. ސަވާނާގެ ވަރަށް ގިނަ މައުލޫމާތު އަހަރުމެން ހޯދައިފިން.. މާލޭގައި އޭނާ ހައްޔަރުކުރުމަށް އަހަރެން ފަހަތަކަށް ނުޖެހޭނަން.. ބިރުދެއްކުމާއި ބްލެކްމެއިލްކުރުމަކީ ތަހުޒީބު މާހައުލެއްގައި ޖާގަލިބިގެންވާނެ ކަންކަމެއްނޫން.. އެކަންކަމަށް ޤާނޫނުތަކާއި ގަވާއިދުތައް އެބަހުރި.. ނުޖެހޭނެ ބިރުން، ހިމޭނުން ތިބޭކަށް! ވަރަށް ދުވަހު މަންމަވެސް އެ ބިރު، ތަހަންމަލްކޮށްފި ދޯ.. އެކަމަކު ދެން އެމީހުންނަށް އެންމެ ފުރުސަތެއްވެސް ނުދޭނަން.. ހަސަދަވެރީން، އެމީހުންގެ ހޫނުގަދަ އަލިފާނުގައި އަމިއްލައަށް އަޅިއަށްވެ ހިނގައިދާނެ" މާޔާ ވާހަކަދެއްކީ ވަރަށް މަޑުމަޑުންނެވެ. ނުހަނު ލޯބިންނެވެ. އީތަންގެ ހިތް ޝުކުރުން ފުރެނީއެވެ. ލޯބިން އިހްސާސްތައް ބަންޑުންވަނީއެވެ.\n"ދުނިޔެ އުޖާލާކުރާން ތިހަކަލަ އަންހެނުންގެ ބޭނުން ވަރަށް ބޮޑު.. އައި އެމް ސޯ ޕްރައުޑް އޮފް ޔޫ މައި ޕްރިންސެސް" އީތަންގެ ލޮލުން ކަރުނައެއް އެ ވެއްޓުނީ އޭނާގެ މަންމައަށްޓަކައެވެ. ސަވާނާގެ އުނދަގުލާއި ތުރާލުގައި ދުވަސްތަކެއް މަންމަ ހޭދަކޮށްފިއެވެ. ބިރުވެރިކަމާއި ދުނިޔޭގެ ލަދައްޓަކައި އެތައްކަމެއް ސިއްރުކުރީއެވެ. ނަމަވެސް އީތަންއަށް މިވަގުތު ދުނިޔެފެންނަނީ މާޔާގެ ލޯގަނޑުންނެވެ. ނުހަނު ސާފެވެ. ރޭގަނޑުގެ އަނދިރިކަމުގައިވެސް އެއީ އަލިކަމެކެވެ. އެލޯގަނޑުން ފެންނަ، އަމާންކަން ހަމަހިމޭންވެފައި އުޖާލާއެވެ. އެއީ އުއްމީދާއި އުފާވެރިކަމުގެ މުސްތަޤްބަލެވެ.\nދެމަފިރީންގެ ދެމެދު އުފެދުނު ޚިޔާލުތަފާތުވުމާއި ހިތްހަމަނުޖެހުން ފިލައި ދިޔައީ ގިޔާދާގެ މަސައްކަތުންނެވެ. ނަވީން ހަމަޔަކަށް އަޅުވައިލުމަކީ ފަސޭހަކަމެއްނޫނެވެ. ރުޅިގަދަ، ރުންކުރު މީހަކަށްވާތީއެވެ. ގިޔާދާއަށް މިވަގުތު ނަވީންގެ އެހީތެރިކަން ވަރަށް މުހިއްމެވެ. ސަވާނާގެ ހައްޤުގައެވެ.\nމި އަޕް ނުވާ ވާހަކަ އެއްތަ؟\nފުނަމާގެ މައްސަލައެއްތަ ނޫނީ މިނޫހުގެ މައްސަލައެއްތަ ދިމާވެގެން މިއުޅެނީ؟؟ކޮންމެ ދުވަހަކު24ގަޑިއިރު ފާއިތުމިވަނީ މިކަމުގެ އިންތިޒާރުގައި😡 ފުނަމާ ލޯބި!! އެފްބީ ޕޭޖް މެދުވެރިކޮށް ކިޔުންތެރިންނަން ވަނުވާ އަންގާލަދީބަ..އާދޭސްކޮށްފައި މިބުނަނީ😢\nމިވާހަކަ އެންމެ ފަހުން ހުއްޓުނީ ދޯ.. ދެން މިވަރުން ކީއްކުރަންތަ ލިޔަނީ.. ލިޔާހިތުން އުޅޭ ބައިވަރު ކުދިން އުޅޭ މިފުރުސަތު އެކުދިންނަށް ދޭނަމަ މާ ރަނގަޅު ވީސް ކަން ނޭގެ..\nމީ މަހަކު އެއްފަހަރު އަޕުލޯޑު ކުރާ ވާހަކަ އެއްތަ؟ މިކަން ނުވަންނާ ހުއްޓާލަންވި އެއްނުން\nމީ އަޅެ ކޮންދުވަހަކު އަޕްލޯޑް ކުރާ ވާހަކައެއްތަ؟ ކުރިން ހަފްތާއަކު3ދުވަހުވެސް އެބަހުރި އަޕްލޯޑް ކޮއްޕަ\nމަޔާ މިހާރު އެބަރަނގަޅުވޭ..ވާހަކަ ވަރަށް ރީތި


Thailand gai accident vi meehaa ge haalu annanee rangalhu vamun | Mihaaru\nރަމަތިބޮޑި ހޮސްޕިޓަލްގެ އިމާރާތް: ޒަހަމްވި މީހާއަށް އަންނަނީ އެ ހޮސްޕިޓަލުން ފަރުވާ ދެމުން\nތައިލެންޑުގައި އެކްސިޑެންޓުވި މީހާގެ ހާލު އަންނަނީ ރަނގަޅުވަމުން\n30 ޑިސެމްބަރ 2019 - 11:132comments\nބެންކޮކް އެއާޕޯޓުން ހޮޓަލަށް ދިޔަ މަގުމަތީގައި މިދިޔަ އަންގާރަ ދުވަހު ހިނގި ނުރައްކާތެރި އެކްސިޑެންޓުގައި ޒަހަމްވީ އަހުމަދު ސައީދު، 44، އެވެ. އޭނައާއެކު ކާރުގައި އިން އެއްބަނޑު އެއްބަފާ ބޭބެ އަށް ވެސް ކުދިކުދި އަނިޔާތަކެއް ލިބުނެވެ.\nއޭނާގެ އާއިލާއާ ގާތް މީހަކު ބުނީ ބެންކޮކުގެ ރަމަތިބޮޑި ހޮސްޕިޓަލުގައި ފަރުވާ ދެމުން އަންނަ ސައީދުގެ ބޮލުގެ އޮޕަރޭޝަންކޮށް ކަނދުރާގެ އޮޕަރޭޝަނެއް ވެސް ކޮށްފައިވާ ކަމަށެވެ. އެ އޮޕަރޭޝަންތަކަށް ފަހު ހާލު ރަނގަޅުވަމުން އަންނަ ކަމަށް އޭނާ ބުންޏެވެ.\n"މިހާރު ހޭ ވެސް އަރައިފި. ވާހަކަ ވެސް ދައްކާ. އެކަމަކު ގިނައިރު އަދި ވެސް ނިންދަވާފައި ބާއްވަނީ. އެކްސިޑެންޓުވި ހާލަތާ ބަލާފައި ވަރަށް ބޮޑަށް އިމްޕްރޫވްވެފައި ވަނީ،" މި ވަގުތު ތައިލެންޑުގައި ހުރި އެ މީހާ ބުންޏެވެ.\nފުރާނަ ސަލާމަތްކުރުމަށް އެންމެ ފުރަތަމަ ކުރީ ސިކުނޑީގެ އޮޕަރޭޝަނެކެވެ. ޑޮކްޓަރުން އެންމެ ފުރަތަމަ ލަފާކުރި ވަރަށް ވުރެ އޭނާގެ ސިކުނޑި އަށް ލިބުނު ގެއްލުން ކުޑަ އެވެ. ކަނދުރާގެ އޮޕަރޭޝަން ކުރީ އޭގެ ފަހުންނެވެ.\nއެކްސިޑެންޓް ވުމާ އެކު ސައީދުގެ އާއިލާގެ ގިނަ ބަޔަކު މިހާރު ވަނީ ބެންކޮކަށް ގޮސްފަ އެވެ. އޭނާގެ އަންބަކާއި ދެ ކުދިން ތިބެ އެވެ.\nއިތުރު ލިޔުންތައް ތައިލެންޑު މަގުމަތީގެ އެކްސިޑެންޓް


SunOnline: MNU ge muvazzafunthakeh Croatia gai thamreenu program eh furihamakoffi\nއެމްއެންޔޫގެ މުވައްޒަފުންތަކެއް ކްރޮއޭޝިއާގައި ތަމްރީނު ޕްރޮގްރާމެއް ފުރިހަމަކޮށްފި\nރުގިއްޔާ މުހައްމަދު މޫސާ 23 Mar 2022, 11:37\nއެމްއެންޔޫގެ މުވައްޒަފުންތަކެއް ވަނީ ކްރޮއޭޝިއާގައި ބޭއްވި ތަމްރީނު ޕްރޮގްރާމެއްގައި ބައިވެރިވެފަ -- ފޮޓޯ/ އެމްއެންޔޫ\nމޯލްޑިވްސް ނެޝަނަލް ޔުނިވާސިޓީ (އެމްއެންޔޫ)ގެ މުވައްޒަފުންތަކެއް ކްރޮއޭޝިއާގައި ތަމްރީނު ޕްރޮގްރާމެއް ފުރިހަމަކޮށްފިއެވެ.\nކްރޮއޭޝިއާގެ ޔުނިވާސިޓީ އޮފް ޒަގްރިބްގެ ދަ ފެކަލްޓީ އޮފް އޯގަނައިޒޭޝަން އެންޑް އިންފޯމެޓިކްސްގައި ބޭއްވި "ޖޮބް ޝެޑޯއިން" ތަމްރީނުގައި އެމްއެންޔޫގެ 16 މުވައްޒަފުން ބައިވެރިވިއެވެ.\nއެ ތަމްރީނު ޕްރޮގްރާމްގައި ބައިވެރިވުމަށް އެމްއެންޔޫގެ މުވައްޒަފުން ކްރޮއޭޝިއާއަށް ދިޔައީ މިމަހުގެ 12 ވަނަ ދުވަހެވެ. އަދި ތަމްރީނު ނިންމާލުމަށް ފަހު އެނބުރި އާއި މިދިޔަ ހުކުރު ދުވަހެވެ.\nއެއީ ޔޫރަޕިއަން ޔޫނިއަން (އީޔޫ)ގެ އެހީއާއެކު އެމްއެންޔޫއިން ކުރިއަށްގެންދާ "އެޑްވާންސިން ހަޔާ އެޑިއުކޭޝަން އިން ދަ މޯލްޑިވްސް ތުރޫ އީ-ލާނިން ޑިވެލޮޕްމެންޓް (އެމެޑް)" ޕްރޮޖެކްޓްގެ ދަށުން ކުރިއަށްގެންދިޔަ ޕްރޮގްރާމެކެވެ.\nއެ ޕްރޮޖެކްޓުގެ މަގުސަދަކީ ރާއްޖޭގައިދޭ މަތީ ތަޢުލީމު، އީ-ލާނިން މެދުވެރިކޮށް ތަރައްގީކޮށް ކުރިއެރުވުމެވެ. އެ ޕްރޮޖެކްޓުގެ އަގު 592,720 ޔޫރޯއަށް އަރައެވެ.\nއެ ޕްރޮޖެކްޓް ކުރިއަށް ގެންދިއުމުގައި ކްރޮއޭޝިއާގެ ޔުނިވާސިޓީގެ އިތުރުން ސްޕެއިންގެ ދަ އޯޕަން ޔުނިވާސިޓީ އޮފް ކެޓަލޯނިއާއިން ވެސް އެހީތެރިކަން ފޯރުކޮށްދެއެވެ. އެގޮތުން 2019 ވަނަ އަހަރު އެމްއެންޔޫގެ މުވައްޒަފުންތަކެއް ވަނީ ސްޕެއިންގެ ބާސެލޯނާގައި ބޭއްވި ތަމްރީނު ޕްރޮގްރާމެއްގައި ބައިވެރިވެފައެވެ.\nއެ ޕްރޮޖެކްޓްގެ ސަބަބުން އެމްއެންޔޫގެ މުވައްޒަފުންނަށް ތަޖުރިބާތައް ލިބިފައިވާ ދާއިރާތަކުގެ ތެރޭގައި ޚިޔާލު ބަދަލު ކުރުމާއި، މަޝްވަރާ ކުރުމުގެ ތެރެއިން އިންސާނީ ވަސީލަތް ބާރުވެރިކުރުމާއި ތަމްރީން ކުރުން، އީ-ލާނިން ރޯޑްމެޕް ތައްޔާރުކުރުމާއި ވަސީލަތްތައް ދެނެގަތުމާއި ހޯދުން، އަދި ޕްރޮޖެކްޓް މެދުވެރިކޮށް އިންސާނީ ވަސީލަތް ހޭލުންތެރިކޮށް މައުލޫމާތު ފޯރުކޮށްދިނުން ހިމެނެއެވެ.\nއެމްއެންޔޫއިން ޖޮބް ފެސްޓިވަލްއެއް ބާއްވަނީ\nއެމްއެންޔޫ އޯގަސްޓް އިންޓޭކަށް ހުޅުވާލައިފި\nއެމްއެންޔޫގެ އެމެޑް މަޝްރޫއު ނިންމާލައިފި، ވަރަށް ކާމިޔާބު


ކުށަކާ ނުލާ 25 – Esfiya – Dhivehi Vaahaka Site\n- by Marsha - 79- August 22, 2019\n“ނަދާ އަޔާއާ އެކީ އުޅެން ބޭނުން ނުވެދާނެތަ؟ އަޔާއަށް ގޯހެއް ހެދުނީތަ؟” ނިހާލް އެހިއެވެ.\nއަނގައިން ނުބުނެ އަޔާޒް ބޯ ޖަހާލިއެވެ.\n“އެއްވެސް ގޮތަކުން ނަދާއަށް ދެރައެއް ލިބިގެން ނުވާނެ އަޔާ، ލޭގެ ގުޅުމެއް ނެތަސް އެއީ އަހަރެންގެ ކޮއްކޮއެއް، އޭނައަށް ގޮތެއް ވެއްޖެއްޔާ އަޔާ ޖެހޭނެ އަހަންނަށް ޖަވާބު ދޭން” ނިހާލް ބުނެލިއެވެ. އަޔާޒް ބުނި ގޮތުން ނިހާލް ނިންމީ އަޔާޒް ނަދާއަށް ބޭވަފާތެރި ވީ ކަމުގައެވެ. ނަމަވެސް ހިތަށް ހަމަ ޖެހުމެއްވެސް ލިބުނީ އެކަމާ އަޔާޒް ދެރަވާ ކަމާ، ނަދާ ދޫކޮށްލަން ބޭނުން ނުވާ ކަން އެނގުމުންނެވެ.\nއެރޭ އެކި ވާހަކައިގައި ތިބެފައި އެންމެންވެސް ނިދީ ވަރަށް ލަސް ވީ ފަހުންނެވެ. ނަމަވެސް ފަތިހު ނަމާދު ވަގުތަށް ހޭލިއެވެ. އަނެއްކާވެސް ނިދާފައި ދެން ހޭލީ އަށެއް ޖަހަން އުޅެނިކޮށް އަޒްކާ ހޭލުމުންނެވެ. އެ ދުވަހުވެސް ގޭތެރޭގައި އޮތީ ސަކަރާތް ޖެހުމާ އެކަކު އަނެކަކާ ދިމާ ކުރުމެވެ.\n“ހިތަށް އަރާ އަބަދުވެސް މިހެން އުޅެވޭ ނަމައޭ” ހަވީރު ސައި ބޯން އިނދެފައި ނަދާ ބުންޏެވެ.\n“މި ކަހަލަ ކަންތައް މަޖާ ވާނީ މަދުމަދުން ވަންޏާއޭ” ހުދާ ބުންޏެވެ.\n“ދޮންތައާ ދޮންތަބޭ މެރީ ކުރީމަ ތި ގެޔަށްވެސް އަހަރެން މި ގޮތަށް ގެންދައްޗޭ އިނގޭ” ރިދާ ބުންޏެވެ.\n“އޭރުން ރިދާ އަހަރުންނާ އެކީ އެއްކޮށް ބަދަލު ވާންވީނު؟” ހުދާ ސަމާސާ ކޮށްލިއެވެ.\n“އުހުނ، ދެންމެ ދޯ ދޮންތަ ތި ބުނީ މި ކަހަލަ ކަންތައް މަޖާ ވާނީ މަދުމަދުން ވަންޏާއޭ. ތި ގެޔަށް އަހަރެން އެއްކޮށް ދިޔައިމަ ނުވާނެ މަޖަލެއް” ރިދާ އަވަހަށް ދެކޮޅު ހެދިއެވެ.\nއެ ދުވަހު އިރު އޮއްސުނީ ހީވެސް ނުކުރާހާ އަވަހަށެވެ. މުޅި ދުވަހުވެސް ނަދާ ފޫހި ވި އެންމެ ވަގުތުކޮޅެއްވެސް ނާދެއެވެ. އަޔާޒްއާ ނިހާލްވެސް މިސްކިތަށް ދާން ނޫނީ ގެއިން ނުނިކުމެއެވެ.\nއިރު އޮއްސެން ކައިރި ވީ އިރު ހުދާމެން ތިބީ ދާން ތައްޔާރު ވެގެންނެވެ. އެ މީހުންނާ އެކު ދޮރާ ހަމައަށް އަޔާޒްއާ ނަދާވެސް ނިކުތެވެ. ހުދާއާ ރިދާއާ އަޒްކާ ކާރަށް އެރުމުން، އެ މީހުންގެ ފަހަތުން ނިހާލްވެސް ސައިކަލަށް އެރިއެވެ. ކާރު ގޮސް އޮބާލަން ދެން ބަލަން ހުރެފައި ނަދާ ގެޔަށް ވަނެވެ. މައްޗަށް ދާން ލިފްޓްގައި ނަދާއާ އަޔާޒް ތިބި އިރު އަޔާޒް ހުރީ ނަދާއާ ދިމާއަށް ބަލާށެވެ. އެކަން އިހުސާސް ކުރެވި، ނަދާއަށް އުނދަގޫ ވި ނަމަވެސް އިސް އުފުލާ ބަލައެއް ނުލައެވެ.\nގެޔަށް ވަދެ އަޔާޒް ސޯފާގައި އިށީނެވެ. ނަދާ ފެން ފުޅިއެއް ހިފައިގެން އައިސް ކާމޭޒު ކައިރީ ގޮނޑިއެއްގައި އިށީނެވެ.\n“ގޭތެރެ މުޅިން ފަޅު ވެއްޖެ ދޯ؟” އަޔާޒް ބުނެލީ ނަދާއާ ކޮންމެވެސް ވާހަކައެއް ދައްކާލުމުގެ ބޭނުމުގައެވެ.\nނަމަވެސް ހަމަ އެކަނި ބޯ ޖަހާލާފައި ފެން ފުޅި އައިސް އަލަމާރިއަށް ލާފައި ނަދާ ނިކުތީ ބެލްކަންޏަށެވެ. ބަންގި ގޮވީ ނަދާ އެތާ ހުއްޓައެވެ.\n“މިސްކިތަށް މި ދަނީ” ބެލްކަންޏަށް ބޯ ދިއްކޮށްލާފައި އަޔާޒް އެހެން ބުނެފައި ނިކުތެވެ. ނަދާވެސް ކޮޓަރިއަށް ވަދެ ނަމާދު ކޮށްލިއެވެ.\nއަޔާޒް ގެޔަށް އައި އިރަށް ކިޔަވަން އިން ނަދާ ޚަތިމް ބާއްވާފައި އަނެއްކާވެސް ނިކުތީ ބެލްކަންޏަށެވެ. ސިޓިންގރޫމް ސޯފާގައި އިށީން އަޔާޒް ނަދާއާ ދިމާއަށް ބަލަން އިނެވެ. ހުދާމެން ތިބި އިރު އެ މީހުންނާ ވާހަކަ ދައްކާ މަޖާ ކުރަމުން ދިޔަ ނަދާ އަނެއްކާވެސް ކުރީގެ ނަދާއަށް ބަދަލު ވީއެވެ. ވާހަކަ ދެއްކުން ހުއްޓާލާ، އަޔާޒްއަށް ފިލައިގެން އުޅެން ފެށީއެވެ.\nނަމަވެސް ދެން ނަދާ އެހެން އުޅޭކަށް އަޔާޒް ފުރުސަތެއް ނުދޭނެއެވެ. ނަދާއާ ވާހަކަ ދައްކަން އަޔާޒް މަސައްކަތް ކުރާނީއެވެ. އެ ހިތުން ޖާގައެއް ބޭނުން ނަމަ އަޔާޒް ޖެހޭނީ މަސައްކަތް ކުރާށެވެ.\n“ކޮފީއެއް ހަދާދެވިދާނެތަ؟” ބެލްކަންޏަށް ނިކުމެ ނަދާ ކައިރީ ހުއްޓިލަމުން އަޔާޒް އަހާލިއެވެ.\nސިހިފައި ނަދާ ބަލާލިއެވެ.\n“ކުއްލިއަކަށް އައީމަ ބިރު ގަތީތަ؟ ސޮރީ!” ހީލަމުން އަޔާޒް ބުންނެވެ. ނަމަވެސް ނަދާ ހީވެސް ނުލިއެވެ.\n“މި ގެންނަނީ” އެހެން ބުނެފައި ނަދާ އެތެރެއަށް ވަނެވެ.\nފުން ނޭވައެއް ލާފައި އަޔާޒް އިސްތަށިގަނޑު ތެރޭ އަތްތިލަ ހިންގާލިއެވެ. މިއަދު ނަދާ ހާސިލް ކުރުމަކީ އެހާ ފަސޭހަ ކަމަކަށް ނުވާނެ ކަން އަޔާޒްއަށް އެނގެއެވެ. އަޔާޒްއަށް އިތުބާރު ކުރަން ނަދާއަށް އުނދަގޫ ވާނެއެވެ. އަދި އަމްދުން އަޔާޒް މިއަދު ނަދާއާ އެކީ އުޅެން ބޭނުމޭ ބުނެފި ނަމަ އެ ވާހަކަ ނަދާ ގަބޫލެއް ނުވެސް ކުރާނެއެވެ.\nއަޔާޒް ކަންތައް ކުރާނެ ގޮތެއް ވިސްނަން ފެށިއެވެ. ކުއްލިއަކަށް މާ ބޮޑަށް ނަދާއާ ގާތްވެ، ނަދާއާ މެދު ވިސްނާ ކަން ދޭހަވާ ފަދަ ގޮތަކަށް އަޔާޒް އުޅެން ފަށައިފިއްޔާ އަޔާޒްއާ މެދު ނަދާގެ ހިތުގައި އުފެދޭނީ ޝައްކެވެ.\n“ކޮފީ…” ނަދާގެ އަޑު އިވުމުން އަޔާޒް ބަލާލިއެވެ. ކޮފީ މަގެއް ދިއްކޮށްގެން ބެލްކަންޏަށް ނުނިކުމެ ނަދާ ހުއްޓެވެ.\nއަޔާޒް މަގުގައި ހިފުމާއެކު ނަދާ ގޮސް ކޮޓަރިއަށް ވަނެވެ. ނަދާ ދިޔަ ތަން ބަލަން އަޔާޒްއަށް ހުރެވުނީއެވެ.\nއެއް މަސް ފަހުން ކުރަން އޮތް ނިހާލްއާ ހުދާގެ ކައިވެނި، ދެ ހަފްތާ ފަހުން ކުރެވުނެވެ. އެ ރެއަކީ އަޔާޒްއާ ކައިވެނި ކުރި ފަހުން ނަދާ އަޔާޒްއާ އެކު ބޭރަށް ދިޔަ ތިން ވަނަ ފަހަރެވެ.\nއަޅި ކުލައިގެ ގަމީހަކާ ކަޅު ޖީންސެއް ލައިގެން ތައްޔާރު ވެގެން އަޔާޒް އިނީ ނަދާގެ އިންތިޒާރުގައެވެ. ކޮޓަރީގެ ދޮރު ހުޅުވާލި އަޑު އިވުމުން އެ ދިމާއަށް ބަލާލި ގޮތަށް އަޔާޒްއަށް އިނދެވުނީއެވެ.\nއަޅި ކުލައިގެ އެކި ޝޭޑްގެ މެކްސީގައި ނަދާ ހުރި އިރު ތުންފަތުގައި ޖައްސާފައި ހުރި މަޑު ފިޔާތޮށި ކުލައިގެ ލިޕްސްޓިކް ނޫން އެހެން މޭކްއަޕްއެއް ކޮށްފައެއް ނެތެވެ. އދިގި ދިގު ފަން އިސްތަށިގަނޑު އޮތީ ބޮލުގެ މެދަށް ވާ ގޮތަށް އައްސާލާފައެވެ. ކަރާއި އަތުކުރިއާއި ކަންފަތުގައި ރިހީގެ ގަހަނާ ބޭނުން ކޮށްފައި ހުއްޓެވެ. އަޔާޒްއަށް ނުބަލާ ދޮރު ކައިރީ ހުރި ފައިވާން ހަރުގަނޑު ކައިރީ ނަދާ ހުއްޓިލީ ފައިވާނަށް އަރާށެވެ.\nނަދާއާ ދިމާއަށް ބަލަހައްޓައިގެން އިން އަޔާޒްއަށް ދުނިޔޭގެ އެހެން ކަމެއްގެ ޚަބަރެއް ނުވާ ފަދައެވެ. ހީވީ ކުރިން ދުވަހަކުވެސް ދެކެފައި ނުވާ އެއްޗެއް ފެނިގެން ބަލަން އިން ހެންނެވެ. ނަދާގެ ރީތި ކަން އަޔާޒްއަށް ކުރިން ފާހަގަ ނުވީ ކީއްވެ ބާއޭ އަމިއްލަ ހިތާ ސުވާލު ކުރަން އިން އަޔާޒް ސިހުނީ ފޯން ރިންގ ވީ އަޑަށެވެ.\n“ކީކޭ؟” ފޯނަށް ބަލާވެސް ނުލާ ނަގާ ކަންފަތުގައި ޖައްސާލަމުން އަޔާޒްއަށް އަހާލެވުނީ ތަންކޮޅެއް ބާރަށެވެ. އެ އަޑަށް ނަދާ ބަލާލިއެވެ.\n“ހުދާތަ…؟” ހައިރާން ވެގެން ބަލާލާ ފަދައިން އަޔާޒް ފޯން ކަންފަތާ ދުރު ކޮށްލާފައި ސްކްރީނަށް ބަލާލިއެވެ.\n“މި ނިކުންނަނީ ގެއިން، ނުވާނެ ދެން ގިނަ އިރެއް” އަޔާޒް އެހެން ބުނެފައި ފޯން ކަނޑާލިއެވެ.\n“ދާން ވީ ދޯ؟” ތެދު ވަމުން އަޔާޒް ބުނެލިއެވެ.\nނަދާ ބޯ ޖަހާލާފައި ނިކުތުމުން އަޔާޒްވެސް ނިކުމެ ދޮރު ތަޅުލިއެވެ.\nނަދާއާ އަޔާޒްއަށް ދެވުނު އިރު ސާޖިދާއާ އާތިފްއާ ރިދާއާ އަޒްކާވެސް ތިބީ އެ ތަނުގައެވެ. ކައިވެނީގެ ހެދުމުގައި ތައްޔާރު ވެގެން ހުރި ހުދާ ސާޖިދާ ކައިރީ ހުރެފައި ނަދާ ފެނުމުން އައިސް ނަދާގެ އަތުގައި ހިފާލިއެވެ.\n“ހާދަ ލަހުން ތި އައީ!” ހުދާ ބުންނެވެ.\n“ލަސްތަ؟ އަދި ހަތް ގަޑި ބައި ވާން ވިހި މިނަޓް އެބަ ހުރި” ހިނި އައިސްފައި ނަދާ ބުނެލިއެވެ.\n“އެންމެ ކަހުން ތި އައީ ނަދާ ވިއްޔަ” ތުން ދަމާލަމުން ހުދާ ޝަކުވާ ކޮށްލިއެވެ.\n“ސާބަސް ދެން، ނަރވަސް ވެގެން ގޮސް ހުރިހާ ވަރެއް އަހަންނަށް ބާލަންތަ ތި އުޅެނީ؟ ކޮބާ އެ ދޮންތަބޭ؟” ނަދާ ވަށައުގެން ބަލާލަމުން އަހާލިއެވެ.\n“މިތާ ހުރެފަ އެ ދެންމެ އެ ދިޔައީ ތިރިއަށް” ހުދާ ބުންޏެވެ.\n“މަންމާ!” އާތިފްއާ ވާހަކަ ދައްކަން ހުރި ސާޖިދާ ކައިރިއަށް ގޮސް ނަދާ ގޮވާލިއެވެ.\n“ނަދާ، ދަރިފުޅު ކިހިނެއްތަ؟” ނަދާއާ ދިމާއަށް އެނބުރި އިރުކޮޅަކު ނަދާއަށް ބަލަން ހުރެފައި ސާޖިދާ އަހާލީ ނަދާގެ އަތުގައި ހިފާލަމުންނެވެ.\n“ރަނގަޅު” ނަދާ ޖަވާބު ދިނެވެ. ދެން ދިޔައީ ބުނާނެ އެއްޗެއް ހިތަށް ނައިސް ދިޔަ ހިމޭން ވަގުތުކޮޅެކެވެ.\nސާޖިދާއަށް ނަދާ އެ ފެނުނީ ގާތްގަނޑަކަށް ހަތަރު މަސް ފަހުންނެވެ. ފޯނުންވެސް ވާހަކަ ދައްކާ ނުލާތާ ދެ މަސް ވެދާނެއެވެ. އެހެން ނަމަވެސް ދަރިފުޅާ ދައްކާނެ ވާހަކައެއް ސާޖިދާގެ ނެތެވެ.\nރިދާ ކައިރީ ހުރި އަޒްކާ އުރާލައިގެން ނަދާ ދުރަށް ޖެހިލީ މަންމައާ ދައްކާނެ ވާހަކައެއް ނޭނގުމުންނެވެ.\nއަޔާޒްއާ ހުދާ ތަންކޮޅެއް ދުރުގައި އެ މަންޒަރު ބަލަން ތިއްބެވެ.\n“ހީވަނީ ނުދަންނަ ދެ މީހަކު ދައްކާނެ ވާހަކައެއް ނެތިފަ ތިބި ހެން ދޯ؟” ހުދާ އަހާލިއެވެ.\nއަޔާޒް ވަކި ޖަވާބެއް ނުދީ ބަލަން ހުރީއެވެ.\n“އަޔާ!؟” އަޔާޒްގެ ނަމުން ހުދާ ވ ތަންކޮޅެއް ބާރަށް ގޮވާލިއެވެ.\nސިހިފައި އަޔާޒް ހުދާއަށް ބަލާލިއެވެ.\n“ހާދަ ފާޑަކަށް ތި ބަލަނީ؟ މިރޭ ނަދާ މާ ރީތީ ދޯ؟” ހުދާ ދިމާ ކޮށްލީ އަޔާޒް ނަދާއާ ދިމާއަށް ބަލަން ހުރި ގޮތުންނެވެ.\nއަޔާޒްގެ މޫނަށް ރަތް ކުލައެއް އަރައިގެން ދިޔައެވެ.\n“އައްދޭ! ކިހިނެއް ވެފަ އަޔާއަށް ތިހިރީ؟” ހިނި އައިސްފައި ހުދާ ބުނެލީ އަޔާޒްއަށް ވީ ގޮތުންނެވެ.\nދޭނެ ޖަވާބެއް އަޔާޒްއަށް ނޭނގިފައި ހުއްޓާ ހުދާގެ ސަމާލުކަން އެހެން ދިމާއަކަށް ދިޔައެވެ.\nދޮރު ހުޅުވާލާފައި އެ ޓެރެސްއަށް ނިހާލް އައީ ލަތީފްއާ އެކުގައެވެ. ލަތީފް ހުރީ ނިހާލްގެ ކޮންޑުގައި އަތް އަޅުވާލާ ގަޔާ ކައިރި ކޮށްލައިގެންނެވެ. ނިހާލްގެ ތުންފަތުގައި ވީ ފަދަ ހިނިތުންވުމެއް ލަތީފްގެ ތުންފަތުގައިވެސް ވިއެވެ. އެ މީހުންގެ ފަހަތުން ނާޒިޔާގެ އާއިލާވެސް އައެވެ.\nކައިވެނިކޮށް ނިމުމުން ފުރަތަމަ އޮތީ އާއިލާއާ އެކު ފޮޓޯ ނެގުމެވެ.\nޕާޓީ ނިމެން ދެން ނަދާއާ އަޔާޒް މަޑު ކުރިއެވެ. އަޔާޒްއާ ރިދާއާ އެކު ތަންކޮޅެއް ފަހަތުގައި ހުރި މޭޒެއް ކައރީ ނަދާ އިން އިރު ގިނަ ވާހަކަ ދައްލަމުން ދިޔައީ ރިދާއެވެ. އެކި އެކި ސުވާލު އަޔާޒްއާ ކުރަމުން ދިޔަ އިރު އިރުއިރުކޮޅުން ނަދާއަށްވެސް ކޮންމެވެސް އެއްޗެއް ބުނެލައެވެ.\nޕާޓީ ނިމި އަޔާޒްއާ ނަދާ ދާން ނިކުތް ތަނާ ސާޖިދާ އައިސް ނަދާއަށް ގޮވާލިއެވެ.\n“މާދަން އަންނަން ވީނު މެންދުރު ކާން؟ ވަރަށް ދުވަސް ވެއްޖެއެއްނު ނަދާ ގެޔަށް ނާންނަތާ؟ އަޔާޒްވެސް އަންނަން ވާނެ. އާތިފް ކައިރީވެސް މަންމަ ބުނާނަން” ސާޖިދާ ބުންޏެވެ.\nނަދާ އެއްޗެއް ނުބުނެ ބަލާލީ އަޔާޒްގެ މޫނަށެވެ.\n“އާނ، ދާނަން” އަޔާޒް ޖަވާބު ދިނެވެ.\nދެން ދިޔައީ ދުވަސްތަކުގައި ނަދާ ވިސްނަމުން ދިޔައީ އަޔާޒްގެ މިނިވަންކަން ހޯދައިދޭނެ ގޮތަކާ މެދުގައެވެ. ނަދާ އެހީއަށް އެދޭނީ ކާކު ކައިރިން ހެއްޔެވެ؟ ސާޖިދާ ކައިރިއަށް ދާކަށް ނަދާ ބޭނުމެއް ނޫނެވެ. ކައިވެންޏަށް ފަހު ނަދާއަށް ސާޖިދާ މަރުހަބާ ނުކިޔާނެ ކަން ނަދާއަށް ޔަގީން ވަނީ ހުދާއާ މެދު ކަންތައް ވީ ގޮތުންނެވެ. ހުދާ ހެދި ހެން، ސާޖިދާ ގަބޫލު ނިވިޔަސް ނަދާއަށް އެ ގޭގައި ހުރެވިދާނެއެވެ. ނަމަވެސް އެހެން ހަދާން ނަދާ ބޭނުން ނުވަނީއެވެ.\nހުދާއާ ނިހާލް ގާތުން އެހީއަށް އެދެން ވީ ހެއްޔެވެ؟ ނަމަވެސް ކައިވެނި ކޮށްގެން އެހާ ކުރީކޮޅު ނަދާ އެ ގެޔަށް ދިޔުމުން އެ ދެމަފިރިންނަށް އުނދަގޫ ވާނެއެވެ. އެހެން ހިތަށް އަރާފައި އެ ޚިޔާލުވެސް ނަދާ ދޫކޮށްލިއެވެ.\nރައްޓެއްސަކަށް ގުޅައިގެން އެހީ ހޯދިދާނެއެވެ. އެއްވެސް ސުވާލެއް ކުރުމަކާ ނުލާ ނައުޝީން އެހީ ވާނެކަން ނަދާއަށް ޔަގީނެވެ. ނަމަވެސް އޭހެން ހަދަންވެސް ނަދާގެ ހިތެއް ނުރުހުނެވެ. ހިތް އެދެނީ ހުދާއާ ނިހާލް ކައިރިއަށް ދިޔުމެވެ.\nމައިހާ އެ ގެއިން ދިޔަ ފަހުންވެސް އަޔާޒްއާ މައިހާ ފޯނުން ވާހަކަ ދައްކައެވެ. އެ ދެމެދުގައި ދެކެވެނީ އަޝްފާންގެ ވާހަކައާ، އަދި ނަދާގެ ވާހަކައެވެ. ނަދާއާ މެދު ވިސްނާ، ހިތް ނުތަނަވަސް ވާ ކޮންމެ ފަހަރަކު އަޔާޒް ގުޅަނީ މައިހާއަށެވެ. ނަދާއާ އަޔާޒްގެ ހުރިހާ ކަމެއް އެނގޭ ހަމަ އެކަނި ފަރާތަކީ މައިހާއަށް ވީތީއެވެ.\nއަޔާޒް މައިހާއަށް ގުޅާ ކަން ނަދާއަށް އެނގެއެވެ. ނަދާ އެކަމާ ދެރަވެ ރުޅިވެސް އާދެއެވެ. ނަމަވެސް އެއްވެސް އެއްޗެއް ނުބުނެއެވެ. އަޔާޒް މައިހާއާ ވާހަކަ ދައްކާކަން އެނގޭ ކަން ދޭހަވާ ފަދަ އެއްވެސް ކަމެއް ނަދާ ނުކުރެއެވެ.\nނަމަވެސް އެއް ދުވަހު ނަދާއަށް ރުޅި ކޮންޓްރޯލެއް ނުކުރެވުނެވެ. އެ ރޭ އަޔާޒް އޮފީހުން އައީ ވަރަށް ލަސް ވީ ފަހުންނެވެ. ގެޔަށް އައި ގޮތަށް ޢިޝާ ނަމާދުވެސް ކުރީ ގޭގައެވެ. އަޔާޒް އައީއްސުރެ އެތައް ފޯނެއް އައި ނަމަވެސް ނަމްބަރު ބަލާލާފައި އަޔާޒް އެއްވެސް ފޯނަކަށް ޖަވާބެއް ނުދެއެވެ. ފެން ވަރައިގެން ނިކުމެ އަޔާޒް ކާން އިށީން އިރު ނުވައެއް ޖަހާ ބޮޑު ވެއްޖެއެވެ. އަޔާޒް ކާން އިށީން ތަނާ އަނެއްކާވެސް ރިންގ ވިއެވެ. ސްކްރީނަށް މައިހާގެ ނަން އަރާފައި އިންދާ ފެނުމުން އަޔާޒް އެ ފޯނަށް ޖަވާބު ދިނެވެ. އެއީ މައިހާގެ ފޯނެއް ކަން ނަދާއަށް އެނގުނީ، ޖޫސް ތައްޓެއް ގިރައިގެން އައިސް މޭޒުމަތީ ބެހެއްޓި ވަގުތު މައިހާ ގުޅުމުންނެވެ.\nއެހާ އިރު ވަންދެން އަޔާޒްގެ ފޯނަށް އެތައް ފޯނެއް އައި އިރުވެސް ޖަވާބު ނުދީ، މައިހާ ގުޅި އިރަށް އަޔާޒް ފޯން ނެގުމުން ނަދާ ކައިރިއަށް ރުޅި އައީ ކުއްލިއަކަށެވެ. އެ ވަގުތު އެތާ ހުރެފައި ހިތަށް އެރީ އަޔާޒްގެ އަތުން ފޯން ނަގާފައި އެ ފޯން ދުރަށް އެއްލާލާށެވެ. އެހެން ނަމަވެސް ނަދާ އެ ގޮތަށް ކަންތަކެއް ނުކުރެއެވެ. ބާރަށް ހިނގާފައި ގޮސް ކޮޓަރިއަށް ވަން ގޮތަށް ބާރަށް ދޮރު ލެއްޕީއެވެ.\nއެ އަޑަށް އެ ދިމާއަށް ބަލާލި އަޔާޒްއަށް ހީލެވުނެވެ.\n“ކޮން ކަމަކާ ތި ހެނީ؟” މައިހާ އަހާލިއެވެ.\n“މައި ގުޅި އިރު ނަދާ ހުރި މިތާ ކައިރީ، ފެންނާނެ ހެން ހީވަނީ މައިގެ ނަން. އެހެންވެ ރުޅި އައިސްގެން ކަންނޭނގެ، ކޮޓަރިއަށް ވަދެ ވަރަށް ބާރަށް ދެން މެ ދޮރު އެ ލެއްޕީ” އަޔާޒް ކިޔާދިނެވެ.\n“އަހަރެން ބުނީމެއްނު ނަދާ އަޔާއާ މެދު އެ ގޮތަށް ފީލް ވެޔޭ؟ އަޔާ ގަބޫލު ނުކުރަން ވެގެން އުޅެނީނު؟ އަހަންނާ ވާހަކަ ދައްކާތީ ނަދާ ޖެލލަސް ވެގެން އެ އުޅެނީ. ދެންވެސް އަޔާ އުޅެބަލަ ނަދާ ހޯދަން” މައިހާ ބުންޏެވެ.\n“ޖެލަސް…؟ ނަދާ؟” އަޔާޒްއަށް އަހާލެވުނީ ގަބޫލު ކުރަން ދަތިވެފައެވެ.\n“ނަދާ އެހެން މީހަކާ ގުޅައިގެން ވާހަކަ ދައްކާ ކަން އެނގިއްޖެއްޔާ އަޔާ ވަކި ޖެލަސް ނުވާނެތަ؟” މައިހާ އަހާލިއެވެ.\n“އަހަރެން… ނަދާ…” އަޔާޒްއަށް ބުނާނެ އެއްޗެއް ނޭނގުނެވެ.\n“އަޔާ، އަހަރެން އެއްޗެއް އަހަންތަ؟ ތެދަށް ޖަވާބު ދެއްޗޭ” މައިހާ ބުންޏެވެ.\n“އަހާބަލަ” ކޮޓަރިއާ ދިމާއަށް ބަލަން އިނދެ އަޔާޒް ބުންޏެވެ.\n“އަޔާ މިހާރު ނަދާ ދެކެ ލޯބި ވޭ ދޯ؟”\nމައިހާގެ ސުވާލުގެ ޖަވާބު ވަގުތުން އަޔާޒްގެ ހިތް ދިނެވެ.\nއާނއެކެވެ. އަޔާޒްއަށް ނަދާ ދެކެ ލޯބި ވެވިއްޖެއެވެ. އެއް ދުވަހެއްގައި ލޯބި ވެވުމުން ވާނެ ގޮތްތަށް ނަދާއަށް ކިޔާދިނީ އަޔާޒްއެވެ. އޭރު އެ ގޮތްތައް އަޔާޒްއަށް ވީ މައިހާގެ ސަބަބުންނެވެ. ނަމަވެސް މިއަދު އަޔާޒް ފޫހި ވަނީ ނަދާ ފެންނަން ނެތުމުންނެވެ. ހަނދާން ކުރެވެނީ ނަދާއާ އެކުގައި ހޭދަ ވާ ވަގުތެވެ. އިންތިޒާރު ކުރެވެނީ ނަދާއާ އެކު ވާނެ ވަގުތަކަށެވެ. ބިރު ގަންނަނީ ނަދާއާ ވަކިވާން ޖެހިދާނެތީއެވެ. އަބަދު ކުރެވެނީ ނަދާގެ ޚިޔާލެވެ. ހިތަށް ސިފަ ވަނީ ނަދާއާ އެކުގައި ކުރާނެ ކަންތަކެވެ.\n“އަޔާ، ބުނެބަލަ!” މައިހާ ބުނި އަޑު އިވުމުން އަޔާޒްއަށް ޚިޔާލުތަކުން ނިކުމެވުނެވެ.\n“އާނ މައި، އަހަރެން ވަރަށް ލޯބި ވޭ… ނޭނގެ ކޮން އިރަކު ކަމެއްވެސް މިހާ ވަރަށް ލޯބި ވެނުނީ… އަހަރެން ބޭނުމެއް ނޫން ދެން ވަކި ވާކަށް… މިހެނެއް ދެން ނޫޅެވޭނެ… ވަރަށް ވަރަށް ލޯބިވޭ…” މޭގައި އަތް ޖައްސާލާ ލޯ މަރާލަމުން އަޔާޒް ބުނެލީ، ނަދާގެ ސޫރަ ހިތަށް ގެންނަމުންނެވެ.\nކޮޓަރިއަށް ވަދެވުނީ އުނދުން ނުނިއްވާ ކަން ހަނދާން ވުމުން ނަދާ ނިކުތް އިރަށް އަޔާޒް ދެއްކި ވާހަކަ އަޑު އިވިފައި ހުރި ފިޔަވަޅު މަތީ ނަދާއަށް ހުއްޓެވުނެވެ. ގަބޫލު ނުކުރެވިފައި އަޔާޒްއާ ދިމާއަށް ބަލަން ނަދާއަށް ހުރެވުނެވެ.\nފެންނާތީ ޔާރާގެ މޫނު (9)\nއެލީޝާ (5 ވަނަބައި)\nvarah gina faharu belihje vaahaka up vitho..thanks..me first dho\nHi all, very sorry mihaa las koh update kollevunyma, miadhu Marsha vv busy veema vee varu mee, mi bai thankolheh kuru vaane, iraadha kurevviyya, Monday ga 26 ge edhey iru dhigu kollaanan, kiyaalaafa comment kollahchey ingey, haveahappy weekend.\nShixoo Izkaan Afeef\nVaahaka dhaagoiy varah reethi. Thanks ❤❤\nDhen nadhaa ah ehn nahadhaa edhemeehun friends kuruvan vee ehnnu?\nMi first dhoo Varah reethi mi Part vas\nWow……. Varah reethi\nvaahaka thankolheh avahaa update kohdheveyne gotheh hadhaaa dheebala maasha.. mi vaahaka ahh varah inthizaaru kurevey.. nadha aa ayaa aa dhuru vaane gotheh nuhadhahchey.. ibaaraiy kurun ves varah reethi.. best of luck maasha💙\nWoooooww varah salhi mi part ves 😍 Curiously waiting for next part 😍 😍 😍 love you dhiraa sis ❤ ❤ ❤\nNadhaa heekuraanee eii mai aa dhimaalah kee ehchehkamah dhw😯. Pls nadhaa aa ayaaz vakinukurahchey\nI meant marsha sis. Love you 🌹 ❤❤❤😊😊\nWoooooow. Salhi ey mi part ves ❤ ❤ ❤ waiting for next part… Avas kohllathi ingey😘😍😊💝💗💞💖💜💓💚💛\nAbadhu nadhaa dhera kuruvaafa and nadhaa olhumehge thereyga abadhuves..nadhaa dhen visnaa visnaa hunnaany ehves ehcheh ayaa aaa dhimaalah nubunaane..dhenegeyn nadhaa dhiyaama thaeemeehun ok kuruvan ulheny😏🤦♂🙄\nDhen abadhu nadhaa kunhee viya nudheeba… Pls. Nadhaa kihaa dhera vaane dhw.. ayaa dhekkee nadhaa ge vaahaka kan nadhaa ah konmeves varakah engeyney gotheh hadhaaba..\nAns if u want says:\nMarshaa kn rasheh? N how old r u?\nV nice. Waiting for this story till morning\nMihaaru maa beykaaru vaahaka ginaey. V foohi mihaaru\nSleepy puffin says:\nWow…. this part is great. Dhen nadhaa rulhi eh naanaane dho ayaaz dhekke eh. Love ur story. When is the next part. Waiting andabest of luck for the next part.\nMasha Allah varah furihama….Varah varah reethi\nohh noo…..ahneh kaa ahneh kantha………….anyways varah reethi mi part ves 🙂 can’t wait for next part ..Love ur story so much..Love yeahh\nVarah Varah reethi😊😊waiting for the next part\nSalhi ey… marsha sis your very telented\nNadhaa dhen thigein nikumegen dhaaneekee noon… Meehakaa in’dhegen ulhenya firimeehaage huhdha nethi nikumegen dhaakah nuvaane. Gein nikumegen dhiyaiama hurihaa kameh halleh nuvaane. Meedhen fahe lha kudhin thakehtha???? Ayaa noolhey vaahaka dhekkeytho balaakah, nadhaa noolhey Ayaaz ah fennaakah. Varah hiyhama nujeheyeulhey gothun. Ingey Nadhaa aa dheytherey kanthahvee gothun un’dhagoo vaanekan ekamakuves kan kan hallu kureveytho balan furathama vaahaka dhekkum muhimmee..\nVahaaka dhaaleh varah salhi. 👍Marsha akee hunaruveri liyuntherieh…✍\nKonme dhuvahaku vaahakayah faadu nukiyas Marshage vaahakathah gavaaidhun kiyan.\nEkamaku adhi thankolheh avas avahah vaahaka genesdhevijjeyyaa varah ufaavaane. 👋👋👋👋👋👋👋👋\nMarshage thi hunaru ithurah kuri aruvaa ufaafaagathi kan dhevvaashi. Aameen.\nReeth …. ekamu vaahakaagai abadhuves vaney ehgotheh nadhaa joleyga ayaazu sofa ga …. nadhaa kotareyga ayaaz sofaa ga….\nAlhey nadhaa anehkaa negative koh kahney eythi nagaany vec ..Btw marsha, story dhaa goiy hama habbu ingey..I really luv thiss..Waiting fr da next💜💜😘😊\nAbadhu vx eh kameh vany,, MI stry ga,, Nadhaa yah fennany vx Adu iveny vx nadhaa ehme foohi vaa ehchihi,, baeh faharu v foohi ekahcheh kiyan jehey thy,, geytherey ga vaa kan kan\nAlhey fahe dhera vehje kamei nu..thi sofa ya balcony ya nagaalan vehje nun..thinun thanehge vaahaka mi story ga noavey..mihaa varah inthizaaru kohfa kiyan libey iru sofa in balkanya..balconin sofa yah🤦🤦🤦\nAlheeadu ivuny dhw ayaa loabi vaa vaahaka buni adu…n nadhaa ah gaboolu kuran dhn dhathi vaany dhw… Ekm kuda koh viyasedhemyhunge rom thankolheh genes dhybr…n Monday maa bodahves las\nI think nadhaa ah heevaanee ayaaz ehen buny maihaa aa dhimaalahkan😮. Who knows. Let’s wait for the next part 😊\naish thibunee ragalhan nadhaa ah heevaanee ayaaz maiha aai dhimaalah bunikaman\nHama Hindi drama eyhhen heevane madhee hama eykani dhum thanana\nMidhen thanfukeyh boduvaru dho mi dhen sofa tv, balcony, kitchen vaahaka midhahkane mulhinvess.for god sake stop twisting and turning and get to the point story kurihyya kurukoh genebala. Dhigu kuran hadhaigen storyge reethikan mi dhane\nSame vaahaka every single time eyhaa desperate veyfavess mi story keyan. kobatha akamakah veyfa meega again and again same thing going on and on and on\nEyhaa lahun story genessa this is just shit hama\nKba part 26\nKiyaali hurihaa kudhinnah vv bodah shukuriyya, time nuvegen comment thakah reply nukurevuny ingey. Iyye aa miadhaa miulheny laptop ah konmes kameh vegen story type nukurevigen, veehaaves avahakah rangalhu veytho eba balan. Rangalhu vaa irah part 26 type kollaafa upload kollaanan, Insha Allah.\nthidhen thanfukeh boduvaru comment kuriyakas. vaahaka ehgothah onnanyaa nukiyanveenu.\nMarsha today is Monday where is part 26\nVarah Gina reader’s eba buney vaahaka avahah up kohdheveyne hey maasha sis ekan kohladheveytho try kohlaba\nVaahaka varah reethi dhaa goiy ekm thankolheh dhigu Koh genesdheeba\nAvahah 26 up kohldehchey\nVarah Inthizaaru kuran Eba\n26 vana episode ah\nMarsha ebunee thedheh. Story liyamundhaairu ehves varakah space eh doonukurevey. Ehenve mihaaru himi liyamundhaa vaahaka ves medhukandaaly I hah. And this story is beautiful very curiously waiting for the next part. Keep it up\nޝަކުވާ ހިތަށް ކުރެވޭ ރޮމުން… 5\nޝަކުވާ ހިތަށް ކުރެވޭ ރޮމުން… 6


ހިތި ހަނދާން4– Esfiya – Dhivehi Vaahaka Site\nހިތި ހަނދާން 4\n- by ishaadam - 47- April 5, 2019\nނަތާ ދެ ލޯ ބޮޑު ކޮއްލާފައި ހަޅޭއްލަވައިގަތެވެ. “ޕެރިސް” ނަތާ އަށް ކިޔާލެވުނެވެ. “އަހަންނަށް އިނގޭ ހަނީމޫން ވަރަށް ލަސްވެއްޖެކަންވެސް އެކަމަކު އަހަރެން މި މަޑުކުރީ ގިނަދުވަހު ތިބެވޭގޮތަށްދާން. މިހާ ވަރަށް ބުނެދެވޭނީ ދެންއޮތީ ސަޕްރައިޒް” އާމިރު ވަރަށް އުފާ ވެފައިހުރެ ބުނެލިއެވެ. ނަތާގެ އަރު ބެދޭގޮތްވިއެވެ. ވާހަކަ ދައްކަން ދަތިވެ ހުރުމަށް ފަހު ވަރަށް އުންދަގުލުން ބުނެލިއެވެ. “އަހަރެން ވަރަށް އުފާވެއްޖެ، ވަރަށް ބޮޑަށް ޝުކުރިއްޔާ” ނަތާގެ ލޮލުން ކަރުނަފައިބަން ފެށުމުން އަވަސް އަވަހަށް އާމިރު ގައިގައި ބައްދާލިއެވެ. އާމިރު ކުޑަކޮށް ނަތާ ދުރު ކޮއްލުމަށްފަހު ނަތާގެ މޫނަށް ބަލާލިއެވެ. “ނަތާ ކީއްވެ ތި ރޮނީ؟”\n“އުފަލުން ރޮވުނީ” ނަތާ މިހެން ބުނުމުން އާމިރު ނަތާގެ ގެނަސް ކައިރި ކޮއްލިއެވެ. ނަތާ ނުބުންޏަސް ކައިވެންޏަށް2މަސްވާން ކައިރިވިއިރު ނަތާ ވަނީ ހަނީމޫނަކަށް ކުރި އިންތިޒާރު ދޫ ކޮއްލާފައެވެ. އެވާހަކަ ނުދެއްކިޔަސް ނަތާ އެންމެ ކުޑައިރުވެސް ކައިވެނި ކުރުމަށްފަހު ހަނީމޫނަށް ދިއުމުގެ ހުވަފެންދެކެއެވެ.\n“ނުރޮއެ ނަތާ! މީ އުފާވެލާފަ ހުންނަންވީ ވަގުތު. އަވަހަށް އަހަންނަށް ހިނިތުންވުމެއް ދައްކާލާ” އާމިރު ގަޔާ ނަތާ ދުރުކޮއްލިއެވެ. ނަތާ ލަދުން މޫނު އަނބުރާލިއެވެ. އަވަހަށް ވާހަކަ އޮޅުވާލަމުން އިޝާ ނަމާދު ކުރަން ހިންގާށޭ ބުނެލިއެވެ. އާމިރު ވިސްނާލިއެވެ. ނަތާ އާއި ކައިވެނި ކުރެވުން އެއީ އާމިރުގެ ނަސީބެވެ. ވަރަށް ބައިވަރު ހެޔޮ ބަދަލުތަށް އާމިރު އަށް ވަނީ އައިއްސައެވެ. މިވަރު ކަމެއް ނަތާ އަށް ކޮއްދިނުމަކީ އާމިރު އަށް ލިބޭ ވަރަށް ބޮޑު އަފަލެކެވެ. ނަމާދު ކޮއްނިމިގެންވެސް ތަކުރާރުކޮއް އާމިރު ދުޢާ ކުރިއެވެ.\nބޯޓު ރަންވޭ މަތިން ނައްޓާލި ވަގުތު އާމިރު ނަތާގެ އަތުގައި ހިފާލިއެވެ. އާމިރު ހައިރާންވީ ނަތާގެ އަތް އޮތީ މުއްކަވާ ބާރުކޮއްލާފައެވެ. ނަތާ އަށް ބަލާލިއިރު ނަތާ އިނީ ދެލޯމަރާ ފިއްތާލައިގެންނެވެ. “ނަތާ ކިހިނެއްވީ؟” އާމިރު ހާސްވެފައި އަހާލިއެވެ.\n“ކަ..ކަމެއްނުވޭ” ވަރަށް އުންދަގުލުން ނަތާ ބުނެލިއެވެ. “ކޮންދޮގެއްތި ހަދަނީ؟ ނުބުނަންތި އުޅެނީ ކީއްވެ؟” އާމިރު އައީ ރުޅިއެވެ. ހައިރާން ވެފައި ނަތާ އަށް ލޯ ހުޅުވާލެވުނެވެ. “މާފްކުރޭ އާމިރު، ރުޅި ނާދޭ އަހަރެން ވަރަށް ބިރުގަނޭ އުސްތަން ތަނަށް އަރަން. އެހެންވެ ވަރަށް ބިރުގަނޭ ބޯޓު މަށްޗައް އަރާތީ” ނަތާ ދެރަވެލާފައި ބުނެލިއެވެ. އާމިރު ވަރަށް ބާރަށް ހޭންފެށިއެވެ. އަދި ނަތާގެ ގައިގައި ބާރަށް ބައްދާލިއެވެ. ނަތާ ހިތަށް އައިހައި ހެޔޮއެއްޗެއްކިޔަމުން އަނެއްކާވެސް ލޯމަރާލިއެވެ.\nނަތާގެ އަތުގައި ހިފަހަށްޓާލަމުން އާމިރު ވަރަށް ލޯބިން ނަތާގެ އަތުގައި ފިރުމަންފެށިއެވެ. ކުޑަ އިރުކޮޅެއްްގެ ތެރޭގައި ނަތާ ގެ މުއްކަވާފައިވާ އަތުގެ ވާންކަން ކުޑަވެ އަތް ހުޅުވާލާ އާމިރުގެ އަތުގައި ހިފާލިއެވެ. އާމިރު ހިނިތުން ވެލަމުން ތަނާގެ އަތުން ދޫކޮއްލީ ޖީބުގައި އޮތް ނިދާ ބޭސް ގުޅަ ނަތާ އަށް ދޭށެވެ. “ނަތާ މި ބޭސް ގުޅަ ކާލައިގެން ނިދާލާ. އޭރުން ވަރަށް ހަމަޖެހޭނެ ދެވެންވާއިރަށް” ނަތާ ލޯ ހުޅުވާލާ އާމިރު ދިއްކުރި ބޭސް ަގުޅައިގައި ހިފާ ފެންފުޅިނަގާ ބޭސްގަޅަ ކާލިއެވެ. ކުޑަ އިރުކޮޅެއްގެ ތެރޭގައި ނަތާ އަށް ނިދިއްޖެއެވެ. އާމިރު ވެސް ހަމަޖެހިލާ ލޯ މަރާލިއެވެ. މާ ގިނަ އިރުތަކެއްނުވެ އާމިރު އަށް ވެސް ނިދިއްޖެއެވެ.\nނަތާ އަށް ހޭލެވުނީ ވަރަށް ބާރަށް މީހަކު ނަތާގެ ކޮނޑުގައި ހިފާ ތަޅުވާތީއެވެ. “ނަތާ އަވަހަށް ހޭލާ ބޯޓު ޖައްސައިފި” ނަތާ ލޯ ހުޅުވާލުމުން އާމިރު އަތް ދަބަސް ހިފައިގެން ނުކުންނަން ހިނގައިގަތެވެ. ލޯހުޅުވާލާ ނަތާ ބަލާލީ ބޯޓު ތެރެއަށެވެ. ބޯޓުގައިތިބީ ވަރަށް މަދު މީހެކެވެ. މުޅި ދަތުރު އެކީ ނިދުނީތީ ނަތާ ހުރީ ހައިރާންވެފައެވެ. އަވަސް އަވަހަށް ތެދުވިއިރުވެސް ނަތާގެ ބޮލައް ބަރުވެ އަރިއަޅާ ގޮތްވަނީ ވެފައެވެ. ހިތްވަރުކޮއްފައި ތެދުވެ ނެގި ފިޔަވަޅާއިއެކީ ނަތާ ވެއްޓެންދިޔައެވެ. ލޯމަރާ ބާރުކޮއްލީ ވެއްޓުމުން ލިބޭނެ ވޭނަށް ތައްޔާރުވާ ކަހަލަ ގޮތަކަށެވެ. އެކަމަކު ނަތާ ހީކުރިގޮތާއި ޙީލާފަށް ނަތާ ބިންމައްޗަކު ނުޖެހެއެވެ.މީހަކު ނަތާ ހިފެހެއްޓިއެވެ. ފުންނޭވާއެއްލަމުން ނަތާ ލޯ ހުޅުވާލީ އާމިރު އަށް ޝުކުރު އަދާ ކުރުމަށް ތައްޔާރުވަމުންނެވެ. ލޯ ހުޅުވާލުމާއިއެކު ތެޅި ގަނެވުނީ ނަތާ ގެ ގައިގައި ހިފަހަށްޓައިގެންހުރީ އާމިރު ނޫންކަން އެންގުމުންނެވެ. “ ލޯބީ ބަލައިގެންއުޅޭ ނޫނީ ތި ލޯބި ކުއްޖާއަށް އަނިޔާއެއް ވެދާނެ“ ނަތާ އާއި ދާދި ކައިރިން ނަތާ އަށް ބަލަންހުރި މީހާ ބުނެލިއެވެ. ނަތާ އަވަސް އަވަހަށް އޭނާގެ އަތުތެރެއިން ދުރުވެލިއެވެ.އަދި ސޮރީއޭ ބުނެލިއެވެ. ރުޅިއައިސް ރަތް ވެފައިވާ އާމިރު އައިސް ނަތާގެ އަތުގައި ހިފާ ދަމައިގަންނަމުން އެމީގެ މެއިގައި އަޅާ ކޮއްޕާލިއެވެ. އަދި އެވަރުންވެސް ނުފުދިގެން ގޮސް އެމީހާގެ މޫނުމަތީ ބާރު އެތިފަހަރެއް ޖަހާލިއެވެ. “މަގޭ އަންހުނުންގެ ގައިގައި އަތްނުލާތި، ކޮން ލޯބިއެއް ކިޔާކަށް؟ ނުލަފާ ފިރިހެނާ“ އާމިރުގެ ވާހަކަ މިހިސާބަށް ދިޔައިރު އަނެއްކާވެސް އެމީހާގެ ގައިގައި ހިފަން އަތްހޫރަނީއެވެ. އޭރު ފުރަތަމަ އާމިރު ޖެހިތަނުގައި އަތްއަޅާ ފައިބަމުންދިޔަ ލޭ މައިތިރި ކުރަން މަސައްކަތް ކުރަނީއެވެ. އެވަގުތު ކައިރީ ތިބި މީހުން އާމިރު އެމީހާ އާއި ދުރުކުރެވޭތޯ އުޅެއެވެ. މި މަންޒަރު ފެނި ނަތާ ކަންތައްބޮޑުވެ އާމިރު ކައިރިއަށް ގޮސް އާމިރުގެ ގައިގައި ހިފެހެއްޓޭތޯ އުޅުނެވެ. އާމިރު ނަތާ ގެ އަތުގައި ހިފާ ދަމާފާހެން ހިފަހަށް ޓައިގެންތިބި އެންމެން ދުރަށް ކޮއްޕަމުން ނުކުންނަން ހިންގައިގަތެވެ. މާފް ކުރާށޭ ބުނާ ކަހަލަ ގޮތަކަށް ނަތާ އެމީހާއަށް ބަލާލިއެވެ. ރުޅިވެރި ގޮތަކަށް އެމީހާ އާމިރު އަށް ބަލަމުން ކައިރީތިބި މީހުނާ ކޮންމެސް ވާހަކަ ތަކެއް ދައްކައެވެ.\nބޯޓުގެ ސިޑިން ވެސް އާމިރު ނަތާ ގެންދިޔައީ އެއްވެސް ބެލުމެއްނެތިއެވެ. ލަގެޖް އަންނަން ދެކަށް ހުއްޓި ހުރިއިރު ނަތާ އާމިރު އާއި ވާހަކަ ދެއްކޭތޯ މަސައްކަތްކުރިއެވެ. އެކަމަކު އާމިރު ރުޅިއައިސް ރަތްވެފައި ނަތާ އަށް ބަލާލުމުން ނަތާ އަވަހަށް ވާހަކަ ހުއްޓާލައެވެ. މިކަހަލަ ގޮތަކަށް އެއަރޕޯޓުން ނުކުމެ ހޮޓަލުގެ ވޭނަށް އެރިއެވެ. ވޭނަށް އެރުމާއި އެކު ނަތާ ގެ ކޯމަތީ އާމިރު ވަރަށް ބާރަށް ޖަހައިފިއެވެ. ވީ ތަދާއި އެކު ނަތާގެ ބޮލަށް އެންބުރުންވެސް އަރައިފިއެވެ. ހޮޓަލާއި ހަމައަށް ދެވެންދެކަށް ވެސް ނަތާ ގިސްލާރުއީއެވެ. އެކަމަކު އާމިރު އަށް މިކަމުން އަސަރެއް ކުރިހެން ހީހެއްނުވެއެވެ.\nޝެރިން (32 ވަނަ ބައި)\nAlhey haadha dherakoh ehedhy aamriu nathaa ah.. Nathaa ge kon kusheh othy vec… Anyways, varah reethi mi bai ves Masha allah keep up the good work dear.. But only problem is that maa kury.. Dhn faharakun dhigu kohlahchey ingey dear…When next part dear waiting ingey… Much love 😊😊💖💗💗💗😘\nWow😍😗whn nxt prt❤\nWhn next part….so curious to read ❤❤❤😍😍\nSorry readers! Balive ulheythy lasvegen mi ulheni. In sha Allah v avahah kohlaanan


ނެޓުބޯޅަ ގައުމީ ޓީމު އެކުލަވާލުމަށް ނެގި ސްކޮޑުގައި ކުޅުދުއްފުށީގެ3ކުޅުންތެރިން ހިމެނިއްޖެ | Kulhudhuffushi Online ބަނޑޭރިގަނޑު\nއަމީރު އަމީރު ސްކޫލުގެ އީމެއިލް އައިޑީ ހެކްކޮށް ރުފިޔާ ބޭނުންކަމަށް ބުނާ އީމެއިލްއެއް ފޮނުވަމުން އެބަދޭހަނިމާދޫ – ޓްރިވެންޑްރަމް ސެކްޓަރގެ ދަތުރުތަކަށް ބޮޑު ތަރުހީބެއް ލިބޭ: މޯލްޑިވިއަންވާހަކަ – ކަލާޔާނުލާ ދިރުމެއްނެތެވެ. (16)“ރައިޒް ކުޅުދުއްފުށި” ޕްރޮގްރާމް ނިންމާ ބައިވެރިންނަށް ސެޓްފިކެޓް ދީފިހަނިމާދޫ ކައުންސިލުން ސަރުކާރުގެ ވުޒާރާތަކުގެ ވެރިންނާ ބައްދަލުކުރުމަށް މާލެއަށް ޒިޔާރަތް ކޮށްފިހަނިމާދޫ ފަޅުތެރެއަށް ގިނައަދަދެއްގެ ރިއްމަހާއި މުށިމަސް ވަންނަމުން އެބަދޭމުވާސަލާތު ދުވަސް ފާހަގަ ކުރުމުގެ ގޮތުން ވަތަނިއްޔާއިން ސޯޝަލް މީޑިޔާ ކެމްޕޭނެއް ހިންގަނީފެބްރުއަރީ 8 ގައި ކުޅުދުއްފުށީ ޕޮލިސް ސްޓޭޝަނަށް ގެއްލުންދިން މައްސަލައިގެ އިތުރު އަޑުއެހުމެއް ބާއްވައިފިކުމުންދޫ ސްކޫލުގެ ޓީޗަރަށް ހަމަލާދިން މައްސަލައިގައި އިތުރު5މީހުން ހައްޔަރުކޮށްފިޔޮޓު ފަހަރަށް ޚިދުމަތް ދިނުމުގެ ވިޔަފާރި ވަނީ އިނދަޖެހިފައި: އުލިގަމު ކައުންސިލްކުޅުދުއްފުށީގައި ފުރަތަމަ ފަހަރަށް ވޯލްޑް އެތްލެޓިކްސް ޑޭ ފާހަގަ ކޮށްފިއެމްޑީޕީގެ އެގްރިވިޔަފާރީގެ ސިޔާސަތު ރަސްމީކޮށް ކުޅުދުއްފުށީގައި އިފްތިތާހު ކޮށްފިކުމުންދޫގައި ބިދޭސީ ޗީޓަރަށް ހަމަލަދިން މައްސަލައިގައި3މީހަކު ހައްޔަރު ކޮށްފިމޫސުމް ބަދަލުވުމާއި އަހަރެމެންގެ މޫޑަށް އަންނަ ބަދަލުތަކާ ހުރީ ކޮންގުޅުމެއްސީމަނުން ތަމްރީނު ކުރާނެ އިންސްޓިޓިއުޝަނެއް ކުޅުދުއްފުށީގައި ގާއިމު ކުރާނަން: ގާސިމް އިބްރާހީމް ނެޓުބޯޅަ ގައުމީ ޓީމު އެކުލަވާލުމަށް ނެގި ސްކޮޑުގައި ކުޅުދުއްފުށީގެ3ކުޅުންތެރިން ހިމެނިއްޖެ\nތާރީޚް 28/01/2009 ކުޅިވަރު\tޖޫން މަހު އޮންނަ އޭޝިޔަން ޗެމްޕިއަންޝިޕް އަށް ތައްޔާރުވުމަށް ނެގި ރާއްޖޭގެ ގައުމީ ސްކޮޑުގައި ކުޅުދުއްފުށީގެ3ނެޓްބޯޅަ ކުޅުންތެރިން ހިމެނިއްޖެއެވެ. މި3ކުޅުންތެރިންނަކީ މިދިޔަ ނޮވެމްބަރު މަހު މާލޭގައި އޮތް ގައުމީ ނެޓްބޯޅަ މުބާރާތުގެ އަންހެން ޑިވިޝަނުގައި ވާދަކުރި ކުޅުދުއްފުށީ ޓީމުގެ ތިން ކުޅުންތެރިއެކެވެ. އެއީ ރާޝިދާ މޫސާ، ނަދީމާ މުޙައްމަދު، އަދި ހަދީޖާ އަބޫބަކުރެވެ.\nގައުމީ ނެޓްބޯޅަ ޓީމު އެކުލަވާލުމަށް ނުގި 22 ކުޅުންތެރިންގެ ސްކޮޑުގައި ހިމެނެނީ ކުޅުދުއްފުށީގެ3ކުޅުންތެރިން، ހުޅުމާލޭ ސްޕޯޓްސްގެ6ކުޅުންތެރިން، ވިޔަންސާގެ6ކުޅުންތެރިން، ވެލޯޒިޔާގެ4ކުޅުންތެރިން، އަދި ޒެފްރޯލުގެ ކުޅުންތެރިޔެއްގެ އިތުރުން ކުރިން ގައުމީ ޓީމަށް ކުޅުނު ދެކުޅުންތެރިޔެކެވެ. މިކުޅުންތެރިން ފެބްރުއަރީ 8 ގައި ފަރިތަކުރުންތައް ފަށާނެއެވެ. އަދި މުބާރާތަށް ފުރުމުގެ ކުރިން 12 ކުޅުންތެރިންނަށް ސްކޮޑް މަދުކުރާނެއެވެ. މުބާރާތް ފެށުމުގެ ކުރިން ގައުމީ ޓީމު ސިންގަޕޫރުގައި ފަރިތަކުރުންތަށް ބޭއްވުމަށްވެސް ވަނީ ހަމަޖެހިފައެވެ. ޓީމުގެ ކޯޗެއްގެ ގޮތުގައި ހަމަޖައްސާފައިވަނީ ކުރީގެ ނެޓްބޯޅަ ތަރި އައިމިނަތު ހަލީމް (ދިލް) އެވެ.\nގުޅޭ ލިޔުންތައް - ކުޅުދުއްފުށީގައި ރާޅާ އެޅުމުގެ މުބާރާތެއް ބާއްވަނީ - 21/04/2013 - ގައުމީ ނެޓްބޯޅަ ޓީމުގައި ފިޔަޖަހަމުން އަންނަ ކުޅުދުއްފުށީގެ ތަރި - 14/04/2013 - ހަ ޓީމު ވާދަކުރާ އާދަމް އިސްމާއިލް ފުޓުބޯޅަ ލީގު ހުކުރު ދުވަހު ފަށަނީ - 11/03/2013 - ޖަލާލުއްދީން ސްކޫލްގެ ނެޓްބޯޅަ މުބާރާތުގެ ޗެމްޕިއަންކަން އެމަރަލްޑް ހައުސް ހޯދައިފި - 02/03/2013 - ޖަލާލުއްދީން ސްކޫލުގެ 14 ވަނަ އިންޓަރ ހައުސް ނެޓްބޯޅަ މުބާރާތް ފަށައިފި - 01/03/2013  12 ކިޔުންތެރިން ޚިޔާލު ފާޅުކުރައްވާފައިވޭ\nއަހްމަދު ޢަލީ (ކޮކީ) ވިދާޅުވީ\nކުޅުދުއްފުށީ ފިރިހެނުން ކުޅެންވީ، ބާސްކެޓް. އަންހެނުން ކުޅެންވީ، ނެޓްބޯޅަ. އޭރުން ރަނގަޅުވާނެ ކަމަށް ފެނޭ\nކޮކީ ފާޅުކޮށްފަ އޮތް ހިޔާލަށް މަ ތާއީދު.\nހަމަ އެކަނި ނެޓްބޯޅައެއް ބާސްކެޓެއްނޫން، ހުރިހާ ކުޅިވަރެއްވެސް ހުއްދައޮންނަ މިންވަރަކަން ކުޅެއްވީ! އެއީ ތިރަށުގައި އާބާދި އެބައޮތް، ހުރިހާ ކުދިންވެސް ކޮންމެވެސ ކަމެއްގާ މަސްޢޫލުކުރަންވީ! އެކަމަށ ސައުގުވެރިކަން އެފަންދަންވީ އޭރުން ރަށުގައި ބޭނުންތެރި ޒުވާނުން ތަކެއްަުފެދިދާނެ.\nއެކަމަކު މިކަންތައްތަ ކުޅުދުފުށީ ގަ ކުރެވެން އޮތީ ސްޓޭޑިއަމް ގަ ތިބި މީހުން މީހުން ބަދަލް ކޮއްގެން. މުބާރާތު ގައި ލިބޭ ފައިސާ ވަންނަ ތަނެ ވަނީ . ދެފަހަރު ވެސް ބާސްކެޓް ޓީމަށް ވަތް ރަނެއް ނޭގިފަ ، އަސްލު ޗެންޕިއަން އަށްލި ބޭ ފައިސާ އެއީ ކުޅުންތެރިންގެ ހައްގެ . މިވެސް ދެކެވޭ ވާހަކަ އެއް ؛ މިކަންތަ ތައް ރަގަޅުމ ކުރަން އެބަޖެހެ؛\nމަރުހަބާ ރާޓޭ، ހައްޖަ، ނަދީ ގަދަ ކުރާތި،\nއަސް ނުޖެހޭ ޓީމަށް ލިބެ އެއްޗެއް ކުޅުންތެރިން ނަކަން ބަހާކަން . އެއި އެޓިމަކީ ރަށް ތަމްސީލު ކުރާޓީމަކަށ ވާތީވެ. ޓީމްގައި އުޅޭނީވެސ ހުސް ރަށުކުދިން ދެން. ހުރިހާ ކުޅޫން ތެރިން ނަކީވެސް ރަށް ދެކެ ލޮބިވާ ކުދިން.\nކުޅުދުއްފުށީގައި ކުޅޭ އެހެން ކުޅިވަރުތަކަށްބަލާއިރު ފުޓުބޯޅަގައި ހުސްކުޅުދުއްފުށީޓީމެއް ނެރޭއިރު ކާމިޔާބު ހޯދައެވެ. ނެޓު އަދި ބާސްކެޓްގައިވެސް ވަނީ އެހެންނެވެ. ފުޓްބޯޅައިގައި ބާސްކެޓްގައި އޮންނަހެން ރަށުންބޭރުންވެސް ލިމިޓެޑް އަދަދަކަށް ކުޅުންތެރިން ލެވޭނަމަ ހަމަ މޮޅުވާނެއެވެ. ތަފާތުކުޅިވަރުތަކުގައި ތަފާތުގަވާއިދު ހުންނަކަން ވިސްނާލާތި. ދެން ނެޓުބޯޅަގައުމީ ސުކޮޑަށް މީހުންނަގާގޮތާމެދު ސުވާލުއުފެދޭ. ކުޅުދުއްފުށީ ޓީމުގައި2މެޗުވެސް ހަމަނުކުރާއިރު ނަދީމާއަށް ގައުމީ ސުކޮޑުން ޖާގަލިބެންވީ ގޮތެއް ނުވިސްނޭ. އެހެން ގޮތަކުން ކަންނޭގެ ދޯ. ރަގަޅުދެން ކުޅުދުއްފުށިން ވިއްޔާދޯ..\nAnyway congra for all\nސޮބީ ތިބުނީ ހަމަ ރަނގަޅަށް . ހަމަ އެކަނި ޓީމްގަ އުޅެނީ ރަށުކުޅުންތެރިންނެއް ނޫން. ރަށުކުޅުންތެރިން އުޅުން ކަމުގައިވިޔަސް އެލާރި ވަންނަ ތަނެއް ކުޅުން ތެރިންނަށް އެނގެންޖެހޭނެ. ރަށް ދެކެ ލޯބިވާތީ އެކަހަލަ ކަންތައް ކުރަނީވެސް. އެކަމަ ސްޓޭޑިއަމްގަ އުޅޭ މީހުން ލިބާސް ބަދަލުކުރާހެން ދެދުވަހުން އެއްދުވަހު އަގު ބޮޑުހެން ހީވާ ސައިކަލާ ކާރާއި ފިހާރަ އާއި އެއްޗެހި ލިބޭ. މިހާރުވެސް ނެޓް ކުޅެންދާ ކުދިންގެ ކޯޓް އެއތީ އޮތްގޮތަކީ ދެރަވެގެން އޭގަ ނެތް ނެޓް ގަނޑުވެސް އަޅުވާލާފަ ނެތް. ދެން ކީއްކުރާ ބައެއް. ޕޮއް.\nހަސަން ތުއްތު ވިދާޅުވީ\nތިޔާބުނާ ނެޓަކީ ކިހިނެށް ކުޅޭގޮލައެއްތަ؟\nލަލީގެ ވާހަކައާއި މަ ދެބަސް.. އެއީ އެންމެފަހުން ކުޅުނު ފުޓްބޯޅަ އަތޮޅު މުބާރާތުގައިވެސް ކުޅުދުއްފުއްޓައް ކާމިޔާބުވީ ހަމައެކަނި ރަށު ކުޅުންތެރިން ލައިގެން ކުޅުނީމަ..އެހެން ހެދީމައޭ ރަށުގައި ކުޅިވަރު އާލާވާނީ.. ޒުވާން ކުޅޫންތެރިން.. ދެން އަދި ގައުމީ ނެޓު ޓީމު އޭކުލަވާލުމަށ ނެގި3ކުޅުންތެރިންނަށް މަރުހަބާ.. ޓީމަށް ހޮވިއްޖެއްޔާ ވަރަށް މޮޅޭ ބުނާނަން..\nހިޔާލީ މީހާ ވިދާޅުވީ\nމިރަށުގައި ކުޅެންވީ ނެޓްބޯލަ އާއި ބާސްކެޓް ބަޔަކު ދެކޮޅު ހެދިއަސް އެއިން ނޫނީ މިހާތަމަށް ޤައުމީފެންވަރުގެ ތައްޓެއް ލިބިފައިނެތްކަން އެމީހުންނަށްވެސް އެނގޭނެ. މިރަށުގައި ފުޓްބޯޅަ ތަރިންތަކެއް އުފެދުނު 92،93 ހިސާބުގައި ޖިބުރީލް، ހުތްބެ، 04 އަދުރޭ، ރާ ދޮނޭ، ސޭކޭ، ސައުދު، ގައްޔޫމް، ބޮޑު 16، ބެރު އާދަން މެފަދަ ތަރިން އޭރު އަޅުގަނޑު އުއްމީދުކުރިން ޤައުމީ ތައްޓެއް މިރަށަށް ލިބޭނެކަމަށް، އެމީހުންނަށް ވީވަރު ވީ ބައެއްވެސް ދެންނުއުފެދޭ، ނުވެސް އުފެދޭނެ.


ހަކަތަ ހޭދަކުރާ މިންވަރު ކުޑަކޮށްދޭ ޝާޕް އޭސީ ގެނެސްފި\nހަކަތަ ހޭދަކުރާ މިންވަރު ނުވަތަ އެނާޖީ ކޮންސަންޕްޝަން ކަނޑައަޅައިދޭން މެލޭޝިއާގެ ސަރުކާރުން އެކުލަވާލާފައިވާ ރޭޓިންއިން ފަސް ތަރި ލިބިފައިވާ އަދި ކަރަންޓު ހަރަދު ކުޑަކޮށްދޭ ޝާޕް އޭސީ، ރެޑްވޭވުން ގެނެސްފި އެވެ.\nރޭޑްވޭވުން ބުނީ ޖަޕާނުގެ މޮޅު ޖޭޓެކް އިންވާޓަރުގެ އެހީގައި ޝާޕްއަކީ ކަރަންޓު ހަރަދު އެންމެ ކުޑަ އެއް އޭސީ ކަމަށެވެ.\nޝާޕް ބްރޭންޑްގެ އޭސީއަކީ އޭގައި ބޭނުންކޮށްފައިވާ ޕްލަޒްމާކްލަސްޓާ ޓެކްނޮލޮޖީގެ ސަބަބުން މާހައުލުގެ ވައި ވަރަށް އަވަހަށް ތާޒާކޮށްދޭ އޭސީ އެކެވެ.\nޕްލަޒްމާކްލަސްޓާ އަޔަން ޓެކްނޮލޮޖީއަކީ ޝާޕް އިލެކްޓްރޯނިކްސް ކޯޕަރޭޝަނުން 2000 ވަނަ އަހަރު އުފައްދާފައިވާ ވައި ސާފުކޮށްދޭ ނިޒާމެކެވެ. އެގޮތުން މި ނިޒާމުގައި ޕޮޒިޓިވް އަދި ނެގެޓިވް އަޔަންސް ވައިގެ ތެރެއަށް ފޮނުވާލާ، ވައިގެ ތެރޭގައި ހުންނަ ބެކްޓީރިއާ އަދި ވައިރަސްތައް ނެތިކޮށްލަ އެވެ.\nމީގެއިތުރުން ޝާޕް އޭސީން “ޖެޓް އެއާ ކޫލިން”ގެ އެހީގައި ހަލުވިކަމާއެކު ތާޒާ ވައި ކޮޓަރި ތެރެއަށް ފޮނުވާލާ އަވަހަށް ފިނިކޮށްދެ އެވެ.\nމި އޭސީ ތައްޔާރުކޮށްފައި ވަނީ އޭގެ ފިލްޓާ ފަސޭހަކަމާއެކު ނައްޓާލައި ސާފުކޮށްލެވޭނެ ފަދަ ގޮތަކަށެވެ. އޭސީގެ ހަތަރު ސައިޒެއް، އެއް އަހަރު ދުވަހުގެ ވޮރަންޓީއާއި އެކު މިވަގުތު ރެޑްވޭވުން ލިބެން ހުރި ކަމަށް އެކުންފުނިން ބުންޏެވެ.\nޝާޕް ބްރޭންޑަކީ ދިވެހިންގެ ފުރިހަމަ އިތުބާރު ހޯދާފައިވާ ވަރަށް ކޮލިޓީ ރަނގަޅު ބްރޭންޑެއް ކަމަށް ވެސް ރެޑްވޭވުން ބުނެފައިވެ އެވެ.


vnews - 2018 ge riyaasee inthikhaabugai JP in vaadha kuran ninmaifi\nރިޔާސީ އިންތިހާބުގައި ޖޭޕީން ވާދަކުރަން ނިންމައިފި\nޖުމްހޫރީ ޕާޓީން ބޭއްވި ސިޔާސީ ހަރަކާތެއްގެ ތެރެއިން -- ވީފައިލް ފޮޓޯ\nކުރިއަށް އޮތް 2018 ވަަނަ އަހަރުގެ ރިޔާސީ އިންތިހާބުގައި ޖުމްހޫރީ ޕާޓީން ވާދަކުރުމަށް ނިންމައިފި އެވެ.\nޖޭޕީން މިގޮތަށް ނިންމީ މާފަންނު ކުނޫޒުގައި މިއަދު ކުރިއަށް ދިޔަ އެޕާޓީގެ ކައުންސިލް ބައްދަލުވުމުގައި ބައިވެރިވި މެމްބަރުންގެ އިއްތިފާގުންނެވެ.\nޖޭޕީގެ ޕާލިމެންޓްރީ ގުރޫޕްގެ ނައިބް ލީޑަރު އަދި ކިނބިދޫ ދާއިރާގެ މެންބަރު އަބްދުﷲ ރިޔާޒު ވިދާޅުވީ ގާނޫނު އަސާސީ މިވަގުތު އޮތް ގޮތުން އެޕާޓީގެ ލީޑަރު ގާސިމް އިބްރާހީމަށް ރިޔާސީ އިންތިހާބުގައި ވާދަނުކުރެއްވުނު ނަމަވެސް ޖޭޕީގެ ކެންޑިޑޭޓެއް ކުރިއަށް އޮތް އިންތިހާބުގައި ވާދަކުރައްވާނެ ކަަމަށެވެ. ގާނޫނު އަސާސީ އޮތް ގޮތުން ޖޭޕީގެ ލީޑަރަށް ރިޔާސީ އިންތިހާބުގައި ވާދަނުކުރެއްވޭ ގޮތަށް އޮތްއޮތުން އިސްލާހުކުރުމަށް ސިޔާސީ ޕާޓީތަކުގެ މަޝްވަރާގައި ޖޭޕީގެ ފަރާތުން ވާހަކަދައްކާނެ ކަަމަށްވެސް ވިދާޅުވި އެވެ.\nމާފަންނު ކުނޫޒުގައި މިހާރު ކުރިއަށްދާ ޖޭޕީގެ ކައުންސިލް ބައްދަލުވުމުގެ ތެރެއިން-- ފޮޓޯ: ވީނިއުސް\nރިޔާޒު ވިދާޅުވީ ރިޔާސީ އިންތިހާބަށް ކުރިމަތިލާއިރު އިންތިހާބާ ގުޅުންހުރި ބައެއް ގާނޫނުތައް އިސްލާހުކުރަން ޖެހޭ ކަަމަށެވެ. އެހެންކަމުން ގާނޫނުތަކަށް ގެންނަން ޖެހޭ އިސްލާހުތައް ބަލައި އެކަންކަން ޖޭޕީން ކުރަމުން ގެންދާނެ ކަމަށްވެސް ވިދާޅުވި އެވެ.\nގާނޫނު އަސާސީއަށް މިދިޔަ އަހަރު ގެނައި އިސްލާހުގައިވާ ގޮތުން އުމުރުން 65 އަހަރު ފުރިފައިވާ އެއްވެސް ބޭފުޅަކަށް ރިޔާސީ އިންތިހާބުގައި ވާދައެއް ނުކުރެއްވޭނެ އެވެ.\nކުރިއަށް އޮތް ރިޔާސީ އިންތިހާބުގައި ވާދަކުރައްވާނެ ކަމަށް މިހާތަނަށް ފާޅުގައި ވިދާޅުވީ ކުރީގެ ހޯމް މިނިސްޓަރު އުމަރު ނަސީރު އެވެ. ރައީސް އަބްދުﷲ ޔާމީންވެސް ކުރިއަށް އޮތް ރިޔާސީ އިންތިހާބުގައި ވާދަކުރައްވާނެ ކަަމަށް އެމަނިކުފާނަށް ތާއީދު ކުރާ ފަރާތްތަކުން ދަނީ ބުނަމުންނެވެ. ނަމަވެސް ރައީސް ޔާމީން މިކަމުގައި އަދި ވަކިއެއްޗެއް ވިދާޅުވެފައެއް ނުވެ އެވެ.